Elon Muskah aburaa behunukan saabitheh nuvi | Mihaaru\nލައިފްސްޓައިލް / ލޮސް އެންޖެލިސް\nއީލޮން މަސްކް އަބުރާ ބެހުނުކަން ސާބިތެއް ނުވި\nއީލޮން މަސްކް ވަކީލާ އެކު.\n07 ޑިސެމްބަރ 2019\nތައިލެންޑުގެ ތަމް ލުއާން ހޮހަޅައިގައި މިދިޔަ އަހަރު ތާށިވި ކުދިން ސަލާމަތް ކުރުމުގައި އެންމެ އިސް ދައުރެއް އަދާކުރި އިނގިރޭސި ޑައިވަރު ވާމަން އަންސްވޯތުގެ އަބުރާ ބެހިފައިވާ ކަމަށް ބުނެ އެމެރިކާގެ ޓެކްނޮލޮޖީ ވިޔަފާރީގެ ބިލިއަނަރު އީލޮން މަސްކަށް ކުރި ދައުވާ އިން އޭނާ ސަލާމަތްވެއްޖެ އެވެ.\nވާމަން ޓެސްލާ އާއި ސްޕޭސް އެކްސްވެރިޔާ އަށް މިދިޔަ އަހަރުގެ ސެޕްޓެމްބަރު މަހުގެ ތެރޭގައި ދައުވާކުރި އިރު އޭނާގެ މައްޗަށް ކުޑަކުދިންނާ ބެހޭ މީހެއްގެ ތުހުމަތު އީލޮންކޮށްފައިވެ އެވެ. އެގޮތުން ވާމަން އަކީ "ޕީޑޯ ގާއި" އެއް ކަމަށް ބުނެ އީލޮން ކުރި ޓްވީޓެއްގެ މައްސަލަ ހޫނުވުމުން ފަހުން މާފަށް އެދި، އެ ޓްވީޓް ވަނީ ޑިލީޓްކޮށްލައިފަ އެވެ.\nއީލޮންގެ ތުހުމަތާ ގުޅިގެން ވާމަން ދައުވާކުރީ ލިބުނު ގެއްލުމުގެ ބަދަލަށް 190 މިލިއަން ޑޮލަރު ހޯދުމަށެވެ.\nލޮސް އެންޖެލިސްގެ ފެޑެރަލް ކޯޓްގައި ހަތަރު ދުވަހަށް ދިގުދެމިގެން ދިޔަ އަޑުއެހުމުގައި، އީލޮންގެ މައްޗަށް ކުށް ސާބިތުނުވާ ކަމަށް ހުކުރު ދުވަހު ނިންމާފައި ވަނީ ވާމަން ކުރި ދައުވާގައި އޭނާގެ އަބުރާ އީލޮން ބެހުނު ކަމަށް އެއްވެސް ގޮތަކުން ސާބިތުވާ ވަރުގެއް ހެއްކެއް ފެންނަން ނެތުމުން ކަމަށް ކޯޓުން ބުންޏެވެ.\nވާމަން ވަކީލުންގެ ޓީމާ އެކު.\nމިކަމާ ގުޅިގެން އީލޮން ބުނީ އޭނާ ދެއްކި ވާހަކައިގައި އެއްވެސް ގޯހެއް ނެތްކަން ސާބިތުވުމުން އިންސާނިއްތަށް އޭނާ އިހުތިރާމްކުރާކަން ވެސް ހާމަވެގެން ހިނގައްޖެ ކަމަށެވެ. އަދި "ޕީޑޯ ގާއި" އޭ ބުނުމަކީ މީހެއްގެ މައްޗަށް ތުހުމަތެއްކޮށް، އަނބުރަށް އަރައިގަތުން ނޫން ކަމަށާއި އެ ލަފުޒަކީ ދެކުނު އެފްރިކާގައި ވާހަކަ ދައްކާ އިރު އާންމުކޮށް ބޭނުންކުރާ ބަހެއް ކަމަށް ވެސް އީލޮން ކޯޓްގައި ބުނެފައިވެ އެވެ.\nއީލޮން އަށް ކުރި ދައުވާ ކާމިޔާބު ނުވި ނަމަވެސް ކޯޓްގެ ނިންމުމަށް އިހުތިރާމުކުރާ ކަމަށާއި ވަކީލުންގެ ޓީމުން ކޮށްދިން މަސައްކަތް ވެސް ބަލައިގަންނަ ކަމަށް ވާމަން ބުންޏެވެ. ނަމަވެސް ކޯޓްގެ ނިންމުމަކީ އެންމެ ރަނގަޅު ނިންމުން ނޫން ކަމަށް ވަކީލުންގެ ޓީމްގައި ހިމެނޭ ލިން ވުޑް ވިދާޅުވި އެވެ. އޭނާ އެ ނިންމުން ސިފަކުރީ މުޖުތަމަަށް ދެވޭ ނުބައި ސިގްނަލެއްގެ ގޮތުގަ އެވެ.\n"މާނައަކީ ކޯޓްގެ މި ހުކުމުން ދައްކުވައި ދެނީ ކޮންމެ ފަދަ ތުހުމަތަކެއް ވެސް މީހެއްގެ މައްޗަށް ކުރެވިދާނެކަމާއި އެފަދަ ކަމަކުން ރެކެވިދާނެކަން،" އޭނާ ވިދާޅުވި އެވެ.\nޖޫން 23، 2018 ގައި ތައިލެންޑްގެ ވައިލްޑް ބޯސް ފުޓުބޯޅަ ޓީމުގެ 12 ކުދިންނާއި ކޯޗު ތަމް ލުއާން ހޮހަޅަ އަށް ވަނީ އެ ދުވަހުގެ ފުޓުބޯޅަ ޕްރެކްޓިސް ނިންމާލުމަށް ފަހު އެވެ. ނަމަވެސް އެ ކުދިން ހޮހަޅައަށް ވަން ފަހުން ވާރޭ ވެހި ހޮހަޅައިގެ ތެރޭގައި ފެންބޮޑުވެ ނުކުމެވޭނެ ގޮތެއް ނެތި ތާށިވީ އެވެ.\nHohalha in kudhin salaamai kuri daivaraai Elon Musk ge koalhun: Enme fahun courtah\nއެ މީހުން ސަލާމަތްކުރުމުގައި ހަރަކާތްތެރިވި އިނގިރޭސި ޓީމްގައި ވާމަން، 64، އަކީ ވަރަށް މުހިއްމު ރޯލެއް އަދާކުރި މީހެކެވެ. އަދި އޭނާ ކުރި މަސައްކަތަށް ވަރަށް ގިނަ ބަޔަކު ތައުރީފު ވެސްކޮށްފައިވެ އެވެ.\nތައިލެންޑު ލޮސް އެންޖެލިސް އެމެރިކާ ތައިލެންޑްގެ ހޮހަޅައިގައި ކުދިންތަކެއް ތާށިވުން


Dhaulathuge aamudhanee aai haraduge faragu boduvejje\nދައުލަތުގެ އާމްދަނީ އާއި ހަރަދުގެ ފަރަގު ބޮޑު ވެއްޖެ\nރާއްޖެ އައި ޓޫރިސްޓުންތަކެއް އެއް ނަމްބަރު ޖެޓީ ސަރަހައްދުގައި: ދައުލަތުގެ އާމްދަނީ އާއި ހަރަދުގެ ފަރަގު ދަނީ މަތިވަމުން -- ފޮޓޯ: އަވަސް އާކައިވް\nކޮވިޑް-19 އާ ގުޅިގެން ކުރާ ހޭދައިގެ މިންވަރު މަތިވިއިރު ލިބޭ އާމްދަނީ މަދުވެފައި ވާތީ ދައުލަތަށް ލިބޭ އާމްދަނީ އާއި ހަރަދުގެ ފަރަގު ބޮޑުތަނުން ތަފާތު ވެއްޖެ އެވެ.\nފިނޭންސް މިނިސްޓްރީން މިދިޔަ މަހުގެ 18 ވަނަ ދުވަހުގެ ނިޔަލަށް ނެރެފައިވާ "ހަފުތާގެ މާލީ ހިސާބުތައް" ދައްކާ ގޮތުގައި މިހާތަނަށް ދައުލަތަށް ހިލޭ އެހީ އާއި އާމްދަނީ ހިމަނައިގެން ލިބިފައިވަނީ 6.2 ބިލިއަން ރުފިޔާ އެވެ. މި އަހަރުގެ މިހާތަނަށް ޓެކުހުގެ ގޮތުގައި ލިބިފައިވަނީ 5.1 މިލިއަން ރުފިޔާ އެވެ.\nނަމަވެސް މިދިޔަ އަހަރުގެ މި މުއްދަތުގައި އަށް މިލިއަން ރުފިޔާ ލިބިފައިވެ އެވެ. އަދި ޓެކްސް ނޫން ގޮތް ގޮތުން އާމްދަނީގެ ގޮތުގައި މިދިޔަ އަހަރު 2.4 ބިލިއަން ރުފިޔާ ލިބުނުއިރު، މި އަހަރުގެ މިހާތަނަށް ލިބުނީ އެއް ބިލިއަން ރުފިޔާ އެވެ.\nމި އަހަރުގެ މިހާތަނަށް އެންމެ ބޮޑަށް ދަށްވެފައިވަނީ ހިލޭ އެހީއެވެ. މިދިޔަ އަހަރުގެ މިހާތަނަށް ހިލޭ އެހީގެ ގޮތުގައި 467.1 މިލިއަން ރުފިޔާ ލިބުނެވެ. އެކަމަކު މި އަހަރުގެ މިހާތަނަށް ލިބުނީ 25 މިލިއަން ރުފިޔާ އެވެ.\nމި އަހަރުގެ މިހާތަނަށް ކުރެވިފައިވާ ހޭދަ 11 ބިލިއަން ރުފިޔާއަ ށް އަރަ އެވެ. ނަމަވެސް މިދިޔަ އަހަރުގެ މިހާތަނަށް ލިބިފައިވަނީ 10 މިލިއަން ރުފިޔާ އެވެ. ހަރަދުގެ ތެރެއިން މުސާރަ އާއި ޕެންޝަނަށް 4.1 ބިލިއަން ރުފިޔާ ހޭދަ ވެފައިވެ އެވެ. ނަމަވެސް މިދިޔަ އަހަރު ހޭދަވެފައިވަނީ ހަތަރު ބިލިއަން ރުފިޔާ އެވެ.\nހަރަދުގެ ތެރެއިން ކެޕިޓަލް ހަރަދުތައް ދަނީ މަދުވަމުންނެވެ. ކެޕިޓަލް ހަރަދަށް އެންމެ ބޮޑަށް އިތުރުވެފައިވަނީ ލޭންޑް އެންޑް ބިލްޑިންގެ ހަރަދު ތަކެވެ. ލޭންޑް އަދި ބިލްޑިންގް ތަކަށް 994.7 މިލިއަން ރުފިޔާ ހޭދަކޮށްފައިވެ އެވެ. އަދި އިންފްރާސްޓްރަކްޗާ އެސެޓުގެ ހޭދަ ވެސް ވަނީ 891.4 މިލިއަން ރުފިޔާ އަށް އަރާފަ އެވެ. މީގެ އިތުރުން ލެންޑިން އަށް 660 މިލިއަން ރުފިޔާ ހޭދަވެފައިވެ އެވެ.\nސަރުކާރުން ވަނީ ކޮވިޑް-19 އާ ގުޅިގެން އާމްދަނީ މަދުވެފައިވާތީ، މި އަހަރު ކުރިން ލިބޭނެ ކަމަށް ލަފާކުރި 30 ބިލިއަން ރުފިޔާގެ ތެރެއިން ލިބޭނީ 14 ބިލިއަން ރުފިޔާ ކަމަށް ބުނެފަ އެވެ. އަދި މި އަހަރު ދައުލަތުގެ ބަޖެޓު 12 ބިލިއަން ރުފިޔާ ވަރު ހުންނާނެ ކަމަށް ބުނެފައިވެ އެވެ.\nފިނޭންސް މިނިސްޓްރީ ދައުލަތުގެ އާމްދަނީ\nބަޖެޓުގެ ހޭދަ 11 ބިލިއަން، ލިބުނީ ހަ ބިލިއަން


Coalition Leaderunge Haassa Bahdhaluvumeh Miadhu Baavvanee\nއިންތިހާބީ ރައީސާއި އިދިކޮޅު ބައެއް ލީޑަރުން---\n15 ނޮވެންބަރ 2018 1 ކޮމެންޓް\nކޯލިޝަން ލީޑަރުންގެ ހާއްސަ ބައްދަލުވުމެއް މިއަދު ބާއްވަނީ\nއިދިކޮޅު ކޯލިޝަންގެ ހަތަރު ލީޑަރުންގެ ހާއްސަ ބައްދަލުވުމެއް މިއަދު ބާއްވަން ހަމަޖައްސައިފިއެވެ.\nސީއެންއެމަށް އެނގިފައިވާ ގޮތުގައި އެ ބައްދަލުވުން ބާއްވަން ހަމަޖެހިފައިވަނީ މިއަދު މެންދުރު ދޭއް ޖަހާއިރު ހޮޓެލް ޖެންގައެވެ.\nއެ ބައްދަލުވުމުގައި ކުރީގެ ރައީސް މުހައްމަދު ނަޝީދާއި ޖޭޕީގެ ލީޑަރު ގާސިމް އިބްރާހީމައި ކުރީގެ ރައީސް މައުމޫން އަބްދުލް ގައްޔޫމާއި އަދާލަތުގެ ރައީސް ޝެއިހް އިމްރާން އަބްދުﷲ ބައިވެރިވެވަޑައިގަންނަވާނެއެވެ.\nމިއީ ވޭތުވެ ދިޔަ ދުވަސްތަކުގައި ހަތަރު ލީޑަރުން އެއްތަނަކުން ބައްދަލު ކުރައްވާ ފުރަތަމަ ފަހަރު ވެސްމެއެވެ.\nއެކުގައި މަސައްކަތް ކުރެއްވި ނަމަވެސް މީގެ ކުރިން ލީޑަރުންނަށް އެކުގައި ބައްދަލު ކުރެވޭ ގޮތް ވަނީ ނުވެފައެވެ. ދާދި ފަހަކާ ޖެހެންދެން ރައީސް ނަޝީދާއި ގާސިމް ރާއްޖެއިން ބޭރަށް އަރުވާލެއްވިގެން ތިއްބެވި އިރު، ޝެއިހް އިމްރާން ގެންދެވީ ޖަލު ހުކުމެއް ތަންފީޒު ކުރައްވަމުންނެވެ. އަދި ރައީސް މައުމޫން ވެސްވަނީ މިދިޔަ ފެބުރުއަރީ މަހުން ފެށިގެން ހައްޔަރުކޮށް ޖަލުގައި ބަންދުކޮށްފައެވެ.\nހަތަރު ލީދަރުން މިއަދު ބައްދަލު ކުރައްވާ އިރު އިންތިހާބީ ރައީސް އިބްރާހިމް މުހައްމަދު ސޯލިހުގެ ކެބިނެޓު އެކުލަވާލުމާއި ބެހޭ ކަންތައްތަކާއި، ކުރިއަށް އޮތްތަނުގައި ކަންތައްތައް ކުރިއަށް ގެންދާނެ ގޮތާއި ބެހޭ ގޮތުން މަޝްވަރާ ކުރައްވާނެ ކަމަށް އެނގިފައިވެއެވެ.\nޖޭޕީ އިދިކޮޅު ކޯލިޝަން އެމްޑީޕީ އަދާލަތު ރައީސް މައުމޫނު\nއިބްރާހީމް މުޙައްމަދު ޞާލިޙުގެ ކެބިނެޓް އެކުލަވާލުމަށް މަޝްވަރާކުރަނީޔޯ!!!!!!!!!!!!!! މި ޤައުމުގައި މިހާރު ކިތައް ރައީސުލް ޖުމްހޫރިއްޔާ ތިއްބަވާތޯ؟ ހެހެހެހެހެހެހ


Vanavaru: Chilhiya Moosa Manik\nވަނަވަރު: ޗިޅިޔާ މޫސާ މަނިކު\n-3weeks ago0- ޝަފްރާޒް އހ\nނޯޓް: މިއީ ޤައުމީ އިނާމު - ޝަރަފުވެރިކަމުގެ ޤައުމީ އިނާމު - 2009ގައި ލިބުމާއި ގުޅިގެން ރައީސް އޮފީހުން ތައްޔާރުކޮށްފައިވާ ޗިޅިޔާ މޫސާ މަނިކުގެ ވަނަވަރެވެ.\nޗިޅިޔާ މޫސާ މަނިކު ނުވަތަ އޭނާގެ ޢާންމު ނަމުން ދަންނަވާނަމަ، ޗިޅިޔާއަކީ، ރާއްޖޭގެ ތަމްސީލު ކުޅުމުގެ ދާއިރާގައާއި، ދިވެހި ފިލްމީ ދާއިރާގައި އާ ނަމަކަށް ނުވާނެއެވެ. ރާއްޖޭގެ ފިލްމު އިންޑަސްޓްރީގައި މިއަދުވެސް ޙަރަކާތްތެރިވަމުންދާ ފަންނާނުންގެ އެދުރެއްގެ ގޮތުން، އެންމެ ކުރީ ސަފުގައި ހުންނެވި ބޭފުޅަކީ، ޗިޅިޔާއެވެ. އަދި ޗިޅިޔާ މޫސާ މަނިކަކީ، ވަރަށް ފަންނުވެރި އަދި މަޝްހޫރު ކުރެހުންތެރިއެއްވެސް މެއެވެ.\nދިވެހި ފިލްމީ ދާއިރާއިން އެންމެ ފުރަތަމަ ޗިޅިޔާ މޫސާ މަނިކު ފެނިގެންދިޔައީ، 1982 ވަނަ އަަހަރު ޓެލެވިޜަން މޯލްޑިވްސުން ތައްޔާރު ކުރެއްވި "މުޙައްމަދު ތަކުރުފާނު" އާދެ! "ޣާޒީ ބަންޑާރައިން" މި ފިލްމުންނެވެ. މި ފިލްމުން ފެނުނު ޗިޅިޔާގެ ފުރަތަމަ ފެނިލުމުންވެސް އޭނާއަކީ، ފިލްމީ ދާއިރާގައިވެސް މުސްތަޤްބަލެއް އޮތް ބޭފުޅެއްކަން ކަށަވަރުވެގެންދިޔައެވެ. އެ ފިލްމުގައި އޭނާ އަދާކުރައްވާފައިވާ ވިޔަޒޯރުގެ ބަޔަށް، ގިނަ ބައެއްގެ ތަޢުރީފު ލިބިގެންދިޔައީ، ޙަޤީޤަތާ އެއްގޮތަށް އޭނާ އެ ދެއްކެވި މޮޅު ހުނަރުގެ ސަބަބުންނެވެ.\nޗިޅިޔާ މޫސާ މަނިކަށް "އާފަތިސް" އެވޯޑްވެސް ވަނީ ލިބިވަޑައިގެންފައެވެ. މިގޮތުން، އެންމެމޮޅު ދިވެހި ވާހަކައާއި، އެންމެ މޮޅު ޑައިލޮގް ލިޔުއްވައިގެން ދިވެހި ފިލްމު "ޒަޚަމް" އިން 1995 ވަނަ އަހަރު ބެސްޓް ޑައިލޮގް، ބެސްޓް ސްޓޯރީގެ އިނާމު ލިބިވަޑައިގެންފައިވެއެވެ. އަދި 1996 ވަނަ އަހަރު ބެސްޓް ސަޕޯޓިންގ އެކްޓަރުގެ މަގާމު، ފިލްމު "ހަގު އަނބި"ން އޭނާ ހޯއްދަވާފައިވެއެވެ. މިރޮނގުން އޭނާ އެންމެ ފަހުން ޙާޞިލު ކުރެއްވި ކާމިޔާބީއަކީ، "މިއަދު" ނޫހުގެ ކްރިސްޓަލް އެވޯޑް 2008ގެ ލައިފްޓައިމް އެޗީވްމަންޓް އެވޯޑެވެ.\nފިލްމީ ދާއިރާގައި މިއަދާ ހަމައަށްވެސް ޗިޅިޔާ މޫސާ މަނިކު ދެމިހުންނެވީ، މިދާއިރާއަށް އޭނާގެ ހިތްޕުޅުގައި އުފެދިފައި އޮތް ބޮޑު ޝައުޤުވެރިކަމުގެ ސަބަބުންނެވެ. ފާހަގަކޮށްލެވޭ އެއްކަމަކީ، އެއްވެސް އަގަކާ ނުލައި ވަރަށްގިނަ ދިވެހި ފިލްމާއި ޑްރާމާގައި މަސައްކަތް ކޮށްދެއްވާފައިވާ ކަމެވެ. ހަމައެއާއެކު، ދިވެހި ފިލްމީ ދާއިރާއަށާއި، މުނިފޫހިފިލުވުމުގެ ދާއިރާއަށް މިވޭތުވެދިޔަ ތާނގައި ނުކުތް ދެޖިންސުގެ އެކި ޢުމުރުގެ ފަންނާނުންނަށް މިދާއިރާއިން ކުރިއަށް ދެވޭނެ ގޮތްތައް ފަހިކޮށްދެއްވައި، އެކަމުގެ ހުނަރު ދަސްކޮށްދެއްވުމުގައިވެސް ޗިޅިޔާވަނީ، ޢަމަލީގޮތުން ބައިވެރިވެވަޑައިގެންފައެވެ.\nފިލްމާއި ތަމްސީލު ކުޅުމުގެ ރޮނގުން ޝަރަފުވެރިކަމުގެ ޤައުމީ އިނާމެއް އޭނާއަށް މިއަދު އެރުވޭއިރުވެސް މިދާއިރާއަށް ޚިދްމަތް ކުރެއްވުމުގައި ސާބިތުކަމާއެކު ދެމިހުންނެވުމަށް އޭނާ ކަނޑައަޅުއްވާފައިވާ ޢަޒުމަކަށް ބަދަލެއް ނާދެއެވެ.\nމައުލޫމާތު ރައީސް އޮފީސް\nވަނަވަރު: ޗިޅިޔާ މޫސާ މަނިކު03 weeks ago\nއެލަމްނައީ ލީޑާޝިޕް އެވޯޑް ޑރ.މުޙައްމަދު ޝަހީމް އަލީ ސަޢީދުއަށް ލިބިވަޑައިގެންފި02 months ago\nކައިވެނީގެ އަހަރީދުވަހު ޢުމަރުގެ ޝުކުރު އޭނާގެ "ހޯމް މިނިސްޓަރަށް" 13months ago\nލިރާރު: ސްކޫލް ނިންމާލުމަށްފަހު ވެލްޑިންގގެ ދާއިރާއަށް، މިއަދު އެންމެ އުހުގައި!35 months ago\nޝިފްލާ: ކުޅަދާނަ ޕްރެޒެންޓަރެއް އަދި މޮޅު ކެއްކުންތެރިއެއް!311 months ago\nމާހިލްގެ ހުވަފެން ހަގީގަތަކަށް، 16 އަހަރުގައި ޚުޠުބާ ކިޔުމުގެ ސަނަދު51 month ago\nއަމިއްލަ ދަތުރުގެ ތަޖުރިބާއިން އެތައް ބަޔަކަށް އެހީގެ އަތެއް!08 months ago\nފޮންޓެއް ނޫން، މިއީ އަބޯގެ ބޮޑު އަކުރު!28 months ago\nނަފް ކޭކްސް: ނައްފަގެ މީރު ބަޓާރ، މިލްކް ކޭކްތަކުގެ ވާހަކަ!39 months ago\nސާފިރާގެ "ހިތި" މާދަމާއިން ފެށިގެން ވޮއިސްގައި ޝާއިއުކުރަންފަށަނީ! 1 10 months ago


ކިޔަވައިދިނުމާ ގުޅޭ ދާއިރާއިން މޯލްޑިވްސް ކޮލިފިކޭޝަން އޮތޯރިޓީގެ ސަނަދުތަކުގެ އޮނިގަނޑު ލެވެލް 10 ގެ ސަނަދެއް މަޤާމުގެ މަސައްކަތާގުޅޭ ދާއިރާއަކުން ހާސިލުކޮށްފައިވުން. ނުވަތަ މިއާ އެއްފެންވަރުގެ ތަޢުލީމާއި ތަޖުރިބާ، މަޤާމުގެ މަސައްކަތާގުޅޭ ދާއިރާއަކުން ހާސިލުކޮށްފައިވުން. ނުވަތަ\nމަޤާމުގެ މަސައްކަތާގުޅޭ ދާއިރާއަކުން ލެކްޗަރަރގެ މަޤާމުގައި6އަހަރު ދުވަސް ހޭދަކޮށްފައިވުން.\nޓޭބަލްކުރެވޭ ގަޑިއާއި ބަދަލުގައި ނަގަންޖެހޭ ގަޑިތަކަށް ކްލާސްތަކުގައި ކިޔަވައިދިނުން. ޓިއުޓޯރިއަލާއި ޢަމަލީ ކްލާސްތަކާއި ޑެމޮންސްޓްރޭޝަންތަކާއި ވާރކްޝޮޕްތަކާއި ދަރިވަރުންގެ ފީލްޑް ވިޒިޓްތަކާއި ކްލިނިކަލް ސެޝަންތައް ހިންގުން.\nކިޔަވައިދިނުމަށް ހަމަޖެހިފައިވާ މުޤައްރަރާ އެއްގޮތަށް ތަފާތު ފެންވަރުގެ ކޯސްތަކަށް ކިޔަވައިދީ ކޯސް ނިމުނު ގޮތުގެ މަޢުލޫމާތު މެނޭޖްމަންޓަށް ދިނުން. އެސައިންމަންޓާއި އިމްތިޙާން ކަރުދާސްތައް ހަދައި މާކްސްތައް ތައްޔާރުކުރުން. ކޮންމެ ދަރިވަރެއްގެ ޕްރޮގްރެސް އާއި ޕަރފޯމަންސް މޮނިޓަރކޮށް މެނޭޖްމަންޓަށް މަޢުލޫމާތު ދިނުން.\n(ހ) އާ މުޤައްރަރުތައް ފަރުމާކުރުމާއި ބޭނުންކުރެވޭ މުޤައްރަރުތައް އިޞްލާޙު ކުރުން.\n(ނ) މާއްދާތަކުގެ އިމްތިޙާން ކަރުދާސްތައް ކަނޑައެޅިފައިވާ މުއްދަތުގައި ތައްޔާރުކޮށް އިމްތިޙާނު ދިނުމާއި ޕޭޕަރުތައް ކަނޑައެޅިފައިވާ މުއްދަތުގައި ސާފުކޮށް ނިންމުން.\n(ރ) ކިޔަވައިދޭ މާއްދާތައް ކިޔަވައިދެވޭ ފެންވަރު މަތިކުރެވޭނެ ގޮތްތައް ވިސްނައި އެކަމަށް މަސައްކަތް ކުރުން.\n(ބ) ފަންނީ މުވައްޒަފުންގެ ބައްދަލުވުންތަކުގައާއި މާއްދާތަކުގެ ޕެނަލްތަކުގައި ބައިވެރިވެ ހަވާލުކުރެވޭ މަސައްކަތްތައް ފުރިހަމައަށް ކުރުމާއި، ޖޫނިއަރ ސްޓާފުންގެ ޢިލްމާއި ހުނަރު ތަރައްޤީކުރުމަށް މެނޭޖްމަންޓަށް އެހީތެރިވެދިނުން.\n(ޅ) ފެކަލްޓީގެ ކަންތައްތައް ރަނގަޅުކުރުމަށް ހިންގާ ކަންކަމުގައި އެއްބާރުލައި އަމިއްލަގޮތުންވެސް މަސައްކަތް ކުރުން.\nފަންނީ އެހެން މުވައްޒަފުންނާ ގުޅިގެން އެކުވެރިކަމާއެކު މަސައްކަތަށް ފަސްނުޖެހޭ ޕްރޮފެޝަނަލް ރޫޙެއްގައި މަސައްކަތްކުރުން\nއަމިއްލަގޮތުންނާއި ފަންނީ އެހެން މުވައްޒަފުންނާ ގުޅިގެން ޢިލްމީ ދިރާސާތައްކޮށް ޝާއިޢުކުރުމަށް މަސައްކަތް ކުރުން.\nކޯސް ކޯޑިނޭޓް ކުރުމާއި މާއްދާ ކޯޑިނޭޓްކުރުން. ފެކަލްޓީ އަދި ޑިޕާޓްމަންޓުގެ ބައްދަލުވުންތަކުގައި ބައިވެރިވުމާއި، ކޮމިޓީތަކުގައި ބައިވެރިވުން.\nމިނޫންވެސް މަޤާމާ ގުޅޭގޮތުން ފެކަލްޓީން ހަވާލުކުރެވޭ ކަންތައްތައް ކުރުން.\nއިތުރުގަޑީގައި މަސައްކަތް ކުރާނަމަ އިތުރުގަޑީގެ ފައިސާ ހަމަޖެހިފައިވާ އުސޫލުން ދެވޭނެއެވެ.\nލިބިފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްތަކުގެ ކޮޕީ (އެކްރެޑިޓް ކޮށްފައިވާ ސަނަދާއި އަސްލާ އެއްގޮތްކަމަށް ރަސްމީ ފަރާތަކުން ނުވަތަ ޤާނޫނީ ވަކީލެއްގެ އޮފީހަކުން ތައްގަނޑު ޖަހާފައިވާ އަސްލު)\n30 އޮކްޓޫބަރު 2014 ވާ ބުރާސްފަތި ދުވަހުގެ މެންދުރުފަހުގެ 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ/ އިދާރީ މަރުކަޒަށް\nމިމަޤާމަށް ހޮވޭ ކެންޑިޑޭޓަކު ވަޒީފާއަށް ނުކުންނަ ތާރީޚުން ފެށިގެން ފުރަތަމަ3މަސްދުވަސް ބެލެވޭނީ ވަޒީފާގެ ޕްރޮބޭޝަން މުއްދަތުގެ ގޮތުގައެވެ. މިމުއްދަތުގެ ތެރޭގައި މުވައްޒަފުގެ މަސައްކަތުގެ ފެންވަރާއި، މަސައްކަތްތަކުގެ އަޚުލާޤަށް ބަލައި، ވަޒީފާގެ އެއްބަސްވުން އެއްވެސް ނޯޓިހެއް ދިނުމަކާނުލައި އުވާލައި، މުވައްޒަފު ވަޒީފާއިން ވަކިކުރުމުގެ އިޚުތިޔާރު ޔުނިވަރސިޓީއަށް ލިބިގެންވެއެވެ.


Nasheed ah dhin hamala: Thahugeegah ekasheegenvaa kurierun libijje\nއިމްރާން މިއަދު މަޖިލީހުގައި: ރައީސް ނަޝީދަށް ދިން ހަމަލާއާ ގުޅޭ ތަހުގީގަށް އެކަށީގެންވާ ކުރިއެރުން ލިބިފައިވާ ކަމަށް ވިދާޅުވި -- ފޮޓޯ: މަޖިލިސް\nމި މަހުގެ ހަވަނަ ދުވަހު ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ހަމަލާއާ ގުޅިގެން މިހާރު ކުރިއަށް ގެންދާ ތަހުގީގުގައި އެކަށީގެންވާ ކުރިއެރުންތައް ލިބިފައިވާ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވެއްޖެ އެވެ.\nއިމްރާން އެހެން ވިދާޅުވީ މިއަދު މަޖިލީހުގަ އެވެ. އޭނާ މަޖިލީހަށް ހާޒިރުކުރީ ތ. ތިމަރަފުއްޓާއި އެއަތޮޅު ވޭމަންޑޫގައި ފުލުހުންގެ މަރުކަޒު ގާއިމު ކުރެވޭނެ ތާރީހާ ގުޅޭ ގޮތުން ސުވާލު ކުރަން ތިމަރަފުށީ ދާއިރާގެ މެމްބަރު އަބްދުﷲ ރިޔާޒް ބޭނުންފުޅު ވެގެނެވެ.\nއެ ފުރުސަތުގައި ގިނަ މެމްބަރުންގެ ސުވާލުތައް ރައީސް ނަޝީދަށް ދިން ހަމަލާއާ ގުޅޭ ގޮތުން އިމްރާނަށް އަމާޒު ކުރެއްވި އެވެ.\nއެ ސުވާލުތަކަށް ޖަވާބު ދެއްވަމުން އިމްރާން ވިދާޅުވީ ނަޝީދުގެ ތަހުގީގަށް މިހާރު ވެސް 450 އެއްހާ މެމްބަރުން ހާއްސަ ކޮށްފައިވާ ކަމަށާއި އަދި ތަހުގީގަށް އެކަށީގެންވާ ކުރިއެރުން ވެސް ލިބިފައިވާ ކަމަށެވެ. ނަމަވެސް ތަހުގީގުގެސްޕީޑް ލަސްވާތީ އޭނާ ކަންބޮޑުވުން ފާޅުކުރެއްވި އެވެ.\nވިދާޅުވީ ތަހުގީގްގެ ސްޕީޑް ލަސް ވަނީ ހައްޔަރު ކޮށްފައި ތިބި ހަތަރު މީހަކާއި ތަހުގީގުގައި ބައިވެރިވާ ވަރަށް ގިނަ އޮފިސަރުން ވެސް ކޮވިޑަށް ޕޮޒިޓިވްވެފައިވާތީ ކަމަށެވެ. ނަމަވެސް ތަހުގީގުގައި ފުލުހުންގެ މަސައްކަތްތަކަށް އިމްރާން ތައުރީފު ކުރެއްވި އެވެ.\nނަޝީދު އަވަހާރަަ ކޮށްލަން ހަމަލާއެއް ދިނީ އެމަނިކުފާނު ގެއިން ނުކުމެ ވަޑައިގެން ކާރުކޮޅަށް އަރާވަޑައިގަންނަވަން އުޅުއްވަނިކޮށް މާލޭގެ ނީލޯފަރުމަގާއި މަޖީދީ މަގު ކަންމަތީގައި ޕާކްކޮށްފައި އޮތް ސައިކަލެއްގައި ހަރުކޮށްފައި އޮތް އައިއީޑީއެއް ގޮއްވާލައިގެނެވެ. ހަމަލާގައި އެމަނިކުފާނަށް ބޮޑެތި ޒަހަމްތަކެއް ލިބިވަޑައިގެންނެވި އެވެ. އަދި ހަތަރު ސާޖަރީއެއް ހެއްދެވި އެވެ. އެމަނިކުފާނު ފަހުން ވަނީ ޖަރުމަނުގެ ހޮސްޕިޓަލެއްގައި އިތުރު ފަރުވާ ވެސް ހޯއްދަވައިފަ އެވެ.\nރައްޔިތުންގެ މަޖިލިސް ޓެރަރިޒަމް އިމްރާން އަބްދުﷲ + ނަޝީދަށް އަމާޒު ކުރި ހަމަލަ


-/7070 ރުފިޔާ – -/10,640 ރުފިޔާ އާއި ދެމެދު\n-/2500 ރުފިޔާ (މަހަކު)\nވަޒީފާއަށް އެދޭ ފޯމު މަރަދޫފޭދޫ ސްކޫލް ކައުންޓަރުން ލިބެން ހުންނާނެއެވެ. އަދި މިނިސްޓްރީ އޮފް އެޑިޔުކޭޝަންގެ www.moe.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 09 ޖެނުއަރީ 2019 ވާ ބުދަދުވަހުގެ 14:00 ގެ ކުރިން، މަރަދޫ ފޭދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 10 ޖެނުއަރީ 2019 އާއި 13 ޖެނުއަރީ 2019 އާ ދެމެދު، މަރަދޫ ފޭދޫ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6891531 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\nސުންގަޑި: 09 ޖަނަވަރީ 2019 1400


Ginain Hingaa Anhenun Hithuge Massala Jehun Kudavey - Dhiraasaa - Vaguthu\nގިނައިން ހިނގާ އަންހެނުން ހިތުގެ މައްސަލަ ޖެހުމުގެ ފުރުސަތު ކުޑަވޭ - ދިރާސާ\nމެދު އުމުރުގެ އަންހެނުންގެ ތެރެއިން ހަފްތާއަކު އެއްފަހަރު ނުވަތަ އައަށްވުރެ ގިނައިން ހިނގަންދާ އަންހެނުން ހާޓް ފެއިލިއާ ޖެހުމުގެ ފުރުސަތު ކުޑަވާ ކަމަށް ދިރާސާއަކުން ދައްކައިފިއެވެ.\nމެދު އުމުރުގެ 89000 އަންހުން ބައިވެރިކޮށްގެން ކުރިއަށް ގެންދިޔަ އެ ދިރާސާއިން ދައްކާފައި ވަނީ އަންހެނުން އެހެން ކަސްރަތު ކުރި ނަމަވެސް، ހިނގަން ދިޔުމުން ހާޓް ފެއިލިއާ ޖެހުމުގެ ފުރުސަތު ކުޑަވާ ކަމަށެވެ. އެމެރިކާގެ ބްރައުން ޔުނިވާސިޓީ އިން މި ަހެދި އެ ދިރާސާއަކީ 10 އަހަރު ދުވަހުގެ ތެރޭގައި އެ އަންހެނުންގެ ސިއްހަތަށް އައި ބަދަލު ރިކޯޑުކޮށްގެން ހެދި ދިރާސާއެކެވެ.\nއެ ދިރާސާއިން ދެއްކީ މެދު އުމުރުގެ އަންހެނުންގެ ތެރެއިން ހަފްތާއަކު އެއްފަހަރު ހިންގަންދާ އަންހެނުން ހާޓް ފެއިލިއާ ޖެހުމުގެ ފުރުސަތު5އިންސައްތަ ދަށް ކަމެވެ. އަދި ހަފްތާާއަކު ދެފަހަރު ނުވަތަ އެއަށް ވުރެ ގިނައިން ހިނގަން ދާނަމަ ފުރުސަތު 20 އިންސައްތަ ދަށްވާ ކަމަށް ދައްކައެވެ. ހަފްތާގެ ކޮންމެ ދުވަހަކު ހިނގާ އަންހެނުން ހާޓް ފެއިލާ ޖެހުމުގެ ފުރުސަތު 35 އިންސައްތަ ދަށް ކަމަށްވެސް ދައްކައެވެ.\nމީގެ އިތުރުން ދިރާސާއިން ދެއްކީ އަންހެނުންގެ ތެރެއިން ބާރަށް ހިނގާ އަންހެނުން ހިތުގެ މައްސަލަ ޖެހުމުގެ ފުރުސަތު އެހެން އަންހެނުންނަށް ވުރެ ދަށް ކަމެވެ. އަދި 40 މިނެޓަށް ވުރެ ގިނައިރު ވަންދެން ހިނގާ އަންހެނުންނަށް ހިތުގެ މައްސަލަ ޖެހުމުގެ ފުރުސަތު އިތުރަށް ކުޑަ ކަމަށްވެސް ދިރާސާއިން ދައްކައެވެ.\nހާޓް ފެއިލިއާ އަކީ ހިތުން ހަށިގަނޑުގެ އެހެން ބައިތަކަށް ލޭ ޕަމްޕު ކުރުން ހުއްޓުމަށް ކިޔާ ނަމެވެ. އިނގިރޭސި ވިލާތުގައި އެކަނި ކޮންމެ އަހަރަކު 900000 މީހުންނަށް ހާޓް ފެއިލިއާ ޖެހެއެވެ.


BREAKING NEWS: Miadhu 400 Ah Vure Gina Zuvaanun Covid Ah Fassivejje - Vaguthu\nމާލޭގެ މަގުމަތީގައި ބަޔަކު ހިނގާފައި ދަނީ. --- ވަގުތު އިމޭޖަސް: އިބްރާހިމް އަފްޒަލް\nރާއްޖެ އިން މިއަދު 400 އަށްވުރެ ގިނަ ޒުވާނުން ކޮވިޑަށް ފައްސިވެއްޖެއެވެ.\nމިކަން އެޗްއީއޯސީ އިން އަދި އިއުލާނެއް ނުކުރެއެވެ. ނަމަވެސް "ވަގުތު" އަށް މައުލޫމާތު ދެއްވި އޮފިޝަލަކު ވަނީ މިއަދު ކޮވިޑަށް ފައްސިވި މީހުންގެ ތެރެއިން 400 އަށްވުރެ ގިނަ މީހުންނަކީ ޒުވާނުންކަން ކަށަވަރުކޮށްދީފައެވެ.\nމިއަދު 700 އަށްވުރެ ގިނަ މީހުން ރާއްޖެ އިން ކޮވިޑަށް ފައްސިވިއެވެ.\nރާއްޖެ އިން ކޮވިޑް-19 އަށް ފައްސިވާ މީހުންގެ އަދަދުތައް އިތުރުވަމުން އަންނައިރު މިހާރު ފައްސިވާ އަންހެނުންގެ އަދަދު ވެސް ވަރަށް ބޮޑަށް އިތުރުވެފައިވާ ކަމަށް މިރޭ ބޭއްވި ނޫސްވެރިންގެ ބައްދަލުވުމެއްގައި އެޗްޕީއޭގެ އެޕިޑޮމޮލޮޖިސްޓް ޑރ.މުހައްމަދު އަފްޒަލް ވިދާޅުވިއެވެ.\nޑރ.އަފްޒަލް ވިދާޅުވީ މިދިޔަ އަހަރު ކޮވިޑަށް ފައްސިވި އަންހެނުންގެ ނިސްބަތް މަދުކަމަށާއި ނަމަވެސް މިހާރު ފައްސިވާ މީހުންގެ ތެރޭގައި ދެޖިންސުގެ މީހުންގެ އަދަދު ވެސް ހަމަހަމަ ކަމަށެވެ.\nއެޗްޕީއޭ އިން ރެއާއި ހަމައަށް ހާމަކޮށްފައިވާ މައުލޫމާތައް ބަލާއިރު ވެސް ރާއްޖެ އިން ދެވަނަ އެންމެ ގިނައިން ކޮވިޑަށް ފައްސިވެފައި ވަނީ އުމުރުން 21 އަހަރާއި 30 އަހަރާއި ދެމެދުގެ މީހުންނެވެ. އެންމެ ގިނައިން ފައްސިވެފައި ވަނީ 31 އަހަރާއި 40 އަހަރާއި ދެމެދުގެ މީހުންނެވެ.\nރާއްޖެ އިން ކޮވިޑަށް ފައްސިވާ މީހުންގެ އަދަދު ފާއިތުވި ތިން ދުވަހު ވެސް ވަނީ ރެކޯޑް އަދަދަކަށް އިތުރުވެފައެވެ. އަދި ކުރިއަށް އޮތް ދެހަފްތާއެއްހާ ދުވަހު ވެސް އަދަދުތައް ދަށަށް ދާނެ ކަމަކަށް އެޗްއީއޯސީ އިން ލަފައެއް ނުކުރެއެވެ.\nމެއި 5, 2021 22:53\nކިތައް އަހަރު ވީމަ ޒުވާނުންނޫންކަމަށް މިވަނީ. 65 އަހަރުން ދަށް އެންމެންނަކީވެސް ޒުވާނުންތޯއްޗެއް؟\nރެސްޓޯރަންޓާ ކެފޭތައް ބަންދުނުކޮށް ތިކަމެއް ނުވާނެ\nމެއި 5, 2021 23:48\nފިނި ބުއިންތައް ބުއިން ހުއްޓާލުމަށް ޒުވާނުންނަށް އިރުޝާދު ނުދޭހައި ހިނދެއްގައި، ދުންފަތުގެ އިސްތިއުމާލުކުރުން ހުއްޓާނުލާހައި ހިނދެއްގައި ޒުވާނުންގެ މެދުގައި ހުއްޓުމެއް ނެތި ކޮވިޑް ފެތުރޭނެ.\nމެއި 6, 2021 02:06\nޒުވާނުން މަރެއް ނުވާނު. އެހެންވީމަ އޯކޭ ނު ؟؟\nމެއި 6, 2021 02:13\nޒުވާނުންނޭ ތިބުނީ އެއްކަލަ ގޮޅިޖެހި ދާނުވާ އަތްދިގު ގަމީސް ލައިގެން ހާމުންޑި ކުކުޅެއް ހެން ބޯ ހަދައިގެން ކުލީ ޖީއެން ސައިކަލުގައި އެއުޅޭ ބައިގަނޑުބާ އަނެއްކާ ؟؟؟\nމެއި 6, 2021 02:15\nނޫ ކަށިފުރައިގެ ޒުވާނެއް ހުމެއް އަންނަ އިރައް ރޫސް ލާފަ ގޮސް ޑޮކްޓަރަކައް ނުދައްކާނެ.. ތީ އޮޅުމެއް..\nމެއި 6, 2021 18:39


SunOnline: Kumundhoo rayyithunnah mivaguthu dhathivaa kankan raees ah dhannavaifi\nކުމުންދޫ ރައްޔިތުންނަށް މިވަގުތު ދަތިވާ ކަންކަން ރައީސަށް ދަންނަވައިފި\nއިސްމާއިލް ޝާކިރު 18 Jul 2021, 13:14\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ހދ. ކުމުންދުއަށް ކުރެއްވި ދަތުރުފުޅުގެ ތެރެއިން --- ފޮޓޯ/ ރައީސް އޮފީސް\nހދ. ކުމުންދޫ ރައްޔިތުންނަށް މިވަގުތު ދައިވާ ކަންކަން ހައްލު ކުރުމާބެހޭ ގޮތުން ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހާއެކު ކައުންސިލުން މަޝްވަރާ ކޮށްފިއެވެ.\nކުމުންދޫ ރައްޔިތުންނަށް ދަތިވާ ކަންކަން ރައީސަށް ދެންނެވީ ހދ. އަތޮޅުގެ ތިން ރަށަކަށް މިހާރު ކުރައްވަމުން ގެންދަވާ ދަތުރުފުޅުގައި ކުމުންދުއަށް ވަޑައިގެން، އެރަށު ސުކޫލުގައި ކައުންސިލަރުންނާއެކު ބޭއްވެވި މަޝްވަރާ ބައްދަލުވުމުގެ ތެރޭގައެވެ.\nމި މަޝްވަރާ ބައްދަލުވުމުގައި ރަށަށް އެންމެ ދަތިވާ މައްސަލައެއްގެ ގޮތުގައި ކައުންސިލަރުން ފާހަގަ ކުރެއްވީ ރަށުގެ ބަނދަރަށް ވަދެ ނިކުމެ ވުމުގައި ހުރި ދަތިކަމުގެ މައްސަލައެވެ.\nއަދި، ބަނދަރު ބޮޑު ކުރުމުގެ މަޝްރޫ އާއި ސިއްހީ ނިޒާމު އިތުރަށް ހަރުދަނާ ކުރުމާ ގުޅޭގޮތުންނާއި، ސްކޫލަށް ބޭނުންވާ ކަންކަމާއި، ރަށުގެ ވިޔަފާރިޔާ އިޖްތިމާއީ ކަންކަން ހަރުދަނާ ކުރުމަށް ކުރަންޖެހޭ ކަންކަންވެސް ރައީސަށް ދެންނެވިއެވެ.\nމި ބައްދަލުކުރެއްވުުގައި ރަށު ކައުންސިލުން ވަނީ ރަށުގެ މާސްޓާ ޕްލޭންގެ ވީޑިއޯ ޕްރެޒެންޓޭޝަނެއް ހުށަހަޅާފައެވެ.\nބައްދަލު ކުރެއްވުމުގައި އަންހެނުންގެ ތަރައްގީއަށް މަސައްކަތްކުރާ ކޮމިޓީން ފާހަގަ ކުރި ކަންތައްތަކުގެ ތެރޭގައި ރަށުގައި އަންހެނުންގެ ބަލިތަކަށް ހާއްސަ ޑޮކްޓަރެއް ނެތުމުން ދިމާވާ ދަތިތައް ހިމެނެއެވެ.\nމީގެ އިތުރުން ރަށުގައި ދަނޑުވެރިކަންކުރާ އަންހެނުންނަށް، ދަނޑުތަކުން އުފައްދާ ތަކެތި މާކެޓު ކުރާނެ ގޮތްތަކެއް ފަހި ކުރުމަށްޓަކައި މަސައްކަތް ކޮށްދެއްވުމަށް އެދިފައިވެއެވެ.\nއަދި، ބަނދަރު ބޮޑުކުރުމުގެ މަޝްރޫ އާއި ސިއްހީ ނިޒާމު އިތުރަށް ހަރުދަނާ ކުރުމާ ގުޅޭގޮތުންނާއި، ސްކޫލަށް ބޭނުންވާ ކަންކަމާއި، ރަށުގެ ވިޔަފާރި އާއި އިޖްތިމާއީ ކަންކަން ހަރުދަނާ ކުރުމަށް ބޭނުންވާ ކަންކަންވެސް ރައީސަށް ދެންނެވިއެެވެ.\nކުމުންދޫ ކައުންސިލާއި އަންހެނުންގެ ތަރައްގީއަށް މަސައްކަތްކުރާ ކޮމެޓީ މެމްބަރުންގެ މަޝްވަރާތައް އަޑު އެއްސެވުމަށްފަހު ރައީސް ވަނީ ކުމުންދޫ ބަނދަރުގެ ނެރުގެ މައްސަލައަކީ ހައްލު ކުރަންޖެހޭ މުހިންމު މައްސަލައެއްކަން ފާހަގަ ކުރައްވާފައެވެ.\nމީގެ އިތުރުން ހެލްތު ސެންޓަރާއި ސްކޫލްގެ 12 ކްލާސްރޫމް އިމާރާތާއި އަދި ސުކޫލާ ގުޅިގެން ކައުންސިލުން ފާހަގަކުރި ކަންކަން ހައްލު ކުރުމަށް ސަރުކާރުން ކުރަމުންގެންދާ މަސައްކަތް ތަކުގެ އެންމެ ފަހުގެ މައުލޫމާތު ކައުންސިލާ ވަނީ ހިއްސާ ކުރައްވާފައެވެ.\nރައީސް ވިދާޅުވީ ކުމުންދޫ ރައްޔިތުން އެދޭ ފަދައިން އެރަށުގައި ފޮލިސް ޕޯސްޓެއް ގާއިމު ކުރައްވާނެ ކަމަށެވެ.\nރައީސުލްޖުމްހޫރިއްޔާގެ ދެކަނބަލުން މިހާރު ކުމުންދުއަށް ކުރައްވަމުން މިގެންދަވާ ދަތުރުފުޅަކީ ހދ. އަތޮޅުގެ ތިން ރަށަކަށް ކުރައްވާ ދަތުރުފުޅުގެ ދެވަނަ މަންޒިލެވެ.


Midhiya mahu Import dhah, Export ithuru | Mihaaru\nކޮންޓެއިނާ ބޯޓުތަކެއް މާލޭ ބަނދަރުގައި: މިދިޔަ މަހު ރާއްޖެއަށް އެތެރެ ކުރި މުދަލުގެ އަދަދު ވަނީ ދަށްވެފައި. -- ފޮޓޯ: މިހާރު\nމިދިޔަ މަހު އިމްޕޯޓް ދަށް، އެކްސްޕޯޓް އިތުރު\n13 ފެބުރުއަރީ 2020 - 14:23\nމިދިޔަ ޖެނުއަރީ މަހު ރާއްޖެ އަށް އެތެރެކުރި މުދާ މިދިޔަ އަހަރުގެ ޖެނުއަރީ މަހާ އަޅާ ބަލާއިރު ހަތަރު ޕަސެންޓު ދަށްވެފައިވާކަން ކަސްޓަމްސްގެ ތަފާސްހިސާބުތަކުން ދައްކައިފި އެވެ.\nކަސްޓަމްސްއިން ކޮންމެ މަހެއްގެ އެކްސްޕޯޓާއި އިމްޕޯޓް ހާމަކުރުމަށް ނެރޭ ތަފާސްހިސާބުތައް ދައްކާގޮތުގައި މިދިޔަ މަހު ރާއްޖެ އަށް އިމްޕޯޓު ކޮށްފައިވަނީ 3.8 ބިލިއަން ރުފިޔާގެ މުދަލެވެ. މިދިޔަ އަހަރުގެ މި މުއްދަތުގައި ރާއްޖެ އަށް އެތެރެ ކޮށްފައި ވަނީ ހަތަރު ބިލިއަން ރުފިޔާގެ މުދަލެވެ.\nރާއްޖޭގެ އިމްޕޯޓް ދަށްވެފައިވާއިރު ރާއްޖޭގެ އެކްސްޕޯޓް ވަނީ 21 ޕަސެންޓް އިތުރުވެފަ އެވެ. އެގޮތުން، މިދިޔަ މަހު 420 މިލިއަން ރުފިޔާގެ މުދާ އެކްސްޕޯޓް ކޮށްފައިވާއިރު މިދިޔަ އަހަރުގެ މި މުއްދަތުގައި އެކްސްޕޯޓް ކޮށްފައިވަނީ 347 މިލިއަން ރުފިޔާގެ މުދަލެވެެ.\nމިދިޔަ މަހު ރާއްޖެ އަށް އެތެރެ ކުރި މުދަލުން ކަސްޓަމްސް ޑިއުޓީ އާއި އެހެނިހެން ފީ އަދި ޖޫރިމަނާގެ ގޮތުގައި ލިބުނު އަދަދު ވެސް ވަނީ މިދިޔަ އަހަރާ އަޅާ ބަލާއިރު ދަށްވެފަ އެވެ. މިދިޔަ މަހު ކަސްޓަމަސް އަށް ޑިއުޓީ އާއި ފީގެ ގޮތުގައި ލިބިފައި ވަނީ 272 މިލިއަން ރުފިޔާ އެވެ. މިއީ 10 ޕަސެންޓުގެ ދަށްވުމެކެވެ.\nކަސްޓަމްސްގެ ތަފާސްހިސާބުތައް ދައްކާގޮތުގައި މިދިޔަ މަހު އެންމެ ގިނައިން ރާއްޖެ އަށް އެތެރެ ކޮށްފައިވަނީ ކާނާގެ ބާވަތްތަކެވެ. ދެވަނަ އަށް އެންމެ ގިނައިން އެތެރެ ކޮށްފައިވަނީ ކޮންސްޓްރަކްޝަން ސާމާނެވެ. މީގެ ތެރެއިން އެންމެ ގިނަ މުދާ އެތެރެކޮށްފައި ވަނީ ޔޫއޭއީންނެވެ.


ވާވޭ މޭޓް 40 ލޯންޗްކުރުން އޮކްޓޫބަރު 22 ގައި |\nވާވޭ މޭޓް 40 ލޯންޗްކުރުން އޮކްޓޫބަރު 22 ގައި\nމިއީ ވާވޭ އަށް އުނދަގޫ އަހަރެކެވެ. އެމެރިކާ އާއި ބައިވެރިން ވާވޭ އަށް ދަތިކުރަން އަޅާފައި ހުރި ފިޔަވަޅުތަކުގެ ސަބަބުން، ވާވޭ އަށް ވަނީ ހިރިލާން ވެސް ދަތިވެފަ އެވެ. އަނެއްކޮޅުން، ކޮރޯނާވައިރަހާ ހެދި ދުނިޔެ ބަންދުވެފައި އޮތްއިރު، އުފެއްދުންތެރިކަމެއް ހުރި އެކައްޗެއް ވެސް ދުނިޔެ އަށް ދަައްކާލެވޭ ވަރު ވާވޭ އަށް ވަނީ ނުވެފަ އެވެ. އެހެން ނަމަވެސް، އޮކްޓޫބަރު 22 ގައި، ވާވޭ މޭޓް 40 ލޯންޗްކުރެވޭތޯ ވާވޭ އިން އެބަ މަސައްކަތްކުރެ އެވެ.\nވާވޭ މޭޓް 40 އާ ބެހޭ ގޮތުން މީހުން ވާހަކަދައްކައި އުޅުނީ، މި އަހަރު އެ ފޯނު ނެރެވޭ ވަރު ނުވާނެ ކަމަށް ބުނެ އެވެ. މި ކަމަށް ދިން ރައްދެއް ގޮތުގައި ވާވޭ އިން ވަނީ މޭޓް 40 ނެރެން ބޭނުންވާ ދުވަސް ވެސް އާންމުކޮށްފަ އެވެ.\nއޮކްޓޫބަރު 22 ގައި މޭޓް 40 ނެރުމަކީ ވާވޭ އަށް އޮތް ވާދަވެރިކަމެކެވެ. އެއީ އައިފޯން 12، އޮކްޓޫބަރު 13 ގައި ނެރެން ހަމަޖައްސާފައި ވާތީ އެވެ. ވާވޭ އިން ބޭނުންވަނީ މި ދެ ފޯނު ނެރޭ ތާރީޚް ވީހާވެސް ކައިރިވުމެވެ.\nއައިފޯނަކީ ޗައިނާގައި ހިޓެކެވެ. ވާވޭ އަކީ ޗައިނާ އަމިއްލަ ކުންފުންޏެކެވެ. ޗައިނާ މީހުންނަކީ ވަތަނީ ބައެކެވެ. އެހެންކަމުން، އައިފޯނަށް ވުރެ ރަނގަޅު ނަތީޖާއެއް މޭޓް 40 އަށް ޗައިނާ އިން ލިބުމަކީ އެކަށީގެންވާ ކަމެކެވެ. ވާވޭ މޭޓް 40 އެންމެ ފުރަތަމަ ނެރެން ހަމަޖައްސާފައި ވަނީ ވެސް ޗައިނާގަ އެވެ.\nވާވޭ މޭޓް 40 އާ ބެހޭ ގޮތުން ބުނެވެނީ ތިން މޮޑެލެއް ނެރޭނެ ކަމަށެވެ. އެއީ މޭޓް 40، މޭޓް 40 ޕްރޮ އަދި މޭޓް ޕްރޮ ޕްލަސް އެވެ.


barcelona copa del reyge quarter final In furusathu hoadhaifi\nކޮޕާޑެލްރޭ ފުޓްބޯޅަ މުބާރާތުގައި ބުރާސްފަތި ދުވަހުގެރޭ ކުޅުނު ދެވަނަ ލެގުގެ މެޗްގައި ލެވާންޓޭއާއި ބައްދަލުކުރިމެޗް3ލަނޑު0ލަނޑުން ކާމިޔާބުކޮށް ބާސެލޯނާ އިން ކޮޕާ ޑެލްރޭގެ ކުއާޓާ ފައިނަލުން ފުރުސަތު ހޯދައިފި އެވެފިއެވެ. މިދެޓީމް މިމުބާރާތުގެ ފުރަތަމަ ލެގްގައި ލެވަންޓޭގެ ދަނޑުގައި ބައްދަލުކުރިމެޗު2ލަނޑު 1 ލަނޑު ލެވަންޓޭ ކާމިޔާބުކޮށްފައިވީނަމަވެސް ރޭގެމެޗް3ލަނޑު0ލަނޑުން ބާސެލޯނާ މޮޅުވުމުން އެޓީމު ކުއާޓާއަށް ދަތުރުކުރީ 4-2 ގެ އެގްރިގޭޓް ނަތީޖާއަކުންނެވެ.\nމި މެޗުން މޮޅުވެ ބާސެލޯނާ ކުއާޓާގެ ފުރުސަތު ލުބުނު ނަމަވެސް މުބާރާތުން އެ ޓީމު ވަކިކުރުމުގެ ބިރު ވަނީ ހީވެފައެވެ. އެއީ ބާސެލޯނާ ލެވަންޓޭ ދަނޑުގައި ކުޅުނު މެޗަށް ކާޑު ހަމަވެފައިވާ ކުޅުންތެރިއެއް ލައްވާ ބާސެލޯނާ އިން ކުޅުވުމުންނެވެ. ބާސެލޯނާ ބީ ޓީމަށް ކުޅެނިކޮށް ހުއާން ބްރަންޑަރިޒަށް ދެއްކި ރީނދޫ ކާޑާ އެކު އޭނާ ހުރީ ސަސްޕެންޝަނެއްގަ އެވެ. އެކަމަކު ބާސެލޯނާ އިން ވަނީ ލެވަންޓޭއާ ދެކޮޅަށް މިދިޔަ ހަފްތާގައި ކުޅުނުމެޗްގައި އޭނާ ބޭނުންކޮށްފަ އެވެ.\nބާސެލޯނާގެ ދަނޑުގައި ރޭ ކުޅުނު މެޗު ފެށިގެން ބޯޅަ ކޮންޓްރޯލްކޮށް ރަނގަޅަށް ކުޅެމުން ދިޔައީ ބާސެލޯނާއިންނެވެ. މިގޮތުން ލެވަންޓޭގެ ހާފުގެ ތެރޭގައި ގިނައިރު ބޯޅަ ގެންގުޅެ އެޓީމުގެ ގޯލަށް ބާސެލޯނާގެ ކުޅުންތެރީން ދިޔައީ ބާރުބޮޑުކޮށް ހަމަލާތަކެއް ދެމުންނެވެ.\nއެގޮތުން 30 ވަނަ މިނެޓުގައި ބާސެލޯނާ އިން ވަނީ މެޗުގެ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ޑެމްބަލޭއެވެ. މި ލަނޑަށްފަހު މެޗް ފަށައިގެން 31 ވަނަ މިނިޓްގައި ބާސެލޯނާގެ ދެވަނަ ލަނޑުވެސް ކާމިޔާބުކޮށްދިނީ ޑެމްބެލޭއެވެ.\nމިމެޗްގައި ބާސެލޯނާއިން ކާމިޔާބުކުރި3ވަނަ ލަނޑު 54 ވަނަ މިނިޓްގައި ކާމިޔާބުކޮށްދިނީ މެސީއެވެ.\nމި ހާފްގައި ލެވަންޓޭ އަށް ވެސް ވަނީ ލަނޑު ޖަހާނެ ފުރުސަތުތަކެއް ލިބިފައެވެ. ނަމަވެސް އެ ޓީމަށް ލިބުނު ފުރުސަތުތަކުގެ ބޭނުން ހިފިފައެއް ނުވެއެވެ.


2020: Mira ah baligai jumla aamdhanee 37% dhashah\n2020: މީރާއަށް ބަލައިގަތް ޖުމްލަ އާމްދަނީ 37 ޕަސެންޓް ދަށަށް\nދައުލަތުގެ ޓެކްސް އިދާރާ: މިދިޔަ އަހަރު ބަލައިގަތް އާމްދަނީ ވަނީ ދަށްވެފައި -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމިދިޔަ އަހަރު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ބަލައިގަރް ދައުލަތުގެ އާމްދަނީ 37 ޕަސެންޓް ދަށަށް ހިނގައްޖެ އެވެ.\nޓެކްސް އާއި ފީ އަދި ޖޫރިމަނާގެ ފައިސާ އިން އާމްދަނީގެ ގޮތުގައި ދައުލަތަށް ލިބޭ އާމްދަނީ ބަލައި ގަންނަ މީރާގެ ތަފާސް ހިސާބުތައް ދައްކާ ގޮތުން މިދިޔަ އަހަރު ބަލައިގެންފައި ވަނީ 10.5 ބިލިއަން ރުފިޔާ އެވެ. މިއީ އޭގެ ކުރީ އަހަރު ލިބުނު 16 ބިލިއަން ރުފިޔާއާ އަޅާ ބަލާއިރު 37 ޕަސެންޓުގެ ދަށްވުމެކެވެ.\nމިދިޔަ އަހަރު މީރާއަށް ބަލައިގަތް ޖުމުލަ އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީ އެވެ. ޖީއެސްޓީގެ ގޮތުގައި 4.31 ބިލިއަން ރުފިޔާ ލިބިފައިވެ އެވެ. އަދި ދެވަނަ އަށް އެންމެ ބޮޑު ބައެއް ހިއްސާކުރަނީ އިންކަމް ޓެކްސް އެވެ. އެއީ 18.0 ޕަސެންޓެވެ. މި ޓެކުހުގެ ގޮތުގައި 1.89 ބިލިއަން ރުފިޔާ ލިބިފައިވެ އެވެ. އަދި ދެން އެންމެ ބޮޑު އާމްދަނީ ލިބިފައިވަނީ ބީޕީޓީގެ ގޮތުގައި 1.77 ބިލިއަން ރުފިޔާ ލިބުނެވެ. މީގެ އިތުރުން ޓޫރިޒަމް ލޭންޑް ރެންޓުގެ ގޮތުގައި 702.78 މިލިއަން ރުފިޔާ ލިބުނުއިރު، ގްރީން ޓެކުހުގެ ގޮތުގައި 351.95 މިލިއަން ރުފިޔާ ލިބުނެވެ.\nމިދިޔަ މަހު އާމްދަނީގެ ގޮތުގައި މީރާއަށް ބަލައިގަތީ 1.04 ބިލިއަން ރުފިޔާ އެވެ. މިއީ ކުރީ އަހަރުގެ ޑިސެންބަރު މަހާ އަޅައިބަލާއިރު 34.1 ޕަސެންޓުގެ ދަށް އަދަދެކެވެ.މިދިޔަ އަހަރުގެ ޑިސެމްބަރު މަހު ލިބުނު އާމްދަނީ ދަށްވުމުގެ މައިގަނޑު ސަބަބަކީ ކޮވިޑް-19 އާ ގުޅިގެން ޓޫރިސްޓުން ރާއްޖެ އަށް ޒިޔާރަތްކޮށްފައިވާ މިންވަރު ދަށްވެފައިވުމުގެ ސަބަބުން ޓޫރިޒަމް ދާއިރާގެ އިގްތިސޯދީ ހަރަކާތްތައް މަދުވެ، ޓޫރިޒަމް ދާއިރާ އިން ޓެކުހުގެ ގޮތުގައި ލިބިފައިވާ އާމްދަނީ ދަށްވެފައިވުމެވެ.\nމިިދިޔަ މަހު ޖީއެސްޓީ އަދި ގްރީން ޓެކްސް ފަދަ ޓެކުހުން ލިބިފައިވާ އާމްދަނީ ވަނީ ދަށްވެފައެވެ. މީގެ އިތުރުން، 2019 ވަނަ އަހަރުގެ ޑިސެމްބަރު މަހުގައި ލީސް ޕީރިއަޑް އެކްސްޓެންޝަން ފީގެ ގޮތުގައި އާމްދަނީ ލިބިފައިވުމަކީ ޑިސެންބަރު 2019 ގައި ލިބުނު އާމްދަނީ އާ އަޅާބަލާއިރު މިދިޔަ އަހަރުގެ ލިބިފައިވާ އާމްދަނީ ދަށްވުމުގެ އިތުރު ސަބަބެކެވެ. މި ފީ ޑިސެންބަރު 2020 ގައި ލިބިފައެއް ނުވެ އެވެ.\nމީރާ ޓޫރިޒަމް ދައުލަތުގެ އާމްދަނީ + އިގްތިސޯދު ކޮވިޑް-19


Jihaadhah Dhaan Ulheythee Dhivehi Anhenaku Firimeehaa Ah Filaifi - Vaguthu\n2 މަސް ކުރިން ( ޑިސެމްބަރު 16, 2020 )\nކައިވެނި ކުރިތާ ތިމަސްދުވަސް ވީތަނުން ދިވެހި ފިރިހެނަކު އޭނާގެ އަނބިމީހާ ގޮވައިގެން "ޖިހާދަށް" ދާން އުޅޭތީ އަނބިމީހާ ފިލައިގެން އޭނާގެ އާއިލާ ކައިރިއަށް ހިނގައްޖެއެވެ.\n"ވަގުތު" އަށް މައުލޫމާތު ދިން މީހަކު ބުނީ ދެމަފިރިން ކައިވެނި ކުރިއިރު ފިރިހެން މީހާ އަކީ "ހަރުކަށި ފިކުރުގެ މީހެއް ކަމެއް ނޭނގެއެވެ." ނަމަވެސް ކައިވެންޏަށް ވަރަށް ކުޑަދުވަސްކޮޅެއް ވީތަނުން ޖިހާދަށް ސީރިއަށް ދާވާހަކަ ފިރިމީހާ ދައްކަން ފަށައިފި ކަމަށް އަންހެން މީހާ ވަނީ އާއިލާ އަށް މައުލޫމާތު ދީފައެވެ.\n"ސްކޫލްގައި އުޅެމުން ދެމީހުން ލޯބީގެ ގޮތުން ގުޅުނީ. ލޯބިން ކުރި ކައިވެންޏެއް އެއީ. އާއިލާ މީހުންގެ ނުފޫޒުން ކުރި ކައިވެންޏެއް ނޫން." މައުލޫމާތު ދިން މީހާ ބުންޏެވެ.\nއޭނާ ބުނީ ޖިހާދު ކުރަންދާ ވާހަކަ މާގިނައިން ފިރިމީހާ ދައްކަން ފެށުމުން އަންހެން މީހާގެ ހިތައް ބިރުވެރިކަން ވަދެ އާއިލާ މީހުންނާއި އެވާހަކަ ހިއްސާކޮށް މިހާރު ވަނީ އާއިލާ މީހުން ކައިރިއަށް އައިސްފައެވެ.\nމީގެ ކުރިން ވެސް ވަރަށް ގިނަ ދިވެހި ފިރިހެނުން ވަނީ އެމީހުންގެ އަނބިން ގޮވައިގެން ސީރިއާގައި ކުރިއަށްދާ ދާހިލީ ހަނގުރާމައިގައި ބައިވެރިވާން ގޮސްފައެވެ. ސީރިއާއަށް ދިޔަ ބައެއް ދިވެހިން އެނބުރި ރާއްޖެ އައި ނަމަވެސް ގިނަ މީހުން ވަނީ ސީރިއާގައި މަރުވެފައި ނުވަތަ ސީރިއާގައި ތާށިވެފައެވެ.\nސީރިއާގައި ތިބި ދިވެހިން ގެނައުމަށް ދިވެހި ސަރުކާރުން މަސައްކަތް ކުރަމުން ގެންދިޔަ ނަމަވެސް އެކަމަށް އެންމެ ބޮޑަށް ހުރަސް އެޅިފައި ވަނީ އެމީހުންގެ އަތުގައި އެއީ ކޮންބައެއްކަން އަންގައިދޭނެ ލިޔެކިޔުންތައް ނެތުމުންނެވެ.\n2011 ވަނަ އަހަރު ފެށުނު ސީރިއާގެ ދާހިލީ ހަނގުރާމައިގައި ބައިވެރިވާން އާބާދީގެ ނިސްބަތުން އެންމެ ގިނަ މީހުން ގޮސްފައި ވަނީ ރާއްޖެ އިން ކަމަށް ބައެއް ރިޕޯޓްތައް ބުނެއެވެ.\nޑިސެމްބަރު 16, 2020 09:54\nފިރިމީހާ ނަމާދު ކުރާތީ ވެސް ފިލާދުވަސް އަދި އަންނާނެ..\nޑިސެމްބަރު 16, 2020 10:44\nތި އުޚްތާއަށް ބަރަކާތް ލައްވާށި، އެ ޚަވާރިޖީ ސޮރުގެ ކައިރިން ސަލާމަތްވީތީ އުފާކުރޭ.\nޑިސެމްބަރު 16, 2020 10:45\nތި ފިރިހެން މީހާ ހިފާ ހައްޔަރު ކުރާންޖެހޭ. ތި މީހާ ދޫކޮއްފަ ބެހެއްޓުމަކީ ރާއްޖެއަށް ވަރަށް ބޮޑު ނުރައްކަލެއް. ރާއްޖޭގަ ވެސް ބޮންގޮއްވަ ފާނެ..\nޑިސެމްބަރު 16, 2020 10:57\nފިރިމީހާގެ ކައިރިން ވަރިވާނެ މޮޅު ގޮތެއް ހޯދާލީ..\nޑިސެމްބަރު 16, 2020 11:16\nވަރަށް ރަނގަޅު. ނަމަވެސް ފިރިމީހާ ވީމާ އަދިވެސް ބަލަންވީ ރިވެތި އުސޫލުން ވާހަކަ ދައްކައިގެން މައްސަލަ ހައްލުކުރަން. އަމިއްލަ އަށް ހައްލު ނުކުރެވޭނަމަ އާއިލާ މީހުން މެދުވެރިކޮށް ވާހަކަ ދައްކައިގެންވެސް ހައްލުކުރަން. އަޅުގަނޑުގެ ދުޢާ އަކީ ތިޔަ ދެމަފިރިން އެކުގައި ލެއްވުން.\nޑިސެމްބަރު 16, 2020 11:59\nދިވެހިން ކަޅުހެދުމާ މޫނުބުރުގާ އަޅުވާ ފައިކުރި ކުރު ހެދުންތައް އަޅުވަމުން ދިޔަދިނުމުގެ ނަތީޖާ މިއީ.ކޅބ އބދއލތފ އާއި ދަރި ޑކޓރ ވަރަށް ހިނިއަންނާނެ.\nއަސްލު ދިވެހި މީހާ\nޑިސެމްބަރު 16, 2020 12:29\nދައްކާނެ ވާހަކަ އެއް މަޝްރަހުގައި ނެތީމާ ވާހަކަ އެއް އަމުނާލީ ދޯ!\nޑިސެމްބަރު 16, 2020 13:17\nޑިސެމްބަރު 16, 2020 18:00\nކިތައްމެ ވަރަކަށް ﷲ ގެ ދީނަށް ނަފްރަތު ކުރިޔަސް، ޖިހާދާއި އިސްލާމީ ބުރާގާ އެޅުން ވާނީ އިތުރު އަދި ގަދަ....... ތެޅި ތެޅި ތިބެން ޖެހޭނީ .....\nޑިސެމްބަރު 16, 2020 13:33\nދީނީ ހައްދުފަހަނަ އެޅުމަކީ ލާދީނީ ފިކުރާއި އެއްވަރުގެ ނުބައިކަން ބޮޑު ވަބާއެއް. މިއީ ކަލޭ އަޑުއަހަން ބޭނުން ނުވިޔަސް މުޖުތަމައުގައި އެތައް އާއިލާއެއް ތަހައްމަލު ކުރަމުންދާ ބޮޑު ވޭނެއް.\n2020 ގެ އެންމެ ހިޓް ހަބަރު ތުނބުޅި މީހުން ލަލަލަލަލާ\nޑިސެމްބަރު 16, 2020 15:19\nޖިހާދޭ ކިޔާފަ މޫނު ބުރުގާ އަޅާއިގެން ހުރި މީހަކުގެ ފޮޓޯ އެއް ލަނީ ކީއްކުރަން؟ ހަށި ވިއްކާ މީހުން އޮރިޔާމުން ތިބެއޭ ކިއަކު އޭގެ މާނައެއް ނޫން ނިވާކަން ކުޑަ ހެދުން ލައިގެން ތިބޭ އެންމެންނަކީ ހަށިވިއްކާ ބައެކޭ. ބަޔަކު މޫނު ބުރުގާ އަޅައިގެން ކަމެއް ކުރިއެކޭ ކިޔުމަކުން މޫނުބުރުގާގެ އަސްލު އަޅާ ސަބަބު ބަދަލެއް ނުވޭ.\nޑިސެމްބަރު 16, 2020 17:33\nމިކަމުގެ ޒިންމާ ގެ ބޮޑުބައެއް ނަގަން ޖެހޭނީ އެމްޑީޕީ އިން. މައުމޫން ދަނގަނޑު އަތްޕުޅަކުން ވަނީ އޭނަ ގެ ވެރިކަމުގައި ވައްހާބިޒަމް ފެތުރުން ކޮންޓްރޯލް ކުރައްވާފައި..އަލަށް އުފެދުނު ޕާކިސްތާނަށް ނިސްބަތްވާ ތަކްފީރީ ޖަމާއަތުގެ މީހުން އެ މީހުން ގެ މަޒްހަބް ރާއްޖޭގައި ފަތުރަން އައީމާ މައުމޫން ވަނީ އެމީހުން ޑީޕޯޓް ކޮށްލާފައި. ނަމަވެސް ނަޝީދު ވެރިކަމަށް އައިސް ވައްހާބީން މިނިވަންކަމާއެކު ހަރަކާތްތެރިވާން ދޫކޮށްލުމުގެ ނަތީޖާ އަކީ ވައްހާބީން ގެ ތެރެއިން އެއަށްވުރެ ހަރުކަށި ފިކުރު ގެ ތަކްފީރީން ރާއްޖޭގައި ގިނަވުން . މިކަމުގެ ނަތީޖާ ތިފެންނަނީ. ދުވަހަކު ނަމާދު ނުކުރާ ގުރުއާނުގެ އަކުރެއް ލިޔަން ކިޔަން ނުދަންނަ ޕާޓޭ އިން ވެސް ޖިހާދު ކުރަނ ސީރިއާ އަށް ދަނީ.\nޑިސެމްބަރު 17, 2020 14:44\nސޫރިޔާ އަށް ގޮސް ހަގުރަމަކުރަން ވާޖިބު ނުވާމިހަކު ސޫރިޔައަށޤ ގޮސް ހަގުރާމަކުރިޔަސް ޖިހާދަކަށް ނުވާނެ. ކާފަރު ސަރުކާރެއްއޮތަސް އެސަރުކަރަދެކޮލަށް ނިކުމެވޭނީ މީސްތަކުން. އިސްލާމްދިނުން ބޭރުކުރަން އެސަރުކަރަކުން މަސައްކަތް ފަށައިފި ހިނދެއްގަ . އެނޫންހާލަތެއްގަ އެސަރުކަރަކަ ދެކޮލަށް ނުކުންނަފަރާތްތައްވާހުށީ ބާގީން ކަމުގަ . ބާގީއެއްގެ ދަރަޖާގަ ހުރެ މަރުވާމީހަކަށް ސަހީދަކަށް ނުވެވޭނެ.\nޖެނުއަރީ 18, 2021 19:49\nސީރިއާގަ ތިބި ދިވެހިން ގެންނަން ބޭނުންނަމަ ސަރުކާރުން ގެންނާނެ. އެކަން ކުރަނ ބޭނުން ނުވާތީ ނުގެންނަން މޮޅު އެއްޗެކޭ ބުނަނީ.. ނޭޝަނަލް ރެޖިސްޓްރޭޝަނުން ލިޔުން ހައްދާފަ ނަމަ ވެސް ގެންނަން ބޭނުން ނަމަ ގެންނާނީ. އެތާ ހުންނާނެ އެމީހުންގެ ހުރިހާ މައުލޫމާތެއް.. ކެމްޕެއިންގަ ބުނި އެ އެންމެން ގެންނާނަމޭ.. ވޯޓް ހޯދަން ވީމަ ހުރިހާ ހުވަފެނެއް ދައްކާނެ. ސީރިއާއަށް މީހުން ފޮނުވުމުގެ އެންމެ ކުރިގަވެސް އުޅެނީ ސިޔާސީ ބޮޑުން.. ޑްރަގް އެތެރެކުރުމުގަވެސް އެމީހުން. ބޮންދު ވިޔަފާރި އާ ހަށިވިއްކުމާ ދެން އެހެން ކިޔާނެ ކަމެއް ނެތް ހުރިހާ ބޮޑެތި ޖަރީމާއެއް ހިންގުމުގައި ވެސް އެންމެ އިސްކޮށް ތިބީ މިބައިގަނޑު.


Junction thakuge matheegai thaaru elhumun massala boduvejje!\nރާއްޖެ - ބޭރު މަގު ތާރުއެޅުން\nޖަންކްޝަންތަކުގެ މަތިގަނޑު ތާރު އަޅައި ބައްދާލުމުން މައްސަލަ ބޮޑުވެއްޖެ!\nހެންވޭރުގެތަކުގެ ނަރުދަމާގެ މައްސަލަ ހައްލު ކުރުމަށް އެމްޑަބްލިއުއެސްސީ އިން ދަނީ މަސައްކަތް ކުރަމުން\nބައެއް ގެތަކުގެ ފާހާނާތައް ބޭނުން ނުކުރެވޭ\nތާރު އެޅުމުގެ ސަބަބުން ދިމާވާ މައްސަލައެއް ނޫން:ހައުސިންގ މިނިސްޓްރީ\nކ. މާލެ4ސެޕްޓެންބަރ 2018 | އަންގާރަ 17:03 20,233\nބޮޑުތަކުރުފާނު މަގު ތާރު އެޅިފައިވާ ސަރަހައްދު - ޓްވިޓަރ\nބޮޑުތަކުރުފާނު މަގުގައި ހުރި ބައެއް ޖަންކްޝަންތަކުގެ މަތި ނުނެގޭ ގޮތަށް ތާރު އަޅައި ބައްދާލުމުން ބައެެއް ސަރަހައްދުތަކުގެ ފާޚާނައިގެ މައްސަލަ ބޮޑުވެއްޖެ އެވެ.\nބައެއް މީހުން ކިޔާދިން ގޮތުގައި ޖަންކްޝަން ފުރި، އެ ގެތަކުގެ ފާޚާނައިން ފެން ނުދިއުމުގެ މައްސަލަ ހައްލު ކުރުމަށްޓަކާއި މަސައްކަތް ކުރާތާ ހަފުތާއަކަށް ވުރެ ގިނަ ދުވަސްވެފައިވާ ކަމަށެވެ. އެމްޑަބްލިއުއެސްސީއަށް އަންގައިގެން މައްސަލަ ހައްލު ކުރުމަށް މަސައްކަތް ކުރަމުންދާ ކަމަށް ވަނީ އެނގިފަ އެވެ.\n"މައްސަލަ ހައްލު ނުވެ ގިނަ ދުވަސްވަމުން ދާތީ، ބެލިއިރު އެނގުނީ ޖަންކްޝަންތަކުގެ މަތިގަނޑު ނުނެގޭ ގޮތަށް ތާރު އަޅާފައި ހުރުމުން ކަމަށް މައްސަލަ ހައްލު ނުވެގެން އުޅެނީ" ހެންވޭރު ގެއެއްގެ މީހަކު ކިޔާދިނެއެވެ.\nމިކަމާ ގުޅޭ ގޮތުން ހައުސިންގ މިނިސްޓަރ ޑރ މުހައްމަދު މުއިއްޒު ވިދާޅުވި ގޮތުގައި ޖަންކްޝަން ބެދުމުގެ ސަބަބުން ބައެއް ގެތަކަށް ދިމާވެފައިވާ މައްސަލަތައް ހައްލު ކުރުމަށް އެމްޑަބްލިއުއެސްސީ އިން މަސައްކަތް ކުރަމުންދާ ކަމަށެވެ. މިކަންކަން ބުރާސްފަތި ދުވަހުގެ ކުރިން ހައްލު ކުރެވޭނެ ކަމަށް މިނިސްޓަރު ވިދާޅުވި އެވެ.\nހައުސިންގ މިނިސްޓްރީގެ ޑެޕިއުޓީ މިނިސްޓަރ އިބްރާހިމް ނަޒީމް ވިދާޅުވީ، ތާރު އެޅުމުގެ ކަންކަން ކޮށްފައިވަނީ ކަނޑައެޅިފައިވާ ޑިޒައިންއާ އެއްގޮތަށް ކަމަށާއި ޖަންކްޝަންތައް މަތީގައި ތާރު އެޅިފައިވަނީ އެއްވެސް ހާލެއްގައި އޮޅިގެން ނޫން ކަމަށެވެ. އެގޮތުން ތާރު އެޅުމުގެ ކުރިން ޖަންގްޝަންތައް މަތީގައި ދަގަނޑުތައް އެޅިފައިވާނެ ކަމަށާއި އެއްވެސް ހާލެއްގައި ޖަންކްޝަންތަކަށް ތާރު އެޅުމުގެ ސަބަބުން މައްސަލައެއް ދިމާނުވާނެ ކަމަށެވެ.\nނަޒީމު ވިދާޅުވީ، ހެންވޭރުގެ ގެތަކުގެ ނަރުދަމާގެ މައްސަލަ ދިމާވެގެން އުޅެނީ، އެއްވެސް ހާލެއްގައި ތާރު އެޅުމުގެ ސަބަބުން ނޫން ކަމަށާއި އެއީ އެމްޑަބްލިއުއެސްސީގެ ބައެއް ޖަންގްޝަންތަކަށް ދިމާވެގެން އުޅޭ މައްސަލައަކާ އުޅޭ ކަމެއް ކަމަށެވެ.\nތާރުގަނޑު ކަފާލައިގެން ނެގުމަށް ފަހު ޖަންކްޝަންތައް ސާފުކުރުމުގެ މަސައްކަތް މިހާރު ދަނީ ކުރަމުންނެވެ.


Nasheed ge husha'elhuhvmah Ameen ge suvaalu thakeh\nޖުމްހޫރީ ޕާޓީގެ ނާއިބު ލީޑަރު އަދި ކުރީގެ ޓްރާސްޕޯޓް މިނިސްޓަރު އަމީން އިބްރާހިމް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު: ނަޝީދުގެ ހުށައެޅުއްވުމާއި ގުޅިގެން ސުވާލުތަކެއް ކުރިމަތި ކުރެއްވި -- އަވަސް ފޮޓޯ\nއެމްއެމްޕީއާރްސީގެ ބޮޑު ހިޔާނާތް ތަހުގީގު ކުރަން އެމްޑީޕީގެ ޕާލިމެންޓްރީ ގުރޫޕަށް ބާރު ދިނުމަށް ގޮވާލައި އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެ ޕާޓީގެ ގައުމީ މަޖިލީހަށް ހުށައެޅުއްވި ގަރާރާއި ގުޅިގެން ޖުމްހޫރީ ޕާޓީގެ ނާއިބު ލީޑަރު އަދި ކުރީގެ ޓްރާސްޕޯޓް މިނިސްޓަރު އަމީން އިބްރާހިމް ސުވާލުތަކެއް ކުރިމަތި ކުރައްވައިފި އެވެ.\nރައީސް ނަޝީދުގެ ގަރާރުގައި އެދިވަޑައިގެންފައި ވަނީ ބޭރުގެ މާހިރެއްގެ އެހީތެރިކަމާއެކު އެމްއެމްޕީއާރްސީގެ މައްސަލަ ބެލުމުގެ ހުރިހާ ކަމެއް ކުރިއަށް ގެންދަން ޕީޖީ ގުރޫޕަށް ބާރު ދިނުމަށެވެ.\nއެމްޑީޕީގެ އަސާސީ ގަވައިދުގައިވާ ގޮތުން ގައުމީ މަޖިލީހުގެ 10 މެންބަރުން ސޮއިކޮށް ބައްދަލުވުމެއް ބާއްވައި ދިނުމަށް ހުށަހަޅައިފިނަމަ ބައްދަލުވުމެއް ބޭއްވޭނެ އެވެ. ރައީސް ނަޝީދު އެދިވަޑައިގެންފައި ވަނީ ގައުމީ މަޖިލީހުގެ މެންބަރުން އެމަނިކުފާނުގެ ގަރާރު ބަލައިގަނެ، އެދިވަޑައިގެންފައިވާ ގޮތަށް ޕީޖީ ގުރޫޕަށް ބާރު ދިނުމަށް ފާސް ކޮށްދިނުމަށެވެ.\nއެފަދަ ގަރާރެއް ރައީސް ނަޝީދު ހުށަހަޅުއްވާފައި މިވަނީ އެމްއެމްޕީއާރްސީގެ މައްސަލަ ދައުލަތުގެ ކަމާ ގުޅޭ އިދާރާތަކުންނާއި ރައީސް އިބްރާހިމް މުހައްމަދު ސޯލިހް އުފައްދަވާފައިވާ އެސެޓް ރިކަވަރީ ކޮމިޝަނާއި އަދި މަޖިލީހުގެ ބައެއް ކޮމިޓީތަކުން ވެސް އެ މައްސަލަ ބަލަމުންދާ ވަގުތެއްގަ އެވެ.\nއަމީން ވިދާޅުވީ ކިތަންމެ އަވަސް ކުރަން އެދުނަސް، ކިތަންމެ ހެޔޮ ނިޔަތެއް އޮތަސް އަދި ކިތަންމެ މައުސޫމަސް ކޮންމެ ކަމަކަށްވެސް އުސޫލެއް އޮންނަ ކަމަށެވެ. އަދި ތަހުގީގީ އިދާރާއަކުން ބަލާ މައްސަލައެއްގެ ތެރެއަށް ވަކި ފަރުދަކަށް ނުވަތަ ޕާޓީއަކަށް ނޫނީ އެންޖީއޯއަކަށް ވަދެވިދާނެތޯ އަމީން ވަނީ ސުވާލު ކުރައްވާފައެވެ.\n"އޭރުން ވާނީ ކިހިނެތްބާ؟ ގާނޫނު އަސާސީ އާއި ގާނޫނުތައް ބުނަނީ ކީކޭބާ،" އަމީންގެ ޓްވީޓްގައި ސުވާލު އުފައްދަވާ ވިދާޅުވެފައިވެއެވެ.\nއެމްއެމްޕީއާރްސީގެ ހިޔާނާތުގައި ބައިވެރިވުމުގެ ތުހުމަތުގައި 267 މީހުން ހިމެނޭ ލިސްޓެއް އޮތް ކަމަށް އެސެޓް ރިކަވަރީ ކޮމިޝަނުން ކުރިން ހާމަކޮށްފައިވެ އެވެ. އެ ލިސްޓްގައި މަޖިލީހުގެ ކުރީގެ 44 މެންބަރުންނާއި މިހާރުވެސް މެންބަރުންގެ ގޮތުގައި ތިއްބެވި 16 ބޭފުޅަކާއި ކުރީ ސަރުކާރުގައި އިސް މަގާމުތަކެއް އަދާކުރެއްވި 30 ބޭފުޅަކާއި މިނިވަން މުއައްސަސާތަކުގައި މަސައްކަތް ކުރެއްވި ފަސް ބޭފުޅަކާއި ސަލާމަތީ ހިދުމަތްތަކަށް ނިސްބަތްވާ ހަތް އޮފިސަރަކާއި އަދި ފަސް ފަނޑިޔާރަކު ހިމެނެ އެވެ.\nމި މައްސަލާގައި އެމްޑީޕީގެ މެންބަރުންގެ ތެރޭގައިވެސް ހޫނު ބަހުސްތަކެއް ހިނގާފައިވެއެވެ.\nއެމްއެމްޕީއާރްސީގެ ހިޔާނާތުގެ ކުށް ސާބިތުވެ 20 އަހަރުގެ ހުކުމެއް ތަންފީޒު ކުރައްވަމުން ގެންދަވާ ކުރީގެ ނާއިބު ރައީސް އަހްމަދު އަދީބާއެކު އެއްވެސް "ޑީލެއް" ހެއްދެވި ކަމުގެ ތުހުމަތު ކުރެއްވުމުން މަޖިލީހުގެ މަރަދޫ ދާއިރާގެ މެންބަރު އިބްރާހިމް ޝަރީފް ވަނީ އެމްޑީޕީގެ ލީޑާޝިޕަށް އަމާޒު ކުރައްވާ ވާހަކަތަކެއް ދައްކަވާފައެވެ.\nޝަރީފް ވިދާޅުވީ އެމްއެމްޕީއާރްސީގެ މައްސަލައިގައި އަދީބާއެކު އެއްވެސް ޑީލެއް ހައްދަވައިފައި ނުވާނެ ކަމަށެވެ. އޭނާ މަޖިލީހުގައި ވަކި ގޮތަކަށް ވޯޓެއް ދެއްވާފައިވާނަމަ އެ ވޯޓެއް ދެއްވީ ވެސް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެންގެވި ގޮތަކަަށް ކަމަށެވެ.\n"ޑީލް ހެއްދެވީ މަނިކުފާނު! އަޅުގަނޑު އެއްވެސް ޑީލެއް ހަދާފައި ނޯންނާނެ،" ރައީސް ނަޝީދަށް އިޝާރާތް ކުރައްވާ ޝަރީފް ވިދާޅުވި އެވެ.\nއެމްއެމްޕީއާރްސީގެ ހިޔާނާތް ބެލުމަކީ މި ސަރުކާރުގެ ވައުދެކެވެ. އެކަމަށް ރިޔާސީ ކޮމިޝަނެއް އުފެއްދި ނަމަވެސް ދައުރު ދެބައިވެގެން މި ދަނީ އެ ކޮމިޝަނަށް މާބޮޑު ކުރިއެރުމެއް ނުލިބިއެވެ. ބައެއް ބޭފުޅުންގެ ނަޒަރުގައި އެކަމުގެ އެޑްވާންޓޭޖް ނަންގަވައިގެން ނަޝީދު މަަސައްކަތް ކުރައްވަނީ އެމްއެމްޕީއާރްސީގެ ހިޔާނާތް އެހެން ގޮތަކަށް "ފޮރޮޅާ" ލެއްވުމަށެވެ. އެއީ އެމަނިކުފާނު ޖަލުން ނިކުމެވަޑައިގަތުމަށް އަދި ރާއްޖެއިން ބޭރަށް ވަޑައިގަތުމަށް ކުރީ ސަރުކާރުގެ ދުވަސްވަރު ހެއްދެވި "ޑީލް" ތައް ފޮރުއްވުމަށެވެ. އަދި ވަކި ބަޔަކަށް އެމްއެމްޕީއާރްސީގެ ހިޔާނާތުގެ ތުހުމަތުކޮށް ވަކި ބަޔަކު އެ ތުހުމަތުތަކުން ސަލާމަތް ކުރެއްވުމަށެވެ.\nއެމްޑީޕީ ރައީސް މުހައްމަދު ނަޝީދު އަމީން އިބްރާހިމް\nއެމްއާރްއެމް އާއި ޖޭޕީން ނަޝީދަށް ރައްދު ދީފި\nއެހާ ފަސޭހައިން ސިޔާސީ ހަޔާތް ދުއްވާނުލެވޭނެ\nހިޔާނާތާ ގުޅޭ މެސެޖުތައް އާއްމުކުރާނެ ކަމުގެ އިންޒާރު


Phone call akun Zaha vakikurevvee mashavaraa kurumeh nethi!\nފޯނު ކޯލަކުން ޒަހާ ވަކިކުރެއްވީ، މަޝްވަރާކުރުމެއް ނެތި\nފިޝަރީޒް މިނިސްޓަރުކަމުން ޒަހާ ވަހީދު ވަކިކުރެއްވީ އެކަމަނާއާއި، އަދި މޯލްޑިވްސް ރިފޯމް މޫވްމަންޓް (އެމްއާރުއެމް)އާއި މަޝްވަރާވެސް ކުރުމެއްނެތިކަމަށް މަޢުލޫމާތު ލިބިއްޖެއެވެ.\nސަރުކާރު ކޯލިޝަންގައި ހިމެނޭ ޒަހާ މަޤާމުން ވަކިކުރެއްވީ ރޭގެ ވަގުތެއްގައި ރައީސުލްޖުމްހޫރިއްޔާގެ އޮފީހުގެ ޗީފް އޮފް ސްޓާފް ޢަލީ ޒާހިރު ފޯނުން ގުޅުއްވުމަށްފަހުއެވެ. އެކަމަނާ ރޭ 12 ޖަހަނިކޮށް މަޤާމުން ވަކިކުރައްވާފައިވާއިރު، އެކަމާއި ގުޅޭގޮތުން އެއްވެސް މަޝްވަރާއެއް ކުރައްވާފައިނުވާކަމަށް އެމްއާރުއެމްގެ އިސް އޮފިޝަލަކާ ހަވާލާ ދެއްވާ “އަވަސް” އޮންލައިން އިން ރިޕޯޓްކޮށްފައިވެއެވެ. މިކަމާއި ގުޅޭގޮތުން އެކަމަނާވެސް އަދި އެމްއާރުއެމްގެ ރައީސް މައުމޫން ޢަބްދުލްޤައްޔޫމްވެސްް އެއްވެސް އެއްޗެއް އަދި ވިދާޅުވެއްނުވެއެވެ.\nޒަހާ މަޤާމުން ވަކިކުރައްވާފައިމިވަނީ، ސަރުކާރު ހިންގުން ލަސްކަމަށާއި، އެދެވޭ ނަތީޖާއެއް ނުނިކުންނާތީ، ކެބިނެޓަށް ބަދަލުތަކެއް ގެނައުމުގެ ވާހަކަތަކުގެ އަޑު ގަދަވެފައިވާ ދަނޑިވަޅެއްގައެވެ. މިއަދުވެސް ކެބިނެޓަށް ބަދަލުތަކެއް ގެންނަވާނެކަމަށް މަޢުލޫމާތު ލިބިފައިވެއެވެ. ޒަހާ މަޤާމުން ވަކިކުރެއްވުމަށްފަހު ރައީސް އޮފީހުގެ މިނިސްޓަރަކަށް އައްޔަންކުރައްވާފައިވާކަމަށްވެސް ވާހަކަދެކެވޭއިރު، ސަރުކާރުން އަދި ވަކިއެއްޗެއް ހާމަނުކުރައްވައެވެ.\nޒަހާއާއިމެދު އެމްޑީޕީގެ މަޖިލިސް މެންބަރުންގެ މެދުގައި ނުތަނަވަސްކަމެއް އޮންނަތާ ދުވަސްތަކެއް ވަނީ ފާއިތުވެގެން ގޮސްފައެވެ. އެކަމަނާގެ އިތުބާރު ނެތްކަމުގެ ވޯޓު ނެގުމަށްވެސް މަޖިލީހުގައި މަސައްކަތްކޮށްފައިވެއެވެ.\nވަޒީރުންގެ މަޖިލީހަށް ބަދަލުތަކެއް ގެންނަވާނެކަމުގެ އިޝާރާތެއް ރައީސް ވަނީ އެންމެ ފަހުން ބޭއްވެވި ނޫސްވެރިންގެ ބައްދަލުވުމުގައިވެސް ދެއްވާފައެވެ. އެގޮތުން މިހާރު އެ މަސައްކަތް ރައީސް ވަނީ ފައްޓަވާފައެވެ. ރައީސް ވަނީ އެކަން ސަރުކާރު ކޯލިޝަންގައި ހިމެނޭ ސިޔާސީ ޕާޓީތަކުގެ ލީޑަރުންނަށްވެސް ސިޓީއަކުން މިހާރު އެކަން އަންގަވާފައެވެ. ރައީސްގެ އެ ސިޓީގައި ވަނީ ވަޒީރުންނަށް ވަޒީރުކަމުގެ މަސްޢޫލިއްޔަތު އަދާނުކުރެއްވޭކަމަށް ބަޔާންކޮށްފައެވެ.\nއަދި އެކަމުގެ ސަބަބުން ރައްޔިތުންގެ ކަންބޮޑުވުންތަކާއި ޝަކުވާތައް ގިނަވެފައިވާކަން ރައީސް ފާހަގަކުރައްވާފައިވެއެވެ. އެހެންކަމުން އެވަޒީރުން ވަޒީރުކަމުން ވަކިކުރައްވަން ނިންމަވާފައިވާކަމަށް ރައީސް ވިދާޅުވެފައިވެއެވެ. ނަމަވެސް މަޤާމުން ވަކިކުރައްވަނީ ކޮން ވަޒީރުންނެއްކަމެއް ވިދާޅުވެއް ނުވެއެވެ. ރައީސްގެ މިސިޓިއާއި ގުޅިގެން ސިޔާސީ ޕާޓީތަކުގެ ލީޑަރުންވެސް ރައީސްއަށް ޖަވާބުދެއްވާފައިވެެއެވެ. އަދި އެކަމުގެ ކަންބޮޑުވުން އެމްޑީޕީން ފިޔަވާ އެހެން ސިޔާސީ ޕާޓީތަކުގެ ލީޑަރުން ފާޅުކުރައްވާފައިވެއެވެ.\nބައެއް ވަޒީރުން މަޤާމުން ދުރުކުރެއްވުމަށް ރައީސް ނިންމަވާފައިވާއިރު، އެނގިފައިވާގޮތުގައި އޭގެތެރޭގައި ރައީސް މައުމޫންގެ އެމްއާރުއެމްއަށް ނިސްބަތްވެވަޑައިގަންނަވާ ދެ ވަޒީރުން ހިމެނެއެވެ. ނަމަވެސް އެކަމާއި ގުޅޭގޮތުން ސަރުކާރުންވެސް އަދި އެމްއާރުއެމް އިންވެސް ވަކި އެއްޗެއް ހާމަކޮށްފައެއްނުވެއެވެ.\nސަރުކާރުގެ ދައުރު ދެބައިވެގެން ދިޔައިރު، ސަރުކާރުގެ ސްޕީޑް ލަސްކަމަށާއި، ނަތީޖާ ނުނެރެވޭކަމަސް ބުނެ ސަރުކާރަށް ބޮޑެތި ފާޑުކިއުންތަކެއް ވަނީ އަމާޒުވެފައެވެ. މިހާތަނަށް އާއިރުވެސް ސަރުކާރުގެ ކެބިނެޓަށް ބޮޑެތި ބަދަލުތަކެއް ވަނީ އައިސްފައެވެ. އެގޮތުން ބައެއް ވަޒީރުން ޕްރެޝަރާހެދި ވަނީ ފެޔަށްޖެހިވަޑައިގެންފައެވެ. އަދި އިތުބާރު ނެތްކަމުގެ ވޯޓުވެސް ނަގާފައިވެއެވެ.\nއެގޮތުން ޖެންޑަރ މިނިސްޓަރ ޝިދާތާ ޝަރީފްއާއި، ހެލްތު މިނިސްޓަރ ޢަބްދުﷲ އަމީންއާއި، ހައުސިން މިނިސްޓަރ އާތިފާ ޝަކޫރު ވަނީ އަމިއްލަފުޅަށް އިސްތިއުފާދެއްވާފައެވެ.\nމީގެ އިތުރުން ޖިންސީ ފުރައްސާރައިގެ ތުހުމަތު ކޮށްފައިވަނިކޮށް އިސްތިއުފާދެއްވުމަށް ރައީސް އެންގެވުމުން އިސްތިއުފާނުދެއްވުމުން ޓޫރިޒަމް މިނިސްޓަރުކަމުން ޢަލީ ވަޙީދު ވަކިކުރައްވާފައިވެއެވެ. އަދި ޓެކްނޮލޮޖީ މިނިސްޓަރުގެ އިތުބާރުނެކަމަށް މަޖިލީހުން ފާސްކޮށް މަޤާމުން ދުރުކުރައްވާފައިވެއެވެ.


SunOnline: Dunya aai Shuaib: Iskandharihyaa in ufanvi loaiybeh!\nދުންޔާ އާއި ޝުއައިބް: އިސްކަންދަރިއްޔާއިން އުފަންވި ލޯތްބެއް!\nމިޙްނާ ނާސިހު 17 May 2019, 14:32\n"ކަޕްލް ގޯލްސް" މިއީ މި ރޯދަ މަހު "ސަން"އިން ގެނެސްދޭ ހާއްސަ ސެގްމަންޓެކެވެ. ތަފާތު އެކި ދާއިރާތަކުން ފާހަގަކޮށްލެވޭ އެކި ފަރާތްތަކުގެ ކާމިޔާބު ޒަވާޖީ ހަޔާތަށް އަލިއަޅުވާލާ ގެނެސްދޭ މި ހާއްސަ ސެގްމަންޓްގެ ފުރަތަމަ މެހެމާނުންނަކީ ދިވެހިރާއްޖޭގެ އެންމެ ފުރަތަމަ އަންހެން ޚާރިޖީ ވަޒީރާ، އަދި ކުރީގެ ރައީސް މައުމޫން އަބްދުލްގައްޔޫމްގެ ދަރިކަނބަލުން ދުންޔާ މައުމޫނާއި ފިރިކަލުން، ގާނޫނީ ވަކީލު ޝުއައިބް ޝާހެވެ.\nމިސްރުގެ އިސްކަންދަރިއްޔާއިން ފެށުނު މި ލޯބީގެ ވާހަކަތައް ހާއްސަވާ އެތަކެއް ސަބަބުތަކެއް އެބަހުއްޓެވެ. ފުރަތަމަ ކަމަކަށް ދެ ބޭފުޅުން ނިސްބަތްވަނީ ތަފާތު ދެ ގައުމަކަށެވެ. ދުންޔާގެ ފިރިކަލުން ޝުއައިބް އަކީ ބަންގްލަދޭޝް ނަސްލުގެ އިނގިރޭސި ރައްޔިތެކެވެ. ދެ ބޭފުޅުން އެކަކު އަނެކަކާއި ބައްދަލުވީ ކިޔެވުމަށް ޔުނިވާސިޓީގައި ތިބި ދުވަސްވަރުގައެވެ.\nމާގިނަ ދުވަހެއް ނުވެ، ދެ ބޭފުޅުން ކައިވެނި ބައްލަވައިގަތްއިރު، މިއަދާ ހަމައަށް އެ ލޯބި އެގޮތުގައި 25 ދިގު އަހަރަށް ދެމެހެއްޓެވުނެވެ. ދުންޔާ ރާއްޖޭގައި ވަޒީފާ އަދާކުރައްވަން ފެއްޓެވި އިރު، ޝުއައިބު ރާއްޖޭގައި އޭނާގެ އަމިއްލަ ލޯ ފާމެއް ފެއްޓެވިއެވެ. ޝުއައިބަކީ މިއަދު ރާއްޖޭގައި ވިޔަފާރީގެ ދާއިރާގައި އެންމެ ޑިމާންޑު ބޮޑު އެއް ގާނޫނީ ވަކީލެވެ. އަދި ރާއްޖޭގައި މިހާތަނަށް ހިންގުނު އެންމެ ބޮޑު ވިޔަފަރީގެ މުއާމަލާތް ކަމުގައިވާ، އެމެރިކާގެ ބްލެކްސްޓޯން ގްރޫޕުން ޓީއެމްއޭ ގަތުމުގެ މުއާމަލާތުގައި ގާނޫނީ ލަފާ ދެއްވީ ޝުއައިބެވެ.\nކުރީގެ ފޮރިން މިނިސްޓަރު ދުންޔާ މައުމޫން އަދި ފިރިކަލުން، ގާނޫނީ ވަކީލު ޝުއައިބު ޝާހު -- ސަން ފޮޓޯ/ ފަޔާޒު މޫސާ\nދެ ބޭފުޅުންނަކީވެސް އެހާމެ ބިޒީކޮށް އުޅުއްވާ ފަރާތްތަކަކަށް ވީއިރު، އާއިލާއަށާއި ދަރީންނަށް ވަގުތު ހުސްކޮށް ދިރިއުޅުމުގެ ކަންކަން ހަމަޖެއްސެވިގޮތާއި، މި ފަހުން އައި ސިޔާސީ ހަލަބޮލިކަމުގައި ދިރިއުޅުމަށް ކުރި އަސަރުތައްވެސް ދެ ބޭފުޅުން ވަނީ "ސަން"އާ ހިއްސާކޮށްފައެވެ.\nދުންޔާއާއި ޝުއައިބްއަށް ތިން ކުދިން ލިބިފައިވާއިރު، ދެ ބޭފުޅުންވެސް އެންމެ ބޮޑަށް ފާހަގަކުރާ އެއް ކަމަކީ އެގޮތުގައި ކުރިއަށް ދިއުމަށް އާއިލާއިން ލިބުނު އެހީތެރިކަމެވެ.\nކޮންމެއަކަސް، ފެންނަ ފެނުމަށް އެތަކެއް ތަފާތުތަކެއް މި ދެބޭފުޅުންގެ ހުންނާނޭކަމަށް ގަބޫލުކުރެވުނަސް، ޝުއައިބް ވިދާޅުވާގޮތުގައި އެފަދަ އެއްވެސް ކަހަލަ ތަފާތެއް ދެބޭފުޅުންގެ މެދުގައެއް ނެތެވެ.\nމިދެބޭފުޅުން އެއްކޮށް މިފަދަ ގޮތަކަށް ފެންނަ މިއީ ފުރަތަމަ އިންޓަވިއު އަށްވާއިރު މި ވީޑިއޯއިން މި ދެމަފިރިންނާއި ބެހޭ އެތައް ސުވާލުތަކެއްގެ ޖަވާބު ލިބިގެންދާނެއެވެ.\n"ހަރުކަށި ވިސްނުމާއި އަމަލުތަކަށް އިސްލާމްދީން ތަނެއް ނުދޭ"\n"އަންހެން ފަނޑިޔާރުން ލުމާ މެދު ދެބަސްވާން ނުޖެހޭ"


SunOnline: Safari Case: Fuluhun amalu kuri gothuge thahugeegu fashaifi\nސަފާރީ ކޭސް: ފުލުހުން އަމަލުކުރިގޮތުގެ ތަހުގީގު ފަށައިފި\n30 Jun 2020, 12:06\nމިދިޔަ ހުކުރު ދުވަހުގެރޭ، ހުޅުމާލޭ ބޭރުގައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި މައްސަލައިގައި ފުލުހުން އަމަލުކޮށްފައިވާ ގޮތް، ފުލުހުންގެ ޕްރޮފެޝަނަލް ސްޓޭންޑާޑްސް ކޮމާންޑާއި، ނޭޝަނަލް އިންޓެގްރިޓީ ކޮމިޝަނާއި ހިއުމަން ރައިޓްސް އޮފް މޯލްޑިވްސް އިން ބަލަން ފަށައިފި އެވެ.\nކޮމިޝަނަރ އޮފް ޕޮލިސް، މުހައްމަދު ހަމީދު މިއަދު ކުރެއްވި ޓުވީޓެއްގައި ވިދާޅުވީ ތިން އިދާރާއިން އެ މައްސަލަ ބަލަން ފަށާފައިވާ ކަމަށެވެ.\nސީޕީ ވިދާޅުވީ ޑިއުޓީގައި ކޮންމެ ފުލުހަކު ވެސް އަމަލުކުރަން ޖެހޭނީ މިނިވަންކަމާއެކު ކަމަށް އަބަދުވެސް ގަބޫލުކުރައްވާ ކަމަށެވެ.\nއަދި ފުލުހުންގެ މުއައްސަސާގެ ބާރުތަކާއި ވަކިވަކި ފުލުހުން އަމަލުކުރަންޖެހޭ މިންގަނޑަކީ ގާނޫނުގައި ލިޔެވި، އަދި ގާނޫނީ އިޖުރާއަތްތަކުން ގާއިމުވެފައިވާ ކަންކަން ކަމަށް ވެސް ސީޕީ ވިދާޅުވި އެވެ.\n"މި މައްސަލައިގެ ތަހުގީގުގެ ނަތީޖާއަށް އިންތިޒާރުކުރަން،" ސީޕީ ވިދާޅުވި އެވެ.\nޖިންސީ ގޯނާކުރި މައްސަލައިގެ ތުހުމަތުގައި ދެ މީހަކު ހައްޔަރުކޮށް، ދެމީހުން ދޫކޮށްލުމުގައި ފުލުހުންގެ އިހުމާލެއް އޮތްތޯ މަޖިލީހުގެ ކަމާބެހޭ ކޮމިޓީތަކުން ވެސް އަންނަނީ ބަލަމުންނެވެ.\nއެގޮތުން ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީއަށް ނޭޝަނަލް އިންޓެގްރިޓީ ކޮމިޝަން ހާޒިރުކުރަން ވެސް ވަނީ ނިންމައިފަ އެވެ.\nހައްޔަރުކުރި ދެމީހުން ބަންދުގައި ބައިތިއްބަން ޖެހޭ ސަބަބެއް ނެތް ކަމަށް ނިންމައި ހައްޔަރު ކުރި ދުވަހު އެމީހުން ވަނީ ބަންދުން ދޫކޮށްލައިފަ އެވެ.\nމި މައްސަލައާ ގުޅިގެން މިއަދު ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅާފައިވާއިރު، މިނިވަން މުއައްސަސާތަކުގެ ކޮމިޓީ އާއި ހިއުމަން ރައިޓްސް އެންޑް ޖެންޑާ ކޮމިޓީން ވެސް އަންނަނީ އެ މައްސަލަ ބަލަމުންނެވެ.


ކޯވިޑް-19: މިހާތަނަށް ރާއްޖެއިން އެންމެ ގިނަ މީހުން ފައްސިވީ އިއްޔެ! – Dhen.mv\nކޯވިޑް-19: މިހާތަނަށް ރާއްޖެއިން އެންމެ ގިނަ މީހުން ފައްސިވީ އިއްޔެ!\nApril 20, 2020 - 7:56 am\nކޮރޯނާ ވައިރަސް ނުވަތަ ކޯވިޑް-19 އަށް ރާއްޖެއިން އަދި މިހާތަނަށް އެންމެ ގިނަ ބަޔަކު މިބައްޔަށް ފައްސިވެފައި ވަނީ އިއްޔެއެވެ.\nއެގޮތުން އިއްޔެ މެންދުރެއްހާއިރު މާލެއިން ބަންގްލަދޭޝްގެ 14 ރައްޔިތަކު މިބައްޔަށް ފައްސިވެފައިވާއިރު އޭގެ ތެރެއިން 13 މީހުންނަކީ ލިލީ އެންޓަޕްރައިސަސްގަ މަސައްކަތް ކުރާ ބަންގްލަދޭޝް ރައްޔިތުން ތަކެކެވެ.\nއެމީހުންގެ އިތުރުން އިންޑިއާ އަށް ނިސްބަތްވާ ދެ ރައްޔިތަކު ވެސް އިއްޔެ ވަނީ މިބައްޔަށް ފައްސިވެފައެވެ. އެމީހުންނަކީ މާލެއިން ފައްސިވި ކޭސް 28 އާ ގުޅުން ހުރި ކޮންޓެކްސްޓްސް ކަމަށް ޑރ. ނަޒްލާ ވަނީ ވިދާޅުވެފައެވެ. އަދި އެމީހުންގެ ކިބައިގައި ބަލީގެ އެއްވެސް އަލާމާތެއް ފެންނަން ނެތް ކަމަށްވެސް ވިދާޅުވި އެވެ.\nމާލެއިން އިއްޔެ ކޯވިޑް-19 އަށް ފައްސިވީ ބިދޭސީންގެ ތެރޭގައި ޑެލިވަރީ ކުރާ މީހުންނާއި އޭސީ މަރާމާތު ކުރާ މީހުންވެސް ހިމެނޭ ކަމަށް އެޗްޕީއޭ އިން ބުނެފައިވެއެވެ.\nމިބިދޭސީންގެ އިތުރުން އުލިގަމުން ދިވެއްސަކު ކޯވިޑް-19 އަށް ފައްސި ވެއްޖެކަން ވެސް އިއްޔެ ވަނީ ހާމަވެފައެވެ. އެހެންކަމުން އިއްޔެ އެކަނި ރާއްޖެއިން 17 މީހުން ވަނީ މިބައްޔަށް ފައްސިވެ ޖުމްލަ އަދަދު 52 އަށް އަރާފައެވެ.


SunOnline: Pakistanun kashmirge border ah hathiyaaru jamaaa kuran fashaifi\nޕާކިސްތާނުން ކަޝްމީރު ބޯޑަރަށް ހަތިޔާރު ޖަމާކުރަން ފަށައިފި\nމުހައްމަދު އައުޒަމް 13 Aug 2019, 16:38\nއިންދިއާގެ ކިބައިން މިނިވަންވުމަށް އެދި ކަޝްމީރުގެ ރައްޔިތުން މުޒާހަރާކުރަނީ--\nޕާކިސްތާނުން އިންޑިއާއާ ގުޅޭ ކަޝްމީރުގެ ބޯޑަރު ސަރަަހައްދަށް ހަތިޔާރުތައް ޖަމާކުރަން ފަށައިފިއެވެ.\nޕާކިސްތާނުން ކަޝްމީރުގެ ސަރަހައްދަށް ހަތިޔާރުތައް ޖަމާކުރަން ފެށިއިރު ދެ ގައުމުގެ ދެމެދުގައި މިއިން ދުވަހަކުވެސް ގުޅުން ގޯސްނުވާވަރަށް ގުޅުންތައް ވަނީ ގޯސްވެފައެވެ.\nއިންޑިއާގެ ނޫހެއް ކަމަށްވާ އޭޝިއަން ނިއުސް އިންޓަނޭޝަން ނޫހުން ބުނީ ޕާކިސްތާނުން ގިލްގިޓް ބާލްޓިސްތާން ސަރަހައްދުގައި އޮންނަ ސްކަރުދޫ އެއާާބޭސްއަށް ސީ-130 ހަނގުރާމަމަތީ އެއާކްރާފްޓްތައް ޖަމާކުރަމުންދާ ކަމަށެވެ. އަދި އޭގެ އިތުރުން ހަނގުރާމަތީ ޖޭއެފް-17 ބޯޓުތައްވެސް ޖަމާކުރުމަށް ތައްޔާރުވަމުންދާ ކަަމަށް އެ ނޫހުން ބުންޏެވެ.\nއިންޑިއާއިން ދާދި ފަހުން ކަޝްމީރަށް ދީފައި އޮންނަ އޮޓޯނޮމީ އުވާލައި ސީދާ މައިސަރުކާރުގެ ބާރުގެ ދަށަށް ގެންނަން ނިންމައިފައެވެ. އޭގެ ސަބަބުން އިންޑިއާގެ އެހެން ސްޓޭޓްތަކުގެ މީހުންނަށް ކަޝްމީރުން ބިން ގަނެވޭނެއެވެ.\nކަޝްމީރުގެ މިލްކުވެރިކަމަށް އިންޑިއާ އަދި ޕާކިސްތާނުންވެސް ދައުވާ ކުރެއެވެ. ކަޝްމީރުގެ ބޮޑު ބައެއް މިހާރުވެސް ކޮންޓްރޯލް ކުރަނީ އިންޑިއާއިންއެވެ. އަދި ދެން އޮތް ބޮޑު ބައި ޕާކިސްތާނުން ކޮންޓްރޯލް ކުރާއިރު ޗައިނާއިންވެސް ކަޝްމީރުގެ ބައެއް ކޮންޓްރޯލް ކުރެއެވެ.\nކަޝްމީރުގެ މައްސަލައިގައި އިންޑިއާއިން ނިންމި ނިންމުމަށް ޕާކިސްތާނުން ވަނީ ވަރަށް ބޮޑަށް އަޑުއުފުލައިފައެވެ. އަދި ޕާކިސްތާނުން ވަނީ އެ މައްސަލަ ސެކިއުރިޓީ ކައުންސިލްއަށް ހުށަހެޅުމުގެ އިތުރުން ހަނގުރާމައަކަށް ތައްޔާރަށް އޮތް ކަމަށްވެސް ބުނެފައެވެ.


Israel fuluhun masjid al aqsa ah vadhe hama nujehun hingaifi\nއިޒްރޭލު ފުލުހުން މަސްޖިދުލް އަޤްސާއަށް ވަދެ ހަމަނުޖެހުން ހިންގައިފި\nއިޒްރޭލު ފުލުހުން ހަތިޔާރާއެކު މަސްޖިދުލް އަޤްސާއަށް ވަދެގަނެ އަޅުކަމުގައި ތިބި ފަލަސްތީންގެ މުސްލިމުންނަށް އަނިޔާކޮށް ގިނަ ބަޔަކު މިސްކިތުން ބޭރުކޮށްފި އެވެ. މުސްލިމުން ފާހަގަކުރާ މާތް މައްސަރުތަކާއި އީދުތަކުގައި ފަލަސްތީން މީހުންނަށް ޖެއްސުންކޮށް އަނިޔާކުރުމަކީ އިޒްރޭލުގެ ޖަމާއަތަށް ލިބޭ ނުހަނު ބޮޑު ހިތްހަމަޖެހުމެކެވެ. މިއަހަރުގެ ރަމަޟާން މަސް ވެސް ފެށުނީ މިއަނިޔާވެރިކަމުގަ އެވެ.\nހުކުރުދުވަހުގެ ރޭ ތަރާވީހުގެ އަޅުކަން ފުރިހަމަ ކުރުމަށް މުސްލިމުން ތިއްބައި އިޒްރޭލް ފުލުހުން މަސްޖިދުލް އަޤްސާއަށް ހަތިޔާރާއެކު ވަދެގަނެ ސަފުތައް ބުރުވާލައި ހިންގި ހަމަނުޖެހުމުގައި 178 އަށް ވުރެ ގިނަ މީހުންނަށް އެކިވަރުގެ އަނިޔާލިބިފައިވާ ކަމަށް ރިޕޯޓްކޮށްފައި ވެއެވެ. އޭގެ ތެރެއިން ބޮޑަށް އަނިޔާލިބުނު 88 މީހަކަށް ފަރުވާދިނުމަށް ހޮސްޕިޓަލަށް ގެންދަންޖެހުނު ކަމަށް ވެސް ނޫސްތަކުން ރިޕޯޓްކުރެ އެވެ. މިސްކިތުގެ އެތެރެއާ ގޯތިތެރޭގައި އިޒްރޭލު ފުލުހުން ކަރުނަގޭހާއި ރަބަރު އުންޑަ އަދި ސްޓަން ގްރޭނޭޑާއި ގޭސް ބޮން ބޭނުންކޮށް ފަލަސްތީން މީހުންނަށް ވަނީ އަނިޔާކޮށްފަ އެވެ.\nއިޒްރޭލުގެ އަނިޔާވެރިކަން ފަލަސްތީންގެ މީހުންގެ މައްޗަށް ގަދަވެގަންނަ ކޮންމެ ފަހަރަކު ގައުމުތަކަށް ކުރެވެން އޮންނަ ކަމަކީ ހަމަލާތައް ކުށްވެރިކުރުމެވެ. މިކަމަށް ފިޔަވަޅެއް އެޅޭނެ އެއްވެސް ގައުމެއް މި ކަމަކަށް މާ ބޮޑު ސަމާލު ކަމެއް ނުދެއެވެ.\nއދ. ގެ އާންމު މަޖިލީހުގެ ރައީސް ވޮލްކަން ބޮޒްކާ އިޒްރޭލަށް ގޮވާލައްވާފައި ވަނީ މުގައްދަސް ބިންތަކަށާއި އިމާރާތްތަކަށް ހުރުމަތްތެރިކޮށް ހިތުމަށެވެ. އަދި އަޅުކަންކުރާ މީހުންނަށް ޖެއްސުންނުކުރުމަށެވެ. ވޮލްކަން ބޮޒްކާއަކީ ތުރުކީ ބޭފުޅަކަށް ވާތީ ހިތްޕުޅުގައި މުސްލިމުންނަށް އޯގާތެރިވެ ވަޑައިގެންނެވުނީ އެވެ.\nމެދުއިރުމަތީގައި ސުލްހަ ގާއިމުކުރުމަށް މެދުވެރިއެއް ގޮތުގައި އދ އިން ކަނޑައަޅުއްވާފައި ހުންނަވާ ކޯޑިނޭޓަރު ޓޯ ވެނެސްލަންޑް އެދިވަޑައިގަންނަވަނީ ޒިންމާދާރުވުމަށެވެ. ސުލްހަވެ ހިމޭންވުމަށެވެ. އަދި އަޅުކަންކުރުމަށް ބޭނުންކުރާ އިމާރާތްތަކަށް އިހްތިރާމް ކުރުމަށެވެ.\nފަލަސްތީންގެ ރައީސް މަހްމޫދު އައްބާސް އދ ގެ ސެކިޔުރިޓީ ކައުންސިލްއަށް ގޮވާލައްވާފައި ވަނީ ކުއްލި ބައްދަލުވުމެއް ބާއްވައި ފަލްސްތީން މީހުންގެ ހިމާޔަތުގައި ފިޔަވަޅު އަޅުއްވައިދެއްވުމަށެވެ.\nލިއުނީ: އަލީ ރަމީޒް


Dr.Jameel ves alun anburaa PPM ah gulhi vadaigen, E Party ge Advisor akah!\nޑރ.ޖަމީލްވެސް އަލުން އަނބުރާ ޕީޕީއެމްއަަށް ގުޅިވަޑައިގެން އެޕާޓީގެ އެޑްވައިޒަރަކަށް!\nކުރީގެ ނައިބު ރައީސް ޑރ.މުހައްމަދު ޖަމީލު އަހުމަދު އަނެއްކާވެސް ޕްރޮގްރެސިވް ޕާޓީ އޮފް މޯލްޑިވްސްއަށް ގުޅިވަޑައިގެންފިއެވެ.\nއެމަނިކުފާނު އެޕާޓީއަށް ގުޅިވަޑައިގެންނެވީ މިރޭ މ.ދިމްޔާތުގައި ޕްރޮގްރެސިވް-ކޮންގްރެސް ކޯލިޝަންގެ ފަރާތުން ބޭއްވި ޚާއްސަ ރަސްމިއްޔާތެއްގައެވެ. ޑރ.ޖަމީލް ޕީޕީއެމްއަށް ގުޅިވަޑައިގަތުމުން، އިދިކޮޅު ކޯލިޝަންގެ އެޑްވައިޒަރެއްގެ މަގާމުވެސް ވަނީ ދެއްވާފައެވެ.\nފާހަގަކޮށްލެވޭ ގޮތުގައި އެމަނިކުފާނު އެންމެ ފަހުން ހުންނެވީ ޖުމްހޫރީ ޕާޓީގެ މެންބަރެއްގެ ގޮތުގައެވެ. އެގޮތުން ޑރ.ޖަމީލް ވަނީ އެޕާޓީގެ ޓިކެޓްގައި 19ވަނަ ރަައްޔިތުންގެ މަޖިލީހުގެ އިންތިޚާބުގައި ވިލިމާލެ ދާއިރާއަށް ވާދަކުރައްވާ، އިންތިޚާބުން ނާކާމިޔާބުވެ ވަޑައިގެންފައެވެ.\nފަހަކަށް އައިސް ޑރ.ޖަމީލް ދަނީ ސަރުކާރާއި އެމްޑީޕީއަށް ވަރަށް ބޮޑަށް ފާޑުވިދާޅުވަމުންނެވެ. އަދި ރައީސް ޔާމީނަށް ތައުރީފްކުރައްވާ ވާހަކަވެސް ދައްކަވަމުންނެވެ.\nޑރ.ޖަމީލަކީ މިވަގުތު ފަސް އަހަރުގެ ޖަލު ހުކުމެއް ތަންފީޒުކުރައްވަމުން ގެންދަވާ ކުރީގެ ރައީސް އަބްދުﷲ ޔާމީންގެ ގާނޫނީ ވަކީލުވެސް މެއެވެ. ނަމަވެސް އެމަނިކުފާނު މީގެ ކުރިން ވަނީ ރައީސް ޔާމީނަށް ކޮރަޕްޝަންގެ ތުހުމަތު ކުރައްވާ ވާހަކަފުޅު ދައްކަވާ ޓްވީޓްވެސް ކުރައްވާފައެވެ.\nއެގޮތުން އިންސާފުވެރިކޮށް އެމްއެމްޕީއާރްސީގެ މައްސަލަ ބަލައިފިނަމަ ރައީސް ޔާމީން ޑިސްކޮލިފައިވާނެކަމަށް ވިދާޅުވެ، އެމަނިކުފާނުގެ ވަނީ ޓްވީޓްކުރައްވާފައެވެ. އަދި ރައީސް ޔާމީންގެ ސަބަބުން އަމިއްލަފުޅަށް ގައުމުން އަރުވާލެވިގެން ހުންނަވަން ޖެހުނު ދުވަސްވަރު ބޮޑެތި ގެއްލުންތަކެއް ލިބިވަޑައިގެންނެވިކަމަށްވެސް ޑރ.ޖަމީލް ފާހަގަކުރެއްވިއެވެ.\nއޭގެ ތެރޭގައި މާމާފުޅު ނިޔާވިއިރު މޫނު ބަލާލަންވެސް ފުރުސަތު ނުލިބުމާއި، ދަރިންގެ ސްކޫލް ކިޔެވުން އަހަރެއް ވަންދެން މެދުކެނޑުނުކަމަށް އެއްފަހަރު ފޭސްބުކްގައި ލިޔުއްވިއެވެ.


އަލްއުސްތާޛް މުޙައްމަދު އަނިލް | އެޓަރނީ ޖެނެރަލްގެ އޮފީސް\nބަންޑާރަނައިބު އަލްއުސްތާޛް މުޙައްމަދު އަނިލް، މަޤާމާ ޙަވާލުވެވަޑައިގަތީ 21 ނޮވެންބަރ 2013 ގައެވެ.\nމުޙައްމަދު އަނިލް، ދައުލަތަށް ޚިދުމަތްކުރައްވަން ފައްޓަވާފައިވަނީ 1997 ވަނަ އަހަރު، އެޓަރނީ ޖެނެރަލްގެ އޮފީހުގައި ލީގަލް އޮފިސަރ (ޓްރެއިނީ) އެއްގެ ގޮތުގައެވެ. އަދި އެއަށްފަހު، އެ މަނިކުފާނު ވަނީ މަސައްކަތުގެ ދާއިރާއިން ގިނަގުނަ ކާމިޔާބީތަކެއް ހާޞިލްކުރުމާއެކު ސަރުކާރުގެ އިސް މަޤާމުތަކެއް ފުރުއްވާފައެވެ. މީގެ ތެރޭގައި، އެޓަރނީ ޖެނެރަލްގެ އޮފީހުގެ ޑިރެކްޓަރ ކަމާއި، މިނިސްޓްރީ އޮފް ލީގަލް ރިފޯމްގައި ކޮމިޝަނަރ އޮފް ލީގަލް ރިފޯމްގެ އިތުރުން، 2007 ވަނަ އަހަރުގެ ރައްޔިތުންގެ ޚާއްޞަ\nމަޖިލީހުގެ މެންބަރުކަން ހިމެނެއެވެ. އަދި އެޓަރނީ ޖެނެރަލްގެ އޮފީހުގައި ޤާނޫނީ ވަކީލެއްގެ ހައިސިއްޔަތުން މަސައްކަތްކުރެއްވިއިރު، ސަރުކާރުގެ ގިނަ ކޮމިޓީތަކުގައި އެ މަނިކުފާނު ވަނީ ބައިވެރިވެވަޑައިގެންފައެވެ.\nދިވެހިރާއްޖޭގައި ޤާނޫނީ ދާއިރާއިން ފާހަގަކުރެވޭ ވަކީލުންގެ ތެރެއިން އަދި ޤާނޫނީ މާހިރުންގެ ތެރޭގައި އެ މަނިކުފާނު ހިމެނިވަޑައިގަންނަވައެވެ. އަދި ސަރުކާރުގެ އިތުރުން، ރާއްޖޭގެ ޕްރައިވެޓް ސެކްޓަރުގައި ޤާނޫނީ ވަކީލެއްގެ ހައިސިއްޔަތުން މަސައްކަތްކުރައްވައި ތަޖުރިބާ ލިބިވަޑައިގެންފައިވާ ބޭފުޅެެއްވެސްމެއެވެ. އެގޮތުން އެ މަނިކުފާނު ވަނީ 2008 ވަނަ އަހަރުން ފެށިގެން، އެކްސިސް ޗެމްބަރސް އޮފް މޯލްޑިވްސްގައި ޕާޓްނަރ އަދި 2011 އިން ފެށިގެން ނަޝީދު، އަނިލް އެންޑް ކޯ ގެ ޕާޓްނަރެއްގެ ގޮތުގައި މަސައްކަތްކުރައްވާފައެވެ.\nމުޙައްމަދު އަނިލް އަކީ، އިންސާނީ ޙައްޤުތަކާއި، ޚިޔާލުފާޅުކުރުމުގެ މިނިވަންކަމާއި، ރާއްޖޭގެ ދިމިޤްރާތީ އުޞޫލުތައް ހަރުދަނާކުރުމުގެ ގޮތުން އަޑުއުފުލައްވައި، މިކަންކަމުގައި އަމިއްލަ ހައިސިއްޔަތުން ގިނަ މަސައްކަތްތައް ކުރައްވާފައިވާ ބޭފުޅެކެވެ. އެގޮތުން އެ މަނިކުފާނު ވަނީ، އަމިއްލަ ޖަމްއިއްޔާއެއް ކަމަށްވާ ޑިމޮކްރަސީ ހައުސްގެ މެންބަރުކަމާއި ލޯ ސޮސައިޓީ އޮފް މޯލްޑިވްސްގެ އެގްޒެކެޓިވް މެންބަރުކަން ކުރައްވާފައެވެ. އަދި 2013 ވަނަ އަހަރު ސިޔާސީ ގޮތުން ހޭލުންތެރިކޮށް، މުޖުތަމައުގައި ހަމަޖެހުން ޤާއިމްކުރުމަށް ރާއްޖޭގައި ތިއްބެވި ތަޢުލީމީ ގިނަ ބޭފުޅުންތަކެއްގެ އިސްނެންގެވުމުގެ މަތިން ‘ޕެނަލް ފޯ ނޭޝަނަލް ހާމަނީ’ ގެ މެންބަރެއްގެ ގޮތުގައި ވެސް އެމަނިކުފާނު ވަނީ ހަރަކާތްތެރިވެވަޑައިގެންފައެވެ.\nމުޙައްމަދު އަނިލް، ޤާނޫނީ ދާއިރާ އިން ބެޗަލަރ އޮފް ލޯސް (ހޮނަރސް) ޙާޞިލްކުރައްވާފައިވަނީ 2004 ވަނަ އަހަރު ލަންޑަންގެ އޮކްސްފޯޑް ބްރޫކްސް ޔުނިވަރިސީ އިންނެވެ. އަދި މާސްޓަރސް ޑިގްރީ ނިންމަވާފައިވަނީ 2011 ވަނަ އަހަރު އިނގިރޭސިވިލާތުގެ ޔުނިވަރސިޓީގެ އޮފް އެސެކްސް ގައެވެ.


6 ސެޕްޓެމްބަރު 20170މުހައްމަދު އަކްރަމް\nއެސްޓީއޯއިން ވިއްކަމުން އަންނަ ޕެޓްރޯލާއި ޑީސަލްގެ އަގު ބޮޑުކޮށްފިއެވެ. އެގޮތުން ޕެޓްރޯލް ލީޓަރަކުން 30ލ އަދި ޑީސަލް ލީޓަރަކުން 10ލ ވަނީ ބޮޑު ކޮށްފައެވެ. މި ބަދަލާއިއެކު ކުރިން 8.65ރ ރުފިޔާއަށް ވިއްކަމުންދިޔަ ޕެޓިރޯލް ލީޓަރެއް ދެން ލިބޭނީ 8.95ރ އަށެވެ. އަދި ކުރިން 8.44ރ އަށް ވިއްކި ޑީސަލް ލީޓަރެއް ދެން ގަންނަންލިބޭނީ 8.64ރ އަށެވެ.\nއެސްޓީއޯ އިން ޕެޓްރޯލާއި ޑީސަލް ގަންނަ ސަޕްލަޔަރުންނަށް އެ ބާވަތް ވިއްކާ އަގު މިދިޔަ އޯގަސްޓް މަހު ބޮޑު ކުރި އެވެ. އެގޮތުން އެސްޓީއޯގެދަށުން ހިންގަމުން އަންނަ ސަބްސިޑަރީ ކުންފުނި އެފްއެސްއެމް އިން ސަޕްލަޔަރުންނަށް ވިއްކާ ޑީސަލް ލީޓަރަކުން 43 ލާރި އަދި ޕެޓްރޯލް ލީޓަރަކުން 26 ލާރި ވަނީ ބޮޑުކޮށްފަ އެވެ. އެ ގަދަލާ އެކު ރަށްރަށުގައި އާންމުންނަށް ތެޔޮ ގަންނަން ލިބޭ އަގު ވަނީ ބޮޑުވެފައެވެ.\nތެލުގެ އަގަށް މިއައި ބަލަދަލާއިއެކު ކަރަންޓްގެ އަގަށްވެސް ބަދަލު އަންނާނެކަމަށް ބެލެވެއެވެ. އެއީ 2016 ވަނަ އަހަރުގެ ފެބްރުއަރީ މަހު ކަރަންޓްގެ އަގަށް ބަދަލުގެނެސްފައިވާ ގޮތުން ފެނަކައަށް ޑީސަލް ލިޓަރެއް ގަންނަން ލިބޭއަގު 8ރ އަށް ވުރެ ބޮޑު ވާ ނަމަ އިތުރުވާ ކޮންމެ 10 ލާރިއަކަށް ތިން ލާރި ފިއުލް ސާޗާޖުގެ ގޮތުގައި ނެގުމުގެ ހުއްދަ މޯލްޑިވްސް އެނާޖީ އޮތޯރިޓީން ދީފައިވާތީއެވެ.


Raajje-Cochin cargo dhathuru thah fashaifi | Mihaaru\nރާއްޖެ އާއި އިންޑިއާއާ ދެމެދު ބާއްވާ ކާގޯ ބޯޓުގެ ދަތުރުގެ ތެރެއިން.-- ފޮޓޯ:\n21 ސެޕްޓެމްބަރ 2020 - 15:47 55 comments\nއިންޑިއާގެ ޝިޕިން ކޯޕަރޭޝަން (އެސްސީއައި) އިން އޮޕަރޭޓްކުރާ ކާގޯ ބޯޓު، ކާބޯތަކެއްޗާއި ކާޑުގެ ބާވަތްތަކާއެކު އަންނަ ހޮނިހިރު ދުވަހު ހދ. ކުޅުދުއްފުއްޓަށް ފޯރާނެ އެވެ. މާލެ އަށް އެ ބޯޓު އަންނަނީ އަންނަ ހަފުތާގެ ހޯމަ ދުވަހު އެވެ.\nރާއްޖެ އާއި ކޮޗިންއާ ދެމެދު ކާގޯ ދަތުރުތައް ފެށުމުގެ އެމްއޯޔޫގައި ސޮއިކޮށްފައި ވަނީ އިންޑިއާގ ބޮޑުވަޒީރު ނަރެންދުރަ މޯދީ މިދިޔަ އަހަރުގެ ޖޫން މަހު ރާއްޖެ އަށް ކުރެއްވި ދަތުރުފުޅުގަ އެވެ. އެކަމަށް އިންޑިއާގެ ކެބިނެޓުން ވެސް ވަނީ ރުހުން ދީފަ އެވެ.\nދަތުރުތައް ފެށުމަށް ވާޗުއަލްކޮށް މިއަދު ބޭއްވި ރަސްމިއްޔާތުގައި ޓްރާންސްޕޯޓު މިނިސްޓަރު އާއިޝަތު ނަހުލާ އާއި ރާއްޖޭގައި ހުންނަވާ އިންޑިއާގެ ސަފީރު ސަންޖޭ ސުދިރް އަދި އެ ގައުމުގެ ފޮރިން މިނިސްޓްރީގެ އިސްވެރިން ބައިވެރިވެވަޑައިގަތެވެ.\nއެ ރަސްމިއްޔާތުގައި މިނިސްޓަރު ނަހުލާ ވިދާޅުވީ ރާއްޖޭގެ އިގުތިސޯދީ ހަރަކާތްތައް ލާމަރުކަޒު ކުރުމަށް އަލަށް ފެށި ކާގޯ ދަތުރު މުހިއްމުވާ ކަމަށެވެ.\nރާއްޖެއާއި އިންޑިއާއާއި ދެމެދު ކާގޯ ފެރީގެ ހިދުމަތް ރަސްމީކޮށް މިއަދު ފަށައި ރާއްޖެއައުމަށްޓަކައި އިންޑިއާގެ ސޫތުކުޅިން ފުރަތަމަ ފެރީ ފުރައިފިއެވެ. ސޫތުކުޅި އަދި ކޮޗިން އިން މުދާ ހިފައިގެން ރާއްޖެ އަންނަ މި ކާގޯ ފެރީ ފުރަތަމަ ބަނދަރުކުރާނީ ކުޅުދުއްފުއްޓަށެވެ. pic.twitter.com/8WZ9AOr8eQ\nއޭނާ ވިދާޅުވީ ކޮވިޑް-19 ގެ ކޭސްތައް އިތުރުވަމުން ދިއުމުގެ ސަބަބުން އެހެން ގައުމުތަކުގެ ބޯޑަރު އަލުން ބަންދުކުރަން މަޖުބޫރުވެފައިވާ ދަނޑިވަޅެއްގައި، ރާއްޖެ އާއި އިންޑިއާގައި ތިބި މީހުންގެ ދިރިއުޅުމުގެ ފެންވަރު ރަނަގޅުކުރަން ދެ ގައުމުގެ ލީޑަރުން މަސައްކަތް ކުރައްވާކަން ޔަގީންވާ ކަމަށެވެ.\nއިންޑިއާގެ ޝިޕިން މިނިސްޓަރު މަންސުހް މަންޑަވިޔާ ވިދާޅުވީ، ކާގޯ ދަތުރުގެ ސަބަބުން ރާއްޖެ އާއި އިންޑިއާގެ ޒަމާންވީ ގުޅުމުގެ އިތުރުން ވިޔަފާރީގެ ގޮތުން ގުޅުން ހަރުދަނާވާނެ ކަމަށެވެ.\nކޮޗިން ދަތުރަށް އިތުރު ކާމިޔާބީއެއް ލިބި ރާއްޖޭގެ އުތުރުގެ ހިސާބުތަކުގައި އިގުތިސޯދީ ހަރަކާތްތައް އިތުރުވާނެ ކަމަށް ވެސް މިނިސްޓަރު ނަހުލާ ވިދާޅުވި އެވެ.\nރާއްޖެ އާއި އިންޑިއާ އިން ހާރިޖީ ގުޅުން ގާއިމްކުރިތާ 55 އަހަރު ފުރޭއިރު، ފެނިގެންދަނީ ކުރިއަށް އޮތް ތަނުގައި ދެ ގައުމުގެ ގުޅުން އިތުރަށް ހަރުދަނާވާ ތަން ކަމަށް ނަހުލާ ވިދާޅުވި އެވެ.\nއިތުރު ލިޔުންތައް ފޮރިން މިނިސްޓްރީ ރާއްޖެ-އިންޑިއާ ޓްރާންސްޕޯޓް މިނިސްޓްރީ އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު ކޮޗިން-މާލެ ފެރީ ކޮޗިން އިންޑިއާ ޕަބްލިކް ޓްރާންސްޕޯޓް\nޝިޔާމްގެ ކަންބޮޑުވުން، ރާއްޖެ-ކޮޗިންގެ ފެރީގެ ނިޒާމަށް


އޮގަސްޓް މަހު 975.9 މިލިޔަން ރުފިޔާ އާމްދަނީގެ ގޮތުގައި މި އޮތޯރިޓީއަށް ބަލައިގެންފި\nއާމްދަނީގެގޮތުގައި އޮގަސްޓް މަހު ޖުމްލަ 975.9 މިލިޔަން ރުފިޔާ މި އޮތޯރިޓީއަށް ބަލައިގެންފިއެވެ. ޖެނުއަރީ 2012 އިން ފެށިގެން އޮގަސްޓް 2012 ގެ ނިޔަލަށް ގާތްގަނޑަކަށް 5.1 ބިލިޔަން ރުފިޔާ މި އޮތޯރިޓީއަށް ބަލައިގެނެފައިވެއެވެ.\nއޮގަސްޓް މަހު ބަލައިގަނެވުނު ޖުމްލަ 975.9 މިލިޔަން ރުފިޔާއަކީ އެމަހު ލިބޭނެކަމަށް އަންދާޒާކުރެވިފައިވާ ޢަދަދަށް ވުރެ %31.7 އިތުރު ޢަދަދެކެވެ. މިގޮތުން ވިޔަފާރީގެ ފައިދާއިން ނެގޭ ޓެކްސްގެ ގޮތުގައި ލިބޭނެ ކަމަށް އަންދާޒާ ކުރެވިފައިވާ ޢަދަދަށްވުރެ %74.7 އިތުރަށް ލިބިފައިވެއެވެ. ހަމައެކަނި ބީ.ޕީ.ޓީގެ ގޮތުގައިވެސް ޖުމްލަ 666.1 މިލިޔަން ރުފިޔާ ލިބިފައިވާއިރު މުދަލާއި ޚިދުމަތުގެ އަގުން ނެގޭ ޓެކްސްގެ ގޮތުގައި ޖުމްލަ 180.3 މިލިޔަން ރުފިޔާ ލިބިފައި ވެއެވެ. އަދި މިއީ އޮގަސްޓް މަހު ދެވަނައަށް އެންމެ ގިނައިން އާމްދަނީ ލިބިފައިވާ ރެވެނިއު ކޯޑެވެ.\nމިއަހަރުގެ ފުރަތަމަ 8 މަހު އެންމެ ގިނަ ފައިސާ ބަލައިގަނެވިފައިވަނީ ޖީ.އެސް.ޓީގެ ގޮތުގައެވެ. މިގޮތުން ޖީ.އެސް.ޓީގެ ގޮތުގައި ޖުމްލަ 1.7 ބިލިޔަން ރުފިޔާ ލިބިފައިވެއެވެ. އަދި ދެވަނައަށް އެންމެ ގިނައިން ބަލައިގަނެވިފައިވަނީ ބީ.ޕީ.ޓީ އެވެ. ބީ.ޕީ.ޓީގެ ގޮތުގައި ޖުމްލަ 1.3 ބިލިޔަން ރުފިޔާ މީރާއަށް ބަލައިގެންފައިވެއެވެ. މީގެ އިތުރުން ޓޫރިޒަމް ލޭންޑް ރެންޓްގެ ގޮތުގައި ޖުމްލަ 546.1 މިލިޔަން ރުފިޔާ އަދި ޓޫރިޒަމް ޓެކްސްގެ ގޮތުގައި ޖުމަލް 537.8 ރުފިޔާ މިއޮތޯރިޓީއަށް ލިބިފައިވެއެވެ. އަދި މިއަހަރުގެ ފުރަތަމަ 8 މަސްދުވަހު ލިބޭނެކަމަށް އަންދާޒާކުރެވިފައިވާ ޢަދަދަށް ވުރެ %0.5 މަދުން ލިބިފައިވަނީ ލީސްގެ މުއްދަތު އިތުރުކޮށްދީގެން ފީގެގޮތުގައި ލިބޭނެކަމަށް އަންދަޒާކުރެވިފައިވާ 705.0 މިލިޔަން ރުފިޔާ ނުލިބުމުގެ ސަބަބުންނެވެ.


Raees ah kuri thuhumathaa gulhigen Ali Arif aa suvaalu koffi | Mihaaru\nރައީސަށް ކުރި ތުހުމަތާ ގުޅިގެން އަލީ އާރިފާ ސުވާލުކޮށްފި\nރައީސް އިބްރާހިމް މުހައްމަދު ސޯލިހް: އެމްއެމްޕީއާރުސީގެ ހިޔާނާތާ ގުޅުވައި އެމަނިކުފާނަށް ކުރި ތުހުމަތު ހޫދު ވަނީ ދޮގު ކުރައްވާފައި. --ފޮޓޯ/ރައީސް އޮފީސް\n27 ފެބުރުއަރީ 2019\nއެމްއެމްޕީއާރުސީ މެދުވެރިކޮށް ހިންގި 1.3 ބިލިއަން ރުފިޔާގެ ޚިޔާނާތުގެ ފައިސާ ރައީސް އިބްރާހިމް މުހައްމަދު ސޯލިހަށް ލިބިވަޑައިގަތް ކަމަށް ކެލާ ދާއިރާގެ މެމްބަރު އަލީ އާރިފް ކުރެއްވި ތުހުމަތާ ގުޅިގެން އޭނާ އެންޓި ކޮރަޕްޝަން ކޮމިޝަން (އޭސީސީ) އަށް ހާޒިރުކޮށްފި އެވެ.\nއެމްއެމްޕީއާރުސީގެ ހިޔާނާތާ ގުޅޭ ގޮތުން އަލީ އާރިފްއާ ސުވާލު ކުރި ކަން އޭސީސީން ކަށަވަރުކޮށްދެ އެވެ. އެކަމަކު ތަހުގީގު ކުރިއަށް ދާތީ، ތަފްސީލެއް އެ ކޮމިޝަނަކުން ނުދެ އެވެ.\nހިޔާނާތުގެ ފައިސާ އިން މަނީ ލޯންޑަރިން ހިންގެވި ކަމުގެ ދައުވާ އުފުލައި ޝަރީއަތް ނިމެންދެން މާފުށީ ޖަލުގައި ޔާމީން ބަންދުކުރީ ސިޔާސީ ގޮތުން ކަމަށް ވިދާޅުވެ، ހިތްހަމަޖެހިވަޑައިނުގެން އަލީ އާރިފް ވަނީ ރައީސް އިބްރާހިމް މުހައްމަދު ސޯލިހަށް ބޮޑު ތުހުމަތެއް ކުރައްވައިފަ އެވެ.\nޔާމީންގެ ސަޕޯޓަރުންނާ އެކު އައިޖީއެމްއެޗުގައި ހުންނަވައި އަލީ އާރިފް ވިދާޅުވީ ޚިޔާނާތުގެ ފައިސާ އިން "32 މިލިއަން" ރިޝްވަތުގެ ގޮތުގައި ރައީސް އިބްރާހިމް މުހައްމަދު ސޯލިހަށް ލިބިވަޑައިގަތް ކަމަަށެވެ. އެގޮތަށް ވިދާޅުވީ، އެކަން ހިނގި ގޮތް އެނގިވަޑައިގަންނާތީ ކަމަށް ވެސް އަލީ އާރިފް ވަނީ ވިދާޅުވެފަ އެވެ.\nޕީޕީއެމްގެ މުޒާހަރާއެއްގެ ތެރެއިން އަލީ އާރިފް ވާހަކަ ދައްކަވަނީ: ހިޔާނާތުގެ ތަހުގީގަށް އޭސީސީން ވަނީ އޭނާއާ ސުވާލުކޮށްފައި.---ފޮޓޯ: ހުސައިން ވަހީދު/މިހާރު\nއަލީ އާރިފްގެ އެ ތުހުމަތު ރައީސް އިބްރާހިމް މުހައްމަދު ސޯލިހްގެ ތަރުޖަމާން އިބްރާހިމް ހޫދު ދޮގު ކުރެއްވި އެވެ.\nއޭނާ ވިދާޅުވީ ރައީސަށް އަމާޒުކޮށް ކުރާ ފައިސާގެ ތުހުމަތަކީ "ބުހުތާނު ދޮގެއް" ކަމަށެވެ. އެ ތުހުމަތު އެޅުވީ ރައީސަށް އަމާޒުކޮށް ކޮންމެވެސް ވާހަކައެއް ދެއްކުމުގެ ނިޔަތުގައި ކަމަށް ވިދާޅުވި އެވެ. ޕީޕީއެމުން ރައީސަށް ކުރާ ތުހުމަތުތަކުގައި ހަގީގަތެއް ނެތް ކަން ސާބިތު ކޮށްދެއްވަން ހޫދު ވިދާޅުވީ، މެލޭޝިއާގެ ބޭންކެއްގައި އެމަނިކުފާނުގެ އެކައުންޓެއް ހުރި ކަމަށް އެޅުވި ތުހުމަތަކީ ވެސް ކަނޑައެޅިގެން ދޮގެކެވެ.\n"އެއީ، އެއްވެސް ހަގީގަތެއް އަދި އޮއްޓަރެއް ހުރި ވާހަކަތަކެއް ނޫން،" ހޫދު ވިދާޅުވި އެވެ.\nއެމްއެމްޕީއާރުސީގެ ހިޔާނާތުގެ ފުރިހަމަ ތަހުގީގެއް ހިންގަން ކުރިން ވެސް އެންމެ ބޮޑަށް ބާރު އެޅުއްވީ ރައީސް އިބްރާހިމް މުހައްމަދު ސޯލިހް ކަމަށާއި ރިޕޯޓު އާއްމުވުމާ އެކު މި ސަރުކާރުގެ އިސް ބޭފުޅުން ހިމެނޭ ގޮތުން ފިޔަވަޅު އެޅުއްވި ކަން ހޫދު ފާހަގަކުރެއްވި އެވެ.\nއެމްއެމްޕީއާރުސީގެ ތަހުގީގަށް ފަހު ނެރުނު ރިޕޯޓުގައި އެސްއޯއެފުން ފައިސާ ޖަމާކުރި 155 މީހުންގެ ނަން ހިމަނާފައިވެ އެވެ. އޭގެތެރޭގއި ހިމެނިވަޑައިގެންނެވި މި ސަރުކާރުގެ އިސްބޭފުޅުން ވަނީ ސަސްޕެންޑްކޮށްފަ އެވެ.\nއެކަމަކު، އެއީ ހިޔާނާތުގައި ދައުރެއް އޮތް މީހުން ކަމެއް އޭސީސީގެ ރިޕޯޓަކު ނެތެވެ. ފިޔަވަޅު އެޅީ އޭސީސީން މައްސަލަ އިތުރަށް ތަހުގީގުކޮށް ނިމެންދެންނެވެ.\nއެންޓި ކޮރަޕްޝަން ކޮމިޝަން ކޮރަޕްޝަން ރައީސް އިބްރާހިމް މުހައްމަދު ސޯލިހް ކުރީގެ މެމްބަރު އަލީ އާރިފް އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން\n20 ކޮމެންޓް, 96 ރިއެކްޝަންސް\nމި މީހުންނަށް ހީވިކަހަލަ ރައީސަށް އެވަރުގެ ތުހުމަތެއް ކުރީމަ ރައިސްވެސް ނައިބު ރައީސް އާއި ވެރިކަން ޙަވާލުކޮށްފަ ގޭގަ މަޑުކުރާނެ ކަމަށް! .......! އާރިފަށް މި ލިބުނީ ފޫނުބެއްދޭ ވަރުގެ ކެއްސެއް! ރާއްޖޭގެ އިތްޒަތްތެރި ރައީސްުލް ޖުމްހޫރިއްޔާ އަށް ޙަޤީގަތާއި ޚިލާފު ތުހުމަތު ކުރި މައްސަލާގައި ޖަލު ގޮޅިއަށް ވުރެ މިއަތުން ސަލާމަތް ވެއްޖިއްޔާ ހަމަ ނަސީބު..!\nރައީސަށް ވައްކަމުގެ ތުހުމަތު ކުރީމަ ސުވާލުކުރަންޖެހޭނީ ރައީސާ، އަލީ އާރިފަކާނޫން.\n.ހާދަ ހެއްވައޭ މި މީހުން އެހެން އެހެން މީހުނޭ ކިއައިގެން ކޮންމެ ވާހަކައެއް ދެއްކިއަސް ހެއޮ ދޯ!\nމިއީވާ މައުމޫނާއި، ޔާމީނުގއ އާއިލާއާއި ގުޅިގެން ބޮޑެތި މަގާމުތައް އެކިގޮތްގޮތަށް ފުރަމުން އައިސް އެއްމެ ފަހުން މަޖްލީހަށްވަން ސޮރެއް. އބަދުވެސް ހުންނާނީ ކެކިކެކި. އަދި ގަދަވާންވެގެން ކޮންމެފަދަ ބޮޑުދޮގެއް ހަމަހުރެލާފައި ހަދާލަން ޖެހުލުމެއް ނުވާނެ.\n"މި ސަރުކާރުގެ އިސް ބޭފުޅުން ހިމެނޭ ގޮތުން ފިޔަވަޅު އެޅުއްވި ކަން ހޫދު ފާހަގަކުރެއްވި އެވެ." ލަދުކޮބާ؟ ސާޅިސް ފަންސާސް ހާހަށް ވުރެ ގިނައިން މުސާރަލިބޭ މީހުން ރައްޔިތުންގެ ފައިސާއިން މުސާރަ ދީފައި ގޭގައި "ސަސްޕެންޝަން" ގައި! މާ ރަގަޅުގޮތެއް ތީ! އަހަރުމެންނަށް ވެސް މުސާރައާ އެލަވަންސްދީފައި ތިގޮތަށް ސަސްޕެންޑް ކޮށްދީބަލަ!\nތިބޭފުޅާ އެކައުންޓުންތޯ މުސާރަ ދެއްވަނީ؟ މުސާރަ ދޭ ގޮތް ނޭނގެންޏާ ބޭކާރު އަނގަނުތަޅަމާދޯ؟ މުސާރައަކީ ހާޒިރުވާ ދުވަހަށް ދޭ އެއްޗެކޯ\nމިމައްސަލަ ވަރަށް ރަގަޅަބަލާ މިކަމުގައި ހަގީގަތެއްނެތްނަމަ އެކަށީގެންވާ ހަރުކަށިފިޔަވަޅުއެޅުމަށް ގޮވާލަން. ގައުމުގެ ގިނަރައްޔިތުން ހޮވާތެދުކޮށް ވެރިކަންމަތިކޮށް އިއްޒަތާގަދަރު ދީގެން ބަލަހައްޓމުން ގެނދާ ވެރިއެއްގެ ބޮލުގައި ވަގުއިލްޒާމު ތުހުމަތުތަކެއްނޭޅުވޭނެ.\nދައުރުވާ މެލޭސިއާގެ ޕޮލިހުގެ ސިޓީއެއްގައިވެސް މިކަހަލަ ވާހަކައެއް އުޅޭކަމަށް އަޑުތައް އެބަ އުޅޭ. މިއީ ސޯލިހު ބޮލުން ތުހުމަތުތައް ދުރުކުރުމަށްވެސް މިކަން ކުރަން އެބަ ޖެހޭ. އަލީ ނިޔާޒަކީވެސް މާތް ބޭފުޅެއް. އަނެއްކާ އެސިޓީއާ ބެހޭ ގޮތުން ނަވާޒާވެސް ސުއާލު ކުރަމާ. މީހުނ އެބައުޅޭ ޖެހިލުން ވެހެންވެސް އެވާހަކަ ދައްކަން އަދި އަހާލަންވެސް. 56 މިލިއަން ޑޮލަރޭ ނުވަތަ ޑަޗް މެލޭ ބޭންކޭ ސިޓީއޭ... މިހެން ކިއަކަށް އަދި ގަބޫލެއް ނުކުރެވޭނެ ދޯ؟\nމިކަން އެނގިހުރެ އަންގަނވާފަރާތްތަކަށް ނާންގައި ހުރުމުން މީނާގެ މައްޗަށް ދައުވާކުރަން ގޮވާލަން.\nރައީސް ސާލިހު އިންޑިޔާ އާއެކު ހަދަމުންދާ ސިއްރު އެއްބަސްވުންތަކަކީ ޤައުމުގެ މިނިވަންކަމާއި އިސްތިޤުލާލު ނަގާލުން އެއީ ޤައުމަށްވެވޭ އެއްމެބޮޑު ޚިޔާނާތް. މިމައްސަލަ އެންޓި ކަރެޕްޝަނުންނާއި ރައްޔަތުންގެ މަޖްލިހުން ބަލާބަލަ.\nއަބުރުގެ ދައުވާކޮށް ޖަލަށް ލާ ! ތީ ވަރަށް ބޮޑާވެގެން އުޅޭ މީހެއް ! ޔާމީނުގެ ފަހަތުން ދުވުނީމަ ވާގޮތް ފެނޭނު ؟\nއަބުރުގެ ގަަނޫނެއް ނެތް


Kooddoo airportge haalathu dhavve bali meeha gendhanee gaadhiyalugai - The Press\nކޫއްޑޫ އެއާޕޯޓުގެ ހާލަތު ދަށްވެ ބަލި މީހާ ގެންދަނީ ގާޑިޔަލުގައި\nޙުސައިން މަޚްތޫމް 25 May 2019, 15:47\nކޫއްޑޫއަށް ގެންދިޔަ ބަލި މީހަކު އުފުލާނެ ވެހިކަލެއް ނެތިގެން މުދާ އުފުލާ ގާޑިޔަލުގައި ފުލައިޓަށް ގެންގޮސް އަރުވަނީ\nކޫއްޑޫ އެއާޕޯޓުގެ ހިންގުމުގެ ހާލަތު ދަށްވެ، އެތަނަށް އެމަޖެންސީގައި ގެންދާ ބަލި މީހާ އުފުލާނެ ވެހިކަލެއް ނެތި އެންމެ ފަހުން މުދާ އުފުލާ ގާޑިޔަލުގައި ބަލިމީހާ ގެންގޮސްފިއެވެ.\nބަލި މީހާ މުދާ އުފުލާ ގާޑިޔަލުގައި ގެންގޮސްފައިވަނީ އެއާޕޯޓުގައި ބޭނުންކުރާ ވެހިކަލް ހަލާކުވެ، އެ މަރާމާތު ކުރެވިފައި ނުވާތީއެވެ. މައުލޫމާތު ލިބޭ ގޮތުގައި އެތަނުގެ ފަސިންޖަރުން އުފުލާ ވޭން ހަލާކުވެފައި އޮންނަތާ މިހާރު އަހަރަކަށް ވުރެ ގިނަ ދުވަސްވެއްޖެއެވެ. އަދި އެ މަރާމާތު ކުރަން އެއްވެސް މަސައްކަތެއް ކޮށްފައި ނުވާ އިރު، އެއާޕޯޓުގައި ދެން ހުރި ކަންތައްތަކަކީ ވެސް މިފަދަ ހާލަތެއްގައި ހުރި ކަންތައްތައް ކަމަށް މައުލޫމާތު ލިބެއެވެ.\nފޭސްބްކުގައި މިއަދު މީހަކު ކުރި ޕޯސްޓެއްގައި ބުނެފައިވަނީ ކޫއްޑޫ އެއާޕޯޓުން ހާލުދެރަ ބަލިމީހަކު ވެހިކަލެއް ނެތިގެން ގާޑިއަލެއްގައި ގެންދިއުމަކީ އެއާޕޯޓުގެ މެނޭޖްމަންޓް ފެއިލްވެފައިވާ ކަމުގެ ނިޝާނެއް ކަމަށެވެ. އަދި މިކަމުގައި ޒިންމާ މޯލްޑިވްސް އޭވިއޭޝަނުން އުފުލަން ޖެހޭ ކަމަށް އެމީހާ ވަނީ ބުނެފައެވެ.\n"ކޮންމެ އަހަރު އެއާޕޯޓުތައް އިންސްޕެކްޓްކޮށް އޭވިއޭޝަން ގަވާއިދުުތަކަށް ތަބާވޭތޯ، ވެހިކަލް ހަމަތޯ ބަލަން ޖެހޭ. މުދާ އުފުލާ ގާޑިޔަލުގައި ބަލިމީހާ ގެންދިޔުމަކީ އައިސީއޭއޯ ގަވާއިދާ ހިލާފްކަމެއް ކަން އެއާޕޯޓު މެނޭޖްމަންޓަށް ނޭނގުމަކީ އެބޭފުޅުންނާ ދޭތެރޭ ފިޔަވަޅު އަޅަންޖެހޭވަރު ކަމެއް"\nއާންމު ފަރާތަކުން އެފްބީގައި ކުރި ޕޯސްޓެއްގައި ވަނީ ބުނެފައެވެ.\n"ދަ ޕްރެސް" އާ ވާހަކަ ދެއްކި މީހަކު ބުނީ އެތަނުގައި ފަސިންޖަރުން އުފުލާ ވެހިކަލް ހަލާކުވެފައި އޮންނަތާ އަހަރެއް ވެދާނެ ކަމަށެވެ. އެތަނުގެ ޓްރޯލީތައް ބޭނުން ނުކުރެވޭއިރު، ފުލްކޮށް އަންނަ ފުލައިޓްތަކުން ފައިބާ ފަސިންޖަރުންނަށް ބޭނުންވާ އަދަދަށް ޓްރޯލީ ނުހުރެއެވެ.\n"މިދިޔަ ބޮޑު ވިއްސާރައިގައި ފަސިންޖަރުން ޖެހުނީ ތެމިގެން ޓާމިނަލްއަށްދާން. މެނޭޖަރާ މިވާހަކަ ދެއްކީމަ އޭނަ އަޅާ ނުލާ. އަޅާލާނަމަ މިކަންކަން ބޮއްސުންލައިގެން ނުދާނެ. ޓާމިނަލް އިން ޖެޓީއަށް ގެންދާ ޓްރޯލީތައް އަނބުރާ ގެންނާނެ މުވައްޒަފެއް ނެތް. ސިިޔާސީ ވެގެން އެމީހުން ބޭނުން ގޮތެއް ހަދަނީ"\nދަ ޕްރެސް އާ ވާހަކަ ދެއްކި މީހަކު ބުންޏެވެ.\nނަން ނުޖެހުމަށް ޝަރުތުކޮށް "ދަ ޕްރެސް" އާ ވާހަކަ ދެއްކި ކޫއްޑޫ އެއާޕޯޓުގެ މުވައްޒަފަކު ބުނީ މެނޭޖަރަށް އެތަނުގެ އެއްވެސް ކަމެއް ކުރާ ރާވާ ހިންގާކަން ނޭނގޭ ކަމަށެވެ. އަދި ކަންކަން ބޮއްސުންލައިގެން ގޮސްފައިވާ އިރު، އެތަނުގައި މުވައްޒަފުން މަދުވެ ތަން ނުހުއްޓި ހުރީ ކިރިޔާ ކަމަށެވެ. ތަނަށް ތަރައްގީއެއް އައިސްފައި ނުވާ އިރު، މިތަނުގައި މުވައްޒަފުން އުޅެނީ ވަރަށް ހާލުގައި ކަމަށެވެ.\n"މިދިޔަ ސަރުކާރުން ސިޔާސީ އެކިއެކި ކަންކަމުގައި ބައިވަރު މުވައްޒަފުން ކަނޑާލި. އެފަހުން މުވައްޒަފުން ނުނަގާ. މެނޭޖަރަކަށް ޒިންމާއެއް އަދާ ނުކުރެވޭ. ވެހިކަލްތައް ހަލާކުވެފައި އޮންނަތާ މިހާރު އަހަރު ދުވަސް ވެއްޖެ. އެވެސް ހަދާނެ މީހެއް ނެތް. މިިތަނަކީ އެންމެ ގިނައިން ޓުއަރިސްޓުން އަންނަ އެއް އެއާޕޯޓު. ހުރިހާކަމެއް މިކުރަނީ މެނުއަލްކޮށް. އެކަމަކު މިތަން ހިންގާ ކުންފުންޏަށް އެބަ އޮތް ތިން ރަށް ދައުލަތުން ދީފައި"\nނަން ނުޖެހުމަށް ޝަރުތުކޮށް ވާހަކަ ދެއްކި އެއާޕޯޓުގެ މުވައްޒަފަކު ބުންޏެވެ.\nމީގެ އިތުރުން ބޯޓު ޖެއްސުމުގެ ކުރިން ރަންވޭ ޗެކް ކުރުމަށް ބޭނުންކުރާ ވެހިކަލް ހަލާކުވެ، އެތަނުގައި ފަސިންޖަރުން އުފުލާ ވޭން ބޭނުން ކުރިކަމަށް އެތަނުގެ މުވައްޒަފަކު ވަނީ ބުނެފައެވެ. އޭނާ ބުނީ ހަތަރު އަހަރު ވީ އިރު ވެސް އެތަނުގައި ރަންވޭ ޗެކްކުރާނެ ވެހިކަލެއް ނެތް ކަމަށެވެ. އަދި މިހާރު ރަންވޭ ޗެކްކުރަން ބޭނުންކުރަނީ ބައިސްކަލެއް ކަަމަށް އޭނާ ބުންޏެވެ.\nރަންވޭ ޗެކްކުރާ ވެހިކަލް ހަލާކުވިތާ4އަހަރު. މިހާރު އެކަން ކުރަނީ ބައިސަކަލެއްގައި\nކޫއްޑޫ އެއާޕޯޓް ތަރައްގީ ކޮށްފައި ވަނީ ގއ. ދިގުރަށް ރިސޯޓެއް ތަރައްގީކުރުމަށް 50 އަހަރަށް ބޮނެވެންޗާ މޯލްޑިވްސްއަށް ދީގެން 2011 ވަނަ އަހަރުއެވެ. 25 އަހަރަށް އެއާޕޯޓު ހިންގައި ތަރައްގީ ކުރުމަށް ސަރުކާރުން އެއިރު ހަވާލުކޮށްފައިވަނީ، ސިންގަޕޫރުގެ ކިޔޮން ހޮންގް ކޮންސްޓްރަކްޝަނާއެވެ. ސަރުކާރުން ކޫއްޑޫ އެއާޕޯޓް ތަރައްގީ ކުރަން ކިޔޮންގް ހޮންގްއާއި ހަވާލު ކޮށްފައިވަނީ ކޮންސްޓްރަކްޓާ ފައިނޭންސްގެ އުސޫލުން ޓޫރިސްޓް ރިސޯޓެއް ހިންގަން ރަށެއް ދޭ ގޮތަށެވެ. އެގޮތުން ކިޔޮން ހޮންގް އިން ހިންގަން ގއ. މާމުޓާ އާއި އަދި ކޫއްޑޫގައި 50 އެދުގެ ސިޓީ ހޮޓަލެއް ތަރައްގީ ކުރުމަށް ކިޔޮންގް ހޮންގްއާއިއެކު ޓޫރިޒަމް މިނިސްޓްރީއިން އެއްބަސްވުމެއްގައި ސޮއިކޮށްފައިވެއެވެ.\nކޫއްޑޫ އެއާޕޯޓު އަލުން ރިބްރޭންޑްކޮށް ހުޅުވި ދުވަހު، އެއާޕޯޓު ހިންގާ ކުންފުނީގެ އިސްވެރިއެއް (ކ) ކުރީގެ ރައީސް އަބްދުޣﷲ ޔާމީން (މ) އަދި އެއާޕޯޓު ހިންގާ ކުންފުނީގެ ސީއީއޯ ޖަނާހު (ވ) / ފައިލް ފޮޓޯ\nކޫއްޑޫ އެއާޕޯޓު ހިންގާ ކޭއެޗްއޭގެ ސީއީއޯއަކީ އެންމެ ކުޑަ އުޖޫރަ ކަނޑައަޅަން ސަރުކާރުން އެކުލަވާލި ބޯޑުގައި ހިމެނިވަޑައިގެންނެވި މެންބަރު މުހައްމަދު އަލީ ޖަނާހެވެ. ކޫއްޑޫ އެއާޕޯޓު އަލުން ތަރައްގީކޮށް ހުޅުވުނު އިރު، ޖަނާ ވިދާޅުވެފައިވަނީ އެތަނުގައި އެއް ފަހަރާ ފަސް ޖެޓް ޕާކު ކުރެވޭނެ ޖާގަ އޮންނާނެ ކަމަށާއި އެއާބަސް ބޮޑެތި ބޯޓު ޖެއްސުމަށް ރަންވޭއަށް 50 މިލިމީޓަރުގެ ފަށަލައެއް ލުމަށް ހަމަޖެހިފައިވާ ކަމަށެވެ. ނަަމަވެސް އެއާޕޯޓު ރީބްރޭންޑްކޮށް އަލުން ހުޅުވި އިރު ރަންވޭ ހަދާފައިވަނީ ޖެޓް ޖެއްސޭވަރަށް 1800 ފޫޓަށް ރަންވޭ ބޮޑުކޮށް އެއް ފަހަރާ ފަސް ފުލައިޓަށް ހިދުމަތް ދެވޭ ގޮތަށް އޭޕްރަން ބޮޑުކުރުމަށްފަހުއެވެ.\nކޫއްޑޫ އެއާޕޯޓުގައި ހުރި މައްސަލަތަކާއި ގުޅޭގޮތުން ކޫއްޑޫ އެއާޕޯޓުގެ މެނޭޖަރު ސައުދުﷲ ހިލްމީއަށް ގުޅުމުން، އެވަގުތު ބިޒީކަމަށް ވިދާޅުވެ ފަހުން ގުޅުމަށް އެދުނެވެ. ނަމަވެސް ފަހުން އެތައްފަހަރެއްގެ މަތިން ގުޅުމުންވެސް އޭނާ ފޯނެއް ނުނަންގަވައެވެ.\nހަބަރު ކޫއްޑޫ އެއާޕޯޓް ސިޔާސީ\nގދ.ކާޑެއްދޫ އެއާޕޯޓުގެ ހާލަތު ތިއަށްވުރެވެސް ދަށުގައުޅެނީ. އެއާޕޯޓު ހުޅުވިފަހުން އެރައިވަލްގަ އަދި ޑިޕާޗާހޯލުގަ ފާހާނައެއްނުހުރޭ. މަދިރީގެ އުދަގޫ އިންތިހާއަށްބޮޑު. ފަޔަރު ވެހިކަލް އޮތީ ހަލާކުވެފަ ފަހުން ގެނައި ފަޔަރު ވެހިކަލަކީ 25 އަހަރު ބޭނުންކޮއްފަ އޮތް ވެހިކަލެއް. ކާޑެއްދޫ ފަޔަރުގެ ވެރިން އަންގަނީ ވެހިކަލް ހަވާލު ނުވާނެކަމަށް. ޖެޓީއިން ފެށިގެގްން ޓާމިނަލަށް 15000 ވަރަކަށް ފޫޓު ހިނގަންޖެހޭ ޕެސެންޖަރުން އުފުލާ ވެހިކަލެއް ނެތުމުން ޕެސެންޖަރުން ޖެހެނީ ވާރޭ ވެހުނަސް ވާރޭތެރޭގަ ހިނގާފަ ޓާމިނަލަށްދާން. ރިސޯޓުތަކުން ކާދެއްޑޫގަ ދުއްވާ ބަގީޔަކުގަ އެއްވެސް ސޭފްޓީއެއް ނެތް ނުވިތާތަކަށް ގިނަ ބަގީ ތަކުގައި ލައިޓެއް ސިގްނަލެއްހާ ހިސާބުވެސް ނުހުރޭ. ކާޑެއްދޫ އެއާޕޯޓްގަ ހުންނަ ކެންޓީނެކޭ ފަގީރު ސަލާންޖަހާ މީހެއްގެ ބަދިގެއެކޭ އެއްވަރު. ސްޓާފުންނަށް ވެސް އެއްޗެހި އެހާ އަގުބޮޑު. މިނަރަލް ވޯޓާ 500 އެމްއެލްގެ ފުޅިއެއް ޓުއަރިސްޓުންނަށް4ޑޮލަރަށް ވިއްކާއިރުވެސް އެމީހުން ކިޔަނީ ފައިދާއެއްނުވެއޭ. އެތާގެ ކައުންޓަރުގަ ތިބެނީ ބަގްލަދޭޝް މީހުން. އަލިފާން ނިއްވާ އެއްވެސް ނިޒާމެއް ޓާމިނަލް ތެރޭގަ ގާއިމްވެފަ ނެތް. އެތާހުރި ފަޔަރު ފުޅިތަށްވެސް ހުރީ 2012 ގަ މުއްދަތުހަމަވެފަ. ކާޑެއްދޫގަ ހުރި ޖަނަރޭޓަރުތަށް ހަލާކުވެގެން ދެގަޑިން ދެގަޑިން ކާ ބޭހެެއް ހެން އަބަދު އޮންނަނީ ކަރަންޓު ގޮސްސަ. މިހެން ގޮސް ލައްކަވާހަކަ އެބަހުރި އެހެން ފަހަރަކުން ބަކީ ކިޔާލަދޭނަން


Ras Online - މައްސަލަތައް ހައްލުކޮށްގެން ވެންޓިލޭޓަރުގެ މައްސަލައިގައި އަދިވެސް ދައުވާކުރެވޭނެ: އޭސީސީ އަދި ޕީޖީ\nއޭސީސީގެ ރައީސާ މަރިޔަމް ޝިއުނާ އާއި ޕީޖީ ހުސެއިން ޝަމީމް މަޖިލީހުގެ ކޮމެޓީގައި މައުލޫމާތު ދެއްވަނީ\nކޯވިޑާއި ގުޅިގެން ރާއްޖެއަށް ބޭނުންވާ ވެންޓިލޭޓަރުތައް ހޯދުމުގެ މައްސަލާގައި ކޮރަޕްޝަނަށް މަގުފަހިވާ ގޮތަށް އަމަލުކޮށްފައިވާ މައްސަލައިގައި ދައުވާ ނުކުރަން ނިއްމި ނަމަވެސް މަޝްވަރާކޮށްގެން، ދެ މުއައްސަސާގެ މެދުގައި އުފެދިފައިވާ ހިޔާލުތަފާތުވުންތައް ހައްލުކޮށްގެން، އެ މައްސަލާގައި އަދިވެސް ދައުވާކުރެވޭނެ ކަމަށް އޭސީސީގެ ރައީސާ މަރިޔަމް ޝިއުނާ އާއި ޕީޖީ ހުސެއިން ޝަމީމް ވިދާޅުވެއްޖެއެވެ.\nހެލްތު މިނިސްޓްރީއަށް ބޭނުންވާ 75 ވެންޓިލޭޓަރު ސަޕްލައި ކޮށްދިނުމަށް ދުބާއީގެ ކުންފުންޏެއް ކަމަށްވާ އެގްޒެކިއުޓާސް ޖެނެރަލް ޓްރޭޑިންއާ ހާވާލުކުރުމުގައި މާލިއްޔަތު ގާނޫނާ ހިލާފަށް އަމަލު ކޮށްފައިވާ ކަމަށް ތުހުމަތުކުރެވޭ މައްސަލަގައި ދައުވާ ކުރަން ފޮނުވި 11 މީހުންގެ މައްސަލަ އެކަށީގެންވާ ވަރަށް ހެކި ނެތުމުން ދައުވާ ނުކުރަން ޕީީޖީ ވަނީ ނިއްމަވާފައެވެ.\nއެމައްސަލައިގައި ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީއަށް އޭސީސީ އާއި ޕްރޮސެކިއުޓަރ ޖެނެރަލް މިއަދު ވަނީ ހާޒިރުކޮށްފައެވެ. ކޮމެޓީގައި ވާހަކަ ދައްކަވަމުން އޭސީސީގެ ރައީސް މަރިޔަމް ޝިއުނާ ވިދާޅުވީ އެ މައްސަލައިގައި ދައުވާ ކުރެވޭ މިންވަރަށް ހެކި ހުރިކަމަށް ކޮމިޝަނުން ގަބޫލު ކުރައްވާ ކަމަށެވެ.\nވެންޓިލޭޓަރު މައްސަލާގައި ޕީޖީ އޮފީހުގެ ޑިއުޓީ ޕްރޮސެކިޔުޝަނާއެކު ތިން ބައްދަލުވުމެއް ބޭއްވުނު ކަން ފާހަގަކުރައްވައި ޝިއުނާ ވިދާޅުވީ އެ މައްސަލަ ދައުވާކުރަން ފޮނުވާފައިވަނީ ޕީޖީގެ ވަކީލުން ފާހަގަކުރި ބައެއް ކަންތައްތައް އިސްލާހުކޮށްފައި ކަމަށެވެ.\nޕީޖީ ހުސެއިން ޝަމީމް ވިދާޅުވީ އެ މައްސަލަ އޭސީސީ އިން ދައުވާ ކުރަން އެދި ފޮނުވީ ޑިއުޓީ ޕްރޮސެކިޔުޝަނަށް ހަމަޖެހިފައިވާ އޮންނަ މަރުހަލާ ފުރިހަމަ ނުވަނީސް ކަމަށެވެ. އެހެން ނަމަވެސް ދައުވާ ކުރަން ފޮނުވީ ބަލަންވާ ވަރަށް ނުބަލައި އަވަސް އަރުވާލައިގެން ކަމަށް ގަބޫލު ނުކުރައްވާ ކަމަށް ޕީޖީ ވިދާޅުވިއެވެ.\n"ޑިއުޓީ ޕްރޮސެކިޔުޝަން މަރުހަލާ މި އޮންނަނީ ހާއްސަ ސިސްޓަމެއްގެ ތެރެއިން. އެ ސިސްޓަމް ހަމަޖެހިފައި އޮންނަ ގޮތުން ޑިޔުޓީ ޕްރޮސެކިޔުޝަން ނިމުނުކަމަށް ކަނޑައަޅަންޖެހޭ. އެގޮތަށް އެ މަސައްކަތް ތަރުތީބު ވެފައި އޮންނަނީ." ޕީޖީ ވިދާޅުވިއެވެ.\nޕީޖީ އެހެން ވިދާޅުވި ނަމަވެސް އޭސީސީގެ ރައީސާ މަރިޔަމް ޝިއުނާ ވިދާޅުވީ ޑިއުޓީ ޕްރޮސެކިޔުޝަނަކީ ގާނޫނީ ގޮތުން ފުރިހަމަ ކުރަންޖެހޭ މަރުހަލާއެއް ނޫން ކަމަށެވެ. އަދި ވެންޓިލޭޓަރު މައްސަލާގައި ޕީޖީގެ ވަކީލުންގެ ފަރާތުން ހޯދަން އެދުނު މައުލޫމާތެއް ނުލިބި ދެ ހަފްތާއަށްވުރެ ގިނަ ދުވަސް ހޭދަވި ކަން ޝިއުނާ ވަނީ ފާހަގަކުރަށްވާފައެވެ. އެއީ އޭސީސީން މަސައްކަތް ކުރަން ބޭނުންވި ސްޕީޑު ނޫންކަމަށް ޝިއުނާ ވިދާޅުވިއެވެ.\n"ޕްރޮސެކިޔުޓަރުންނެއް ނޫން އަޅުގަނޑުމެން ދައުވާ ކުރާނެ މައްސަލަތައް ނިންމާނީ، އޭސީސީން ނިންމާނީ." ޝިއުނާ ވިދާޅުވިއެވެ.\nމިއަދުގެ ކޮމިޓީ ބައްދަލުވުމުގައި ދެފަރާތުން ދެއްކި ވާހަކަ ތަކަށް ބަލާއިރު މިމައްސަލައިގެ ތަހުގީގީ މަރުހަލާގައި އޭސީސީއާއި ޕީޖީ އޮފީހާއި ދެމެދު ހިނގާފައިވާ މުއާމަލާތްތަކުގައި ނޫނީ މުއާމަލާތް ކުރުމުގައި މައްސަލަތަކެއް ހިނގާފައިވާކަން ވަނީ ފާހަގަ ކުރެވިއެވެ.\nރަންގަޅައް ތަހުގީގު ކޮއް ފިޔަވަޅު އަޅަން ޖެހޭފަރަތް ތައް ހޯދާ ސަރީޔަތް ކޮއް އަދަބު ލިބެން ޖެހޭނަމަ އަދަބު ދޭން ޖެހޭނެ ގާނޫނުގެ ކުރިމަތީގަ އެންމެން ހަމަ ހަމަ\nހެކި ހުންނާނެ ހޯދާ ރަންގަޅައް ބަލާ ދޫކޮއްގެން ނުވާނެ އެކަކުވެސް އެއީ ރައްޔިތުންގެ ފައިސާ


Yameen ah thaaeedhu kuraa bayaku inthihaabukohgen Laamarukazee...\nރައީސް ޔާމީނަށް ތާއީދުކުރާ ބަޔަކު އިންތިހާބުކޮށްގެން ލާމަރުކަޒީ ނިޒާމްގެ ފައިދާއެއް ނުނިކުންނާނެ!\nޔާމީންގެ ވެރިކަމުގައި ކައުންސިލްތަކުގެ ބާރުތައް ވަރަށް ބޮޑަށް ހަނިކޮށްފައިވޭ\nކ. މާލެ |4ޖެނުއަރީ 2020 | ހޮނިހިރު 18:47 | 24,226\nޕީޕީއެމްގެ ޖަލްސާއެއްގެ ތެރެއިން - ޔޫސުފް ސޮފްވާން ރަޝީދު\nރައީސް އަބްދުﷲ ޔާމީންގެ ސަރުކާރުގައި އެންމެ ގިނައިން ޤާނޫނަކަށް އިސްލާހް ގެނެވުނީ ލާމަރުކަޒީ ޤާނޫނަށެވެ. ގެނެވުނީ އިސްލާހެކޭ ކިޔަން ހެޔޮނުވާވަރުގެ ބޮޑެތި ބަދަލުތަކެއް އަބްދުﷲ ޔާމީންގެ ސަރުކާރުގައި އެ ޤަނޫނަށް ގެނެސްފައިވެއެވެ. ކައުންސިލްތަކުގެ ބާރުތައް ކަނޑާލައި، ކައުންސިލްތަކުގެ މަސައްކަތްތައް އަތުލައި، މިނިސްޓްރީތަކަށް ބަދަލުކުރީ އަބްދުﷲ ޔާމީންގެ ސަރުކާރުގެ ތެރޭގަ އެވެ. ޤާނޫނަށް ގެނައި ބަދަލުތަކާއެކު ކައުންސިލްތަކަކީ ހަމައެކަނި ނަމެއްގައި އިންތިހާބުކުރާ ބަޔަކު ތިބޭތަނަކަށް އަބްދުﷲ ޔާމީންގެ ސަރުކާރުގައި އޮތީ ބަދަލުކޮށްލާފަ އެވެ.\nބައެއް ކައުންސިލްތަކުގެ ހަމައެކަނި މަސައްކަތަކަށްވެފައިއޮންނަނީ ގަބުރުސްތާނުތަށް ބެލެހެއްޓުމެވެ. އިތުރު އެއްވެސް މަސްއޫލިއްޔަތެއް، މަސައްކަތެއްކުރުމުގެ ފުރުސަތުދީފައެއް ނުވެއެވެ. ވެރިކަމުގެ ތެރޭގައި މުޅިންވެސް ކުރެއްވިކަމަކީ ބާރުތަށް މުށުތެރެޔަށްލެއްވުމުގެ މަސައްކަތެވެ. މަރުކަޒީކޮށް، ކަތީބުން ތިބި ދުވަސްވަރަށް ޤައުމު ބަދަލުކުރުމުގެ މަސައްކަތެވެ.\nއަބްދުﷲ ޔާމީންގެ ސަރުކާރުގައި ލާމަރުކަޒީ ނިޒާމް އެއްކޮށް ގަނޑުބަނޑުކޮށްލާފައިވަނިކޮށް، ރައީސް އިބްރާހިމް މުހައްމަދު ސޯލިހް ވެރިކަމާއި ހަވާލުވެވަޑައިގެން ފެއްޓެވި މަސައްކަތްތަކުގެ ނަތީޖާ މިއަދު ކިތަންމެހާވެސް ފޮނިކަން އެއީ ރައްޔިތުން މިއަދު ގަބޫލުކުރާނެ ހަޤީޤަތްތަކެވެ. ކައުންސިލްތަކަށް ދުވަހަކުވެސް ނުލިބޭ މިންވަރަށް ބާރުވެރިކަންދީ، ރައްޔިތުންގެ ކަންކަން ނިންމުމުގެ ބާރާއި، ވަސީލަތްތައް ވަނީ ކައުންސިލްތަކުގެ އަތްމައްޗަށް ދޫކޮށްލާފަ އެވެ.\nލޯކަލް ކައުންސިލް އިންތިހާބު ބޯމަތިވަމުން އަންނައިރު، އެ އިންތިހާބުގެ ފޯރި ގަދަވެގެންދިޔައީވެސް ކައުންސިލްތަކަށް ދޫކޮށްލި ބާރުވެރިކަމާއެކުގަ އެވެ. ޤައުމުގައި ތިއްބެވި ކަމުއޮށިގެންވާ ފަރާތްތަކާއި، ތައުލީމީ ފަރާތްތަކުންވެސް ކައުންސިލްތަކަށް ކުރިމަތިލުމުގެ ޝައުޤުވެރިކަން ފާޅުކުރައްވަން ފެއްޓެވީވެސް އެ ހިސާބުންނޭ ބުނުމަކީ ދޮގަކަށްނުވާނެ އެވެ.\nއަބްދުﷲ ޔާމީންގެ ޕީޕީއެމް/ޕީއެންސީންވެސް ކައުންސިލް އިންތިހާބުގެ ވާހަކަތައް ދައްކަން ވަނީ ފަށާފަ އެވެ. ތިމަންމެންނަށް ކައުންސިލްތަކުގެ މެޖޯރިޓީ ދިނުމަށް އާދޭހުގެ ބަސްތައް އޮއްސަމުންގެންދާއިރު، ކައުންސިލްތަކަށް އިންތިހާބުކޮށްފިނަމަ ނިޒާމް ހަރުދަނާކޮށް، ރައްޔިތުންނަށް ހިދުމަތްކޮށްދޭނެކަމަށްވެސް ކެނޑިނޭޅި އަންނަނީ ވައުދުވަމުންނެވެ. ނަމަވެސް ސުވާލަކީ އަބްދުﷲ ޔާމީންގެ ފިކުރުގެ ބަޔަކާއެކުގައި ލާމަރުކަޒީ ނިޒާމް ހަރުދަނާކުރެވިދާނެތޯ އެވެ. ރައްޔިތުންނަށް ހިދުމަތްތަކެއްކޮށްދެވިދާނެތޯ އެވެ.\nއެހެނީ އަބްދުﷲ ޔާމީނަކީ ލާމަރުކަޒީ ނިޒާމާ ގަޔާވެވަޑައިގަންނަވާ ބޭފުޅެއް ނޫނެވެ. އެ ޕާޓީއަކީވެސް ލާމަރުކަޒީ ނިޒާމާ ބީރައްޓެހި ވިސްނުމުގެ ޕާޓީއެކެވެ. މަރުކަޒީ ވިސްނުމުގެ ޕާޓީއެވެ. ވެރިކަމުގައި ހުންނެވިއިރު އަބްދުﷲ ޔާމީން ދައްކަވާފައިވާ ވާހަކަފުޅުތައް އެކަނިވެސް އެކަމަށް ބާރުދެއެވެ. އެފަދަ ބަޔަކު ކައުންސިލްތަކަށް އިންތިހާބުކޮށްފިނަމަ، ކައުންސިލްތަކުން ނެރެން ބޭނުންވާ ނަތީޖާތަކަށްވުރެ ބޮޑަށް، އެހެން ނުރަނގަޅު މަންޒަރެއް ފެނި، އަނެއްކާވެސް ނިޒާމަށް ރައްޔިތުންކުރަން ފެށި އިތުބާރު ގެއްލިގެންދިއުމުގެ ފުރުސަތު ބޮޑު އެވެ.\nނިޒާމް ކޮޅަށްޖަހައި، އެ ނިޒާމަކީ ރައްޔިތުންގެ ނިޒާމަކަށް ހެދުމަށް ކުރަން ފެށި މަސައްކަތް ފަނުފުލުން ދިއުމުގެ ފުރުސަތުތައްވެސް ބޮޑެވެ. މިއީ ކައުންސިލް އިންތިހާބުގައި ވޯޓު ފޮށި ކައިރިޔަށްދާއިރު، ރައްޔިތުންގެ ވިސްނުމުގައި ބަހައްޓަންޖެހޭ ކަންކަމެވެ. ނިޒާމާއި ބީރައްޓެހި ބަޔަކު އިންތިހާބުކުރާނީތޯ، ނުވަތަ ނިޒާމަށް ފަރިތަ، ރައްޓެހި ބަޔަކު އިންތިހާބުކޮށް، ދުނިޔޭގެ ތަހުޖީބުވެފައިވާ ޤައުމުތައް ހިންގާ ވައްޓަފާޅިއަށް ބަދަލުވާނީތޯ އެއީ ރައްޔިތުން ނިންމަންޖެހޭކަންކަމެވެ.


މޯލްޑިވްސް ކަރެކްޝަނަލް ސަރވިސްގެ އޮފިސަރުންނާއި މުވައްޒަފުން އަދި ޤައިދީން ޓީ.ބީ އަށް ސްކްރީން ކުރަން ފަށައިފި\nމޯލްޑިވްސް ކަރެކްޝަނަލް ސަރވިސްގައި މަސައްކަތްކުރާ މުވައްޒަފުންނާއި ޖަލުތަކުގައި ޙުކުމް ތަންފީޛްކުރަމުންދާ ޤައިދީންނަކީ ދުޅަހެޔޮ ސިއްހަތެއްގައި ރައްކާތެރި މާހައުލެއްގައި ތިބި ބައެއްކަން ޔަޤީންކުރުމުގެ ގޮތުން މިއަދު ޓީ.ބީ އަށް ސްކްރީން ކުރަން ފަށައިފިއެވެ.\nމިޕްރޮގްރާމަކީ މިނިސްޓްރީ އޮފް ހެލްތުގެ ހެލްތް ޕްރޮޓެކްޝަން އެޖެންސީ އާއި މޯލްޑިވްސް ކަރެކްޝަނަލް ސަރވިސް ގުޅިގެން ކުރިއަށް ގެންދާ ޕްރޮގްރާމެކެވެ.\nމިޕްރޮގްރާމްގެ ސަބަބުން މުވައްޒަފުންނާއި ޤައިދީން ސިއްޙީ ކަންކަމަށް ދޭންވާ ސަމާލުކަން އިތުރުވެގެން ދާނެ ކަމަށް ޤަބޫލުކުރެވެއެވެ. އަދި މީގެ އިތުރުން މިފަދަ ފުރުސަތުތަކެއް ވަޒީފާގެ މާހައުލުގައި މުވައްޒަފުންނަށް ލިބިގެން ދިއުމަކީ އެބޭފުޅުންނަށް އިތުރު ފަސޭހަ ތަކެއް ލިބިގެން ދާނެ ކަމެކެވެ.\nމި ޕްރޮގްރާމްގެ ދަށުން އެންމެ ފުރަތަމަ ސްކްރީނިންގ ފެށިފައި ވަނީ ހެޑްއޮފީހާއިި މާލެ ޖަލުގެ ސްޓާފުންނެވެ. އަދި މި ޕްރޮގްރާމް އެހެން ޖަލުތަކުގައިވެސް ކުރިއަށް ގެންދިއުމަށް ވަނީ ހަމަޖެހިފައެވެ.\nމިޕްރޮގްރާމްގެ ދަށުން މުވައްޒަފުންނާއި ޤައިދީއިން ދުޅަހެޔޮ ސިއްހަތެއްގައި ތިބިކަން ޔަޤީން ކުރުމުގެ ގޮތުން އިތުރު އެހެނިހެން ސްކްރީނިންގތައް ކުރުމާއި މަޢުލޫމާތު ސެޝަންތަކެއް ކުރިއަށް ގެންދިއުމަށް ވަނީ ހަމަޖެހިފައެވެ.\nމިފަދަ މަސައްކަތްތަކުގައި ހެލްތު ޕްރޮޓެކްޝަން އެޖެންސީގެ ފަރާތުން މޯލްޑިވްސް ކަރެކްޝަނަލް ސަރވިސް އަށް ލިބެމުންދާ އެހީތެރިކަން ފާހަގަކޮށް އެފަރާތަށް ވަރަށް އިޚްލާސްތެރި ކަމާއެކު ޝުކުރު ދަންނަވަމެވެ.


Dhiraagu quran aa behey marukazah bodu ehee therikameh! | Mihaaru\nދިރާގުން ގުރުއާނާ ބެހޭ މަރުކަޒަށް ބޮޑު އެހީތެރިކަމެއް\nދިރާގުން ގުރުއާނާ ބެހޭ މަރުކަޒާ އެކު ހާއްސަ އެއްބަސްވުމެއްގައި ސޮއި ކުރަނީ--ފޮޓޯ:ދިރާގު\nދިރާގުން ކީރިތި ޤުރުއަނާ ބެހޭ މަރުކަޒުން ހިންގާ ކޯސްތައް މެގަ އެކްސެސް ނެޓްވޯކް ސޮލިއުޝަން މެދުވެރިކޮށް ޑިޖިޓަލް ކްލާސްރޫމްގެ ޒަރިއްޔާއިން ކިޔަވަދެވޭނެ ގޮތް މަގުފަހިކޮށްދީފި އެވެ.\nގުރުއާނާ ބެހޭ މަރުކަޒުރުން މި ކްލާސްތައް ކުރިއަށް ގެންދިޔުމަށް ހަމަޖެހިފައިވަނީ ފުވައްމުލަކާއި ލ. ފޮނަދޫގަ އެވެ.\nމި ހިދުމަތުގެ ދަށުން މާލޭގައި ހުންނަ މުދައްރިސަކަށް އެހެން ރަށްތަކުގައި ތިބޭ ކުދިންނަށް ކީރިތި ގުރުއާނާ ބެހޭ މަރުކަޒުން ހިންގާ ތަފާތު ކޯސްތަކުގައި ރަށުގައި ތިބެގެން ބައިވެރިވެވޭނެ އެވެ.\nމި ހިދުމަތް ފޯރުކޮށް ދިނުމާ ގުޅޭގޮތުން ދިރާގުން ކީރިތި ގުރުއާނާ ބެހޭ މަރުކަޒާއެކު ރަސްމީ އެއްބަސްވުމުގައި ސޮއިކޮށްފައިވެ އެވެ.\nދިރާގުގެ އިޖްތިމާއީ ޒިންމާގެ ދަށުން ފޯރުކޮށްދޭ މި ހިދުމަތުގެ ސަބަބުން ކީރިތި ޤުރުއާނާ ބެހޭ މަރުކަޒުން ވީޑިއޯ ކޮންފަރެންސް މެދުވެރިކޮށް ކްލާސްތައް ނަގައިދިނުމުގެ ފުރުސަތު ހުޅުވިގެންދެ އެވެ. މި ދެ ރަށުގައި ތައުލީމު ހާސިލުކުރަން ބޭނުންވާ ދަރިވަރުންނަށް ރަށުގައި ތިބެގެން ކުލާހުގައި ބައިވެރިވުމުގެ ފުރުސަތު މި ހިދުމަތުގެ ސަބަބުން ހުޅުވިގެންދާނެ އެވެ. އަދި ޑިޖިޓަލް ކްލާސްރޫމް ޒަރިއްޔާ އިން މާލޭގައި ތިބެގެން މުދައްރިސުންނަށް ފިލާވަޅު ނަގައިދޭ ދަރިވަރުންގެ ސުވާލުތަކަށް ޖަވާބު ވެސް ވަގުތުން ދެވޭނެ އެވެ.\nކީރިތި ގުރުއާނާ ބެހޭ މަރުކަޒުން ބުނި ގޮތުގައި މި ޕްރޮގްރާމުން ރަށުގައި ތިބެގެން ޑިގްރީ ލެވެލަށް ކިޔެވުމުގެ ފުރުސަތު ލިބިގެންދާނެ އެވެ. އަދި މި ކަމުގެ ސަބަބުން މުޖްތަމައަށް ގިނަގުނަ ފައިދާތަކެއް ލިބޭނެ އެވެ.\nޖުމްލަ 91 ދަރިވަރުން މި ވަގުތު މި ޕްރޮގްރާމްގައި ބައިވެރިވެފައިވެ އެވެ. ޤުރުއާން މުދައްރިސް ކަމުގެ ޑިގްރީ ގައި 65 ކުދިން ކިޔަވާ އިރު އިމާމްކަމުގެ ޑިގްރީގައި 26 ކުދިން ބައިވެރިވެ އެވެ.\n9 ކޮމެންޓް, 17 ރިއެކްޝަންސް\nދީނީ ކަމަކަށް، އިލްމީ ކަމަކަށް ދުވަހަކުވެސް އެންމެ ރުފިޔާ އެއްވެސް ދިން ބައެއް ނޫން. ކިހިނެއް މި ވަނީ؟\nއެބަ ރަނަގަޅު ވޭ... އަލްހަމްދުލިއްލާހި...\n35 އަހަރުވީ ޤައުމީ ޤުރުއާން މުބާރާތް ނުބޭއްވި މިރޯދަމަސް މިނިމެނީ ކީއްވެ؟ ފައިސާ ހަމަނުޖެހުނީތަ؟ ނޫނީ މުބާރާތް ބާއްވަން ބޭނުން ނުވަނީތަ؟ ތިހެން ހެދީމަ ހުރިހާ ހުތުރެއް އިބްރާހިމް މުޙައްމަދު ޞާލިހަށް އަމާޒުވާނީ.\nދިރާޤުން ތިކަމެއް ކޮށްދިނަސް ޝާފިޢުމެންގެ ވިސްނުން ހުރީކީ ކަންކަން ކުރެވޭނެ ގޮތަކަށް ނޫން. ކަންކަމުގެ ތެރެއަށް ސިޔާސީ ވިސްނުން ވައްދައިގެން މަރުކަޒުތައް ހިންގަމުން އައި ހުރިހާ މުއައްޒަފުން ވަކިކުރުމުގެ ހަރަކާތެއް މިހާރު ކުރިއަށް އެގެންދަނީ. ރަށްރަށުގައި ހިންގާ ގޮފިތައް ވެސް ހުއްޓިފައި އެހުރީ އަދާލަތު ނޫން މީހުންނަށް ވަޒީފާ ނުދޭން ވެގެން. އިސްލާމިކް މިނިސްޓްރީގައި ވެސް ތިބެން ޖެހެނީ އަދާލތު މީހުން. ޤުރުއާން މަރުކަޒުގައި ވެސް ތިބެން ޖެހެނީ އެމީހުނ\nމާރަނގަޅުވާނެ ދިރާގުން އިންޓަނެޓް ސްޕީޑް އެކަށީގެންވާ ގޮތައްދެއްވިއްޔާ\nގުރުއާނާބެހޭ މަރުކަޒަކީ ބޮޑު އިސްރާފެއް. ރާއްޖޭގެ ދެ ޔުނިވަރސިޓީގައިވެސް ގުރުއާން ކޯސްތައް އެބަހިންގާ. ދެން އިތުރު ވޭސްޓެއް ކީއްކުރަން. ތިޔަތަން އުވާލާފަ ބިމުގައި ޕާކިން ޒޯނެއް ހެދުން މާ ރަނގަޅުވާނެ. މުޖުތަމައަށް މާ ފައިދާވެސް ވާނެ.\nއަޅެ ރާއްޖޭގަ އޮންނަނީ ދެކުންފުނިތަ: ދިރާގާ އުރީދޫ. މިދެތަނުންނޫނީ އިވެންޓެއް ސްޕޮންސާކުރާތަން ނުފެނޭ. ނުނީ މިތަންތަން ރަގަޅަށް ނުހިގާތީ ނޫނީ މިދެފަރާތުގެ ވާދަވެރިކަން ބޮޑުވެގެން އެތަނުގެ ވެރިންތަކަށް ނުނިދެނީތަ!!\nދިރާގުން ތިޔަފަދަ ކުޑަކަމެއް ކޮށްދޭއިރު ބީއެމްއެލް އަކަށް ނުކެރޭ ސްޓުޑެންޓް ލޯން ގެ އިންޓަރެސްޓު ކަނޑާލަދޭކަށް. ސީއެސްއާރުގެ ދަށުން އެވަރުކަމެއް ކޮށްދެވެންވާނެ.\n100 ގެ ވާހަކައެއް. އޭރުން އެހީ އެވެވެނިވެސް ނިކަމެތި ދަރިވަރުންނަށް


Anu Malik alun "Indian Idol" ah | Mihaaru\nއަނޫ މަލިކް އަލުން "އިންޑިއަން އައިޑޮލް" އަށް\n23 ސެޕްޓެމްބަރ 2019 - 08:24\nޖިންސީ ގޯނާގެ ތުހުމަތުތަކެއް ކުރެވުމާ ގުޅިގެން މިދިޔަ އަހަރު ސޮނީ ޓީވީގެ "އިންޑިއަން އައިޑޮލް" ސީޒަން 10 އިން ވަކިކުރި މިއުޒިކް ޑައިރެކްޓަރު/ލަވަކިޔުންތެރިޔާ އެ ޝޯގެ ކުރިއަށް އޮތް ސީޒަނުގެ ޖަޖެއްގެ ގޮތުގައި ފެންނާނެކަން ކަށަވަރުވެއްޖެ އެވެ.\n"އިންޑިއަން އައިޑޮލް" ސީޒަން 11 ރަސްމީކޮށް އިއުލާންކުރަން ސޮނީގެ "ސުޕަސްޓާ ސިންގަ" ގައި ހޮނިހިރު ދުވަހުގެ ރޭ ގެނެސްދިން އެޕިސޯޑްގައި އަނޫ ވަނީ ބައިވެރިވެފަ އެވެ. އޭނާއާ އެކު ޝޯގެ އެންމެ ފަހުގެ ސީޒަންގެ ދެ ޖަޖުން ކަމަށްވާ ނޭހާ ކައްކަރާއި ވިޝާލް ދަދުލާނީ ވެސް ބައިވެރިވި އެވެ.\nA post shared by Sony Entertainment Television (@sonytvofficial) on Sep 18, 2019 at 7:46am PDT\n"ސުޕަސްޓާ ސިންގަ" އަށް "އިންޑިއަން އައިޑޮލް" ސީޒަން 11 ލޯންޗްކުރަން ދިއުމުގެ ކުރިން ވެސް މި ޝޯގެ މެހުމާނެއްގެ ގޮތުގައި މިދިޔަ މަހުގެ ތެރޭގައި އަނޫ ބައިވެރިވެފައިވެ އެވެ. އެކަމާ ގުޅިގެން ގިނަ ބަޔަކު އޭރު ވެސް ބުނީ އެއީ "އިންޑިއަން އައިޑޮލް" ގެ ކުރިއަށް އޮތް ސީޒަނަށް އަނޫ އަންނަން އުޅޭކަމުގެ ސިގްނަލެއް ކަމަށެވެ.\nA post shared by Sony Entertainment Television (@sonytvofficial) on Sep 20, 2019 at 9:39am PDT\nއޭނާގެ މައްޗަށް ކުރި ޖިންސީ ގޯނާގެ ތުހުމަތުތަކާ ގުޅިގެން މިދިޔަ އަހަރު ޝޯ އިން ވަކިކުރީ ޝޯގެ ފިނާލޭ ވެސް ވަރަށް ގާތްވެފައި ވަނިކޮށް، އޮކްޓޯބަރު މަހުގެ ތެރޭގަ އެވެ. އޭގެ ފަހުން އެކިއެކި މިއުޒިޝަނުން ހަފުތާތަކެއް ވަންދެން ގެސްޓް ޖަޖުންގެ ގޮތުގައި ގެނައުމަށް ފަހު، "އިންޑިއަން އައިޑޮލް" ސީޒަން 10 ނިންމައިލީ ޖަޖަކަށް "ސުޕަސްޓަ ސިންގާ" ގައި މިހާރު ޖަޖަކަށް ހުރި ލަވަކިޔުންތެރިޔާ ޖާވިދު އަލީ ހިމަނައިގެންނެވެ.\nއަނޫގެ މައްޗަށް ކުރާ ތުހުމަތުތައް އޭނާ ދޮގުކޮށްފައިވާ އިރު، ލަވަކިޔުންތެރިން ކަމަށްވާ ސޯނާ މަހާޕަޓްރާ އާއި ޝްވޭތާ ޕަންޑިތާއި އަލީޝާ ޝިނޯއި ފަދަ ފަންނާނުން އޭނާއާ ދެކޮޅަށް ވާހަކަތައް ދައްކާފައިވެ އެވެ.\nIndian Idol ge judge kamun Anu Malik vakikoffi\n"އިންޑިއަން އައިޑޮލް" ސީޒަން 11 ގެ އޮޑިޝަންތައް ނިންމާލައި، ސޮނީން މިހާރު އަންނަނީ އޮޑިޝަންގެ އެޕިސޯޑްތައް ގެނެސްދޭން ތައްޔާރުވަމުންނެވެ. ޝޯ ފަށާނީ އަންނަ މަހުގެ 12 ގަ އެވެ.\nއަނޫއަކީ "އިންޑިއަން އައިޑޮލް" ގެނެސްދޭން ފެށި ފަހުން އެ ޝޯގެ "ޖޫނިއާ" ވާޝަންތައް ނޫން އެހެން ހުރިހާ ޝޯތަކެއްގައި މިހާތަނަށް ޖަޖްކަން ކުރި ހަމައެކަނި ފަންނާނެވެ.


ކެންސަރާއި، އިންސާނުންނާއި ހުރީ ކޮންގުޅުމެއް؟ | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ކެންސަރާއި، އިންސާނުންނާއި ހުރީ ކޮންގުޅުމެއް؟\n07 މޭ 2004\nސ: ކެންސަރު ޖެހެނީ ކޮން އުމުރެއްގެ މީހުންނަކަށް ހެއްޔެވެ؟\nޖ: ހުރިހާ އުމުރެއްގެ މީހުންނަށް ވެސް ކެންސަރު ޖެހެއެވެ. ނަމަވެސް 50ން މަތީގެ މީހުންނަށް ކެންސަރު ޖެހޭ މިންވަރު އިތުރުކަމަށް ތަފާތު ހިސާބުތަކުން ދައްކައެވެ.\nސ: ކެންސަރު ޖެހެނީ އަންހެނުންތަ؟ ނުވަތަ ފިރިހެނުންނަށް ހެއްޔެވެ؟\nޖ: ދެޖިންސުގެ މީހުންނަށް ވެސް ކެންސަރު ޖެހެއެވެ. ނަމަވެސް ބައެއް ވައްތަރުގެ ކެންސަރު އަންހެނުންނަށް ގިނައިން ޖެހޭއިރު އަނެއްބައި ވައްތަރުގެ ކެންސަރު ގިނައިން ޖެހެނީ ފިރިހެނުންނަށެވެ. މިސާލަކަށް ބުނާނަމަ ފުއްޕާމޭގެ ކެންސަރާއި، އަގައިގެ ކެންސަރު ފިރިހެނުންނަށް ޖެހޭ ނިސްބަތް އިތުރެވެ. އެއީ ދުންފަތުގެ އިސްތިއުމާލު ކުރުމާއި، ރާބުއިން ފަދަ އަމަލު ތަކަކީ އަންހެނުންނަށްވުރެ ބޮޑަށް ފިރިހެނުންގެ ތެރޭގައި ފެތުރިފައިވާ ކަންކަމަށް ވާތީއެވެ. އުރަމަތީގެ ކެންސަރު ފިރިހެނުންނަށް ވުރެ އަންހެނުންނަށް ޖެހޭ ނިސްބަތް އިތުރެވެ. ހަމަމިހެން ތައިރޮއިޑް ގްލޭންޑްގެ ކެންސަރު ވެސް އަންހެނުންގެ ތެރޭގައި މަތިކަމަށް ފާހަގަކުރެވެއެވެ.\nސ: ކެންސަރު ޖެހެނީ ވަކި ނަސްލެއްގެ މީހަކަށް ހެއްޔެވެ؟ ނުވަތަ ވަކި ކުލައެއްގެ މީހަކަށް ހެއްޔެވެ؟\nޖ: ހުރިހާ ނަސްލެއްގެ އަދި ހުރިހާ ކުލައެއްގެ މީހުންނަށް ވެސް ކެންސަރު ޖެހެއެވެ. ނަމަވެސް ބައެއް ބާވަތުގެ ކެންސަރު ވަކި ނަސްލެއްގެ މީހުންގެ މެދުގައި ގިނަވުމަކީ ވެދާނެ ގޮތެކެވެ. މިސާލަކަށް ހަމުގެ ކެންސަރު ހަންގަޑުން ދޮން ނުވަތަ ކުލައަލި މީހުންގެ މެދުގައި އާންމުކަން ފާހަގަ ކުރެވެއެވެ. އެމެރިކާ ފަދަ ގައުމުތަކުގައި ''ރަހިމުގެ ކަރު''ގައި ކެންސަރު އުފެދޭ ނިސްބަތް ދޮންމީހުންނަށް ވުރެ ކަޅު މީހުންގެ މެދުގައި ގިނަކަން ފާހަގަ ކުރެވިފައި ވެއެވެ.\nސ: ޒަވާޖީ ހަޔާތެއް ފެށުމާއި، ޒަވާޖީ ހަޔާތެއް ނުފަށައި ހުރުމާއި، ކެންސަރާއި ހުރީ ކޮންގުޅުމެއް؟\nޖ: ޒަވާޖީ ހަޔާތެއް ފަށައި ދަރިން ހޯދައިގެން ތިބޭ އަންހެނުންނަށް ވުރެ، މީހަކާއި ނީދެ ތިބޭ އަންހެނުންނަށް އުރަމަތީގެ ކެންސަރު ޖެހުމުގެ ފުރުސަތު ބޮޑުކަމުގައި ތަޖުރިބާކާރުން ބުނެއެވެ. ހަމަމިހެން ތިމާގެ ދަރިފުޅަށް ގާތުންކިރުދޭ އަންހެނުންނަށް އުރަމަތީގެ ކެންސަރު ޖެހުމުގެ ފުރުސަތު ކުޑަކޮށްދެއެވެ.\nސ: ކެންސަރަކީ ވާރުތަ ކޮށްފާނެ ކަމެއްތަ؟\nޖ: ބައެއް ވައްތަރުގެ ކެންސަރާއި، ކްރޯމޮސޯމްއަށް ލިބިފައި ހުރި ގެއްލުމަކާއި ގުޅުން ހުރެދާނެ ކަމުގައި ތަޖުރިބާކާރުން ދެކެއެވެ.\nސ: ދިރިއުޅުމުގެ ހާލަތާއި ކެންސަރާއި ހުރީ ކޮންގުޅުމެއް؟\nޖ: ބައެއް ބާވަތުގެ ކެންސަރަކީ މެދުފަންތީގެ ނުވަތަ އާދައިގެ މިންވަރެއްގައި ދިރިއުޅުމުގެ ހާލަތު ހުންނަ މީހުންނަށް ޖެހޭ ކެންސަރެކެވެ. ބައެއް އެހެނިހެން ވައްތަރުގެ ކެންސަރު މުއްސަދި ނުވަތަ ދިރިއުޅުމުގެ ފެންވަރު މަތި އާއިލާތަކުގެ މީހުންނަށް ޖެހޭކަން ފާހަގަކުރެވެއެވެ. މިސާލަކަށް ހަމުގެ ކެންސަރު، އަދި ބަނޑުގެ ކެންސަރު ޖެހޭ މިންވަރު މެދުފަންތީގެ ނުވަތަ އެއަށްވުރެ ދިރިއުޅުމުގެ ފެންވަރު ދަށް އާއިލާތަކުގެ މީހުންގެ މެދުގައި ގިނަކަން ފާހަގަ ކުރެވެއެވެ. އުރަމަތީގެ ކެންސަރު މުއްސަދި ނުވަތަ ދިރިއުޅުމުގެ ފެންވަރު މަތި އާއިލާތަކުގެ މީހުންގެ މެދުގައި ގިނަކަމަށް ފާހަގަ ކުރެވެއެވެ.\nސ: އަހަރެމެން ކުރާ މަސައްކަތާއި، ކެންސަރާއި ހުރީ ކޮންގުޅުމެއް؟\nޖ: ދަނޑުވެރިންނާއި، ގިނައިން އަބަދު ކަނޑުމަތީގައި އުޅޭމީހުންނަށް ( ގިނަ ވަގުތު އަވީގެ ތެރޭގައި ހޭދަކުރާ ) ހަމުގެ ކެންސަރު ޖެހުމުގެ ފުރުސަތު ބޮޑެވެ. ނޭފަތާއި، ކާތަކެތި ހިގާހޮޅީގެ މަތީބަޔަށް ކެންސަރު ޖެހުމުގެ ފުރުސަތު ކާޕެންޓްރީ ފަދަ ތަންތަނުގައި މަސައްކަތްކުރާ މީހުންނަށް ބޮޑެވެ.\nސ: ބައެއް އާދަތަކާއި، ކެންސަރާއި ގުޅުން ހުރީ ކިހިނެއް؟\n1- ދުންފަތުގެ އިސްތިއުމާލު ކުރުން: ދުންފަތުގެ އިސްތިއުމާލު ކުރާ މީހުންނަށް ފުއްޕާމޭގެ ކެންސަރު ޖެހުމުގެ ފުރުސަތު ބޮޑެވެ.\n2- ރާބުއިން: ރަލާއި، ރާއެކުލެވޭ ބުއިންތައް ބޭނުންކުރުމަކީ އަގައިގެ ކެންސަރު ޖެހުމުގެ ފުރުސަތު އިތުރުކޮށް ދޭ ކަމެކެވެ.\n3- ކުޅި ނުވަތަ ހަވާދު އެކުލެވޭ ކާނާ: މާގިނައިން ކުޅި ނުވަތަ ހަވާދު އެކުލެވޭ ކާނާ ބޭނުންކުރުމަކީ އަގަޔާއި، ބަނޑާއި، އަދި ކާތަކެތި ހިގާހޮޅިއަށް ކެންސަރު ޖެހުމުގެ ފުރުސަތު އިތުރުކޮށްދޭ ކަމެކެވެ.\n4- ގާތުން ދިނުން: ގާތުން ދިނުމަކީ އުރަމަތީގެ ކެންސަރު ޖެހުމުގެ ފުރުސަތު ކުޑަކޮށްދޭ ކަމެކެވެ.\n5- ޚިތާނު ކުރުން: ޚިތާނުކުރުމަކީ ފިރިހެންހަށީގެ ކެންސަރު ޖެހުމުގެ ފުރުސަތު ކުޑަކޮށްދޭ ކަމެކެވެ.\nސ: ބައެއް ކަހަލަ ކެމިކަލް މާއްދާތަކާއި، ކެންސަރާއި ގުޅުމެއްވޭތަ؟\n1- ސިގިރެޓްގައި ހުންނަ ''ޓޮބާކޯ''އޭ ކިޔޭ މާއްދާއަކީ ފުައްޕާމެޔާއި، އަގަޔާއި، ފުރަމޭ އަދި ކުޑަކަމުދާ ނިޒާމުގެ ބައިތަކަށް ކެންސަރު ޖެހުމުގެ ސަބަބެއް ކަމުގައި ބެލެވެއެވެ.\n3- ހޯރމޯން: އެސްޓްރޯޖެން އަކީ ''އެންޑޯމީޓްރިއަމް''( ރަހިމުގެ އެތެރެން ލެވިފައިވާ ތުނި ދުލިފަށަލަ )ގެ ކެންސަރުޖެހުން އިތުރުކޮށްދޭ ހޯރމޯން އެކެވެ. އެންޑްރޯޖެން އަކީ ފުރަމޭގެ ކެންސަރު ޖެހުމަށް އެހީތެރިވެދޭ ހޯރމޯން އެކެވެ.\n5- އެސްބެސްޓޯޒް އޭ ކިޔޭ ކެމިކަލް މާއްދާއަކަށް ހުށަހެޅުމަކީ ފުައްޕާމެޔާއި، އޭގެ ވަށައިގެންވާ ފަށަލައަށް ކެންސަރު ޖެހުމުގައި އެހީތެރިވެދޭ ކަމެކެވެ. ހަމަމިހެން ''ނިކެލް'' އަދި ''ކްރޯމިއަމް'' އަކީ ވެސް ފުއްޕާމޭގެ ކެންސަރު ޖެހުމުގައި އެހީވެދޭ މާއްދާތަކެކެވެ.


COVID-19: 153 meehun balin rangalhuvejje - AO News\nރާއްޖެއިން ކޮވިޑް-19 ޖެހުނު މީހުންގެ ތެރެއިން އިތުރު 153 މީހަކު ބަލިން ރަނގަޅުވެއްޖެ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރި ގޮތުގައި ބުދަ ދުވަހުގެ އިރުއޮއްސި 18:00 އިން ފެށިގެން މިއަދުގެ އިރުއޮއްސި 18:00 އާއި ހަމައަށް ރާއްޖެއިން ބަލިން ރަނގަޅުވި މީހުންގެ އަދަދު ވަނީ 12،154 އަށް އަރައިފަ އެވެ. މިއީ ބަލި ޖެހުނު މީހުންގެ 92.74 އިންސައްތައެވެ. ރާއްޖެއިން ކޮވިޑް-19 ޖެހުނު މީހުންގެ އަދަދު 13،106 އަށް އަރާފައިވާއިރު، ރާއްޖޭގައި މިވަގުތު އެ ބައްޔަށް ފަރުވާ ހޯދަމުންދަނީ 898 މީހުންނެވެ\nއެޗްޕީއޭ އިން އެންމެ ފަހުން އާންމުކުރި މަޢުލޫމާތަށް ބަލާއިރު، މިއަދުގެ 18:00 އާއި ހަމައަށް ފާއިތުވި 24 ގަޑިއިރުގެ ތެރޭގައި ކޮވިޑް-19 އަށް ޓެސްޓްކުރުމަށް ޖުމްލަ 1،801 ސާމްޕަލް ނަގާފައިވާއިރު، ރާއްޖެއިން ކޮވިޑް-19 ފެނުނު ހިސާބުން ފެށިގެން މިހާތަނަށް 249،994 ސާމްޕަލެއް ވަނީ ޓެސްޓު ކުރެވިފައެވެ.\nމިއަދު ކޮވިޑް-19 އަށް ރާއްޖެއިން 36 މީހަކު ފައްސިވެފައިވާއިރު މިހާރު ރާއްޖެއިން ކޮވިޑް-19 އަށް ފައްސިވި މީހުންގެ ތެރެއިން ހޮސްޕިޓަލްތަކުގައި ފަރުވާ ހޯދަމުން ދަނީ 86 މީހެކެވެ. އަދި މި ބަލީގައި ރާއްޖެއިން ނިޔާވެފައިވަނީ 47 މީހުންނެވެ.


Fen boduvumun Japan ge ethah baeh gedhoru dhookollan jehijje\nފެން ބޮޑުވުމުން ޖަޕާންގެ އެތައް ބައެއް ގެދޮރު ދޫކޮށްލަން ޖެހިއްޖެ\nޖަޕާނަށް ކުރަމުންދާ ގަދަ ވިއްސާރާގައި ފެން ބޮޑުވުމުގެ ސަބަބުން އެގައުމުގެ އެތައް ލައްކަ ބަޔަކު ދިރިއުޅެމުންދާ ގެދޮރު ދޫކޮށް އެހެން ހިސާބުތަކަށް ބަދަލުވުމަށް އަންގައިފިއެވެ.\nޖަޕާންގެ އެމަޖަންސީ އޮތޯރިޓީއިން ވަނީ ފެންބޮޑުވެ ކޯރުތައް ފުރިގެން ބަޑުންވާނެ ކަމަށް ބުނެ ޖަޕާންގެ ފުކުއޮކާ، ސާގާ އަދި ނަގާސްކީއަށް ކުއްލި ނުރައްކަލުގެ ހާލަތު އިއުލާންކޮށްފައެވެ. އެ މުއައްސަސާއިން ފުރަތަމަ ނެރިފައިވަނީ އެންމެ މަތީ ދަރަޖަ ކަމުގައިވާ ލެވެލް ފަހެއްގެ ނޯޓިސްއެކެވެ. ނަމަވެސް ފަހުން ލެވެލް ހަތަރަކަށް ވަނީ ބަދަލުކޮށްފައެވެ.\nކުއްލި ނުރައްކަލުގެ ހާލަތުގެ ސަބަބުން އެސަރަހައްދުގައި ދިރިއުޅޭ 870،000 މީހުން އެސަރަހައްދު ދޫކޮށް ދިޔުމަށް ވަނީ އެދިފައެވެ. ޖަޕާނަށް ކުރަމުންދާ ވިއްސާރާގައި ކޮންމެ ގަޑި އިރަކު ހަތަރު އިންޗީގެ ވާރޭ ވެހޭކަމަށް އެގައުމުގެ މޫސުމާ ބެހޭ އިދާރާއިން ބުނެއެވެ.\nވިއްސަރާވެ ފެންބޮޑުވުމުގެ ސަބަބުން އޮޔާދިޔަ ކާރެއްގެ ތެރޭގައި އުމުރުން ދުވަސްވީ ފިރިހެެނެއް މަރުވެފައި އޮއްވާ ވަނީ ފެނިފައެވެ. އަދި އިތުރު ދެހާދިއްސާއެއްގައި ދެމީހަކަށް ވަނީ ސީރިއަސް އަނިޔާތަކެއްވެފައެވެ.\nފެނބޮޑުވުމުގެ ސަބަބުން އެގައުމުގެ އެއްގަމު ދަތުރުފަތުރު ކުރުން ވެސް ވަނީ ހުއްޓުމަކަށް އައިސްފައެވެ. އެސަރަޖައްދުގެ ރެއިލްވޭ ސްޓޭޝަންތައް އޮޕަރޭޓްކުރުން ވަނީ ހުއްޓާލައިފައެވެ.\nޖަޕާންގެ ޗީފް ކެބިނެޓް ސެކްރެޓަރީ ޔޮޝިހިޑެ ސުގާ ވަނީ، މިފަދަ ހާލަތްތަކުގައި ސަރުކާރުން އަންގާ އެންގުންތަކަށް ސަމާލުވުމަށް އެދިފައެވެ. އަދި އެއީ ރައްޔިތުންގެ ސަލާމަތާއި ރައްކާތެރިކަން ކަށަވަރުކުރުމަށް ކަމަށް އޭނާ ވިދާޅުވިއެވެ.\nމިއަހަރުގެ ޖުލައި މަހު ކްޔޫޝޫގައި ދިރިއުޅެމުންއައި އެއް މިލިއަނެއްހާ ރައްޔިތުންވެސް އެސަރަހައްދު ދޫކޮށްދިއުމަށް ވަނީ އަންގައިފައެވެ. އެއްދުވަސްތެރޭ ކްޔޫޝޫއަށް ވަނީ މަސް ދުވަހުގެ ވާރޭ ވެހިފައެވެ.


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް) 12 – DhiSalafiyyah\nފަސްވަނައީ: މުސްލިމުމީހާ އޭނާއަށް މިހުރެވެނީ ވަޙީބާއްވާލުވުނު ހެޔޮރަނގަޅު ބިމުގައި ކަމާއި، އީމާންކަން އެބިމަކަށް ރުޖޫޢަވާނެ ބިމުގައިކަން ހަނދާންކުރުން. މިއީ ރަސޫލުﷲ ޞައްލަﷲ ޢަލައިހި ވަސައްލަމައާއި އެކަލޭގެފާނުގެ އަޞްޙާބުން ކަމުގައިވި މުހާޖިރުންނާއި އަންޞާރުން ދިރިއުޅުއްވި ބިމެވެ. އެބޭކަލުން މިބިމުގައި ހިނގާބިނގާ އުޅުއްވިއެވެ. އެތަނެއްގައި ތިބެގެން ހެޔޮކަމާއި ޘާބިތުކަމާއި ޙައްޤާއި ހިދާޔަތު ލިބިގެންނެވި ބިމެވެ. ފަހެ އެހެންކަމުން އެބިމަށް އާދެވޭމީހާ އެބޭކަލުން ކުރައްވާފައިވާ ޢަމަލުފުޅުތަކާ ޚިލާފަށް އެއްވެސް ޢަމަލެއްކުރުމުން ރައްކާތެރިވާން ޖެހޭނެއެވެ. އެއީ ﷲ ތަޢާލާ ނުރުހުންތެރިވެވޮޑިގަންނަވާފަދަ ގޮތަކަށް އެތަނުގައި އުޅުމެވެ. އޭގެ ސަބަބުން ދުނިޔެއާއި އާޚިރަތުގައި ނުބައި ނިމުމާއި ގެއްލުމާ ކުރިމަތިލާން ޖެހޭނެއެވެ.\nހަވަނައީ: މަދީނާގައި ދިރިއުޅުމަށް ﷲ ތަޢާލާގެ ރަޙުމަތުން ފުރުޞަތު ލިބިއްޖެނަމަ މިބިމަށް އައިސް ދީނުގައި ނެތް ބިދުޢައެއް ގެނައުން ނުވަތަ ބިދުޢަވެރިޔަކަށް ހިޔާވެހިކަން ދިނުމުން ރައްކާތެރިވާންޖެހޭނެއެވެ. މިކަމުގެ ސަބަބުން ﷲ ތަޢާލާގެ ލަޢުނަތް އެމީހަކަށް ޙައްޤުވެގެންވާކަން ރަސޫލުﷲ ޞައްލަﷲ ޢަލައިހި ވަސައްލަމްގެ ޞައްޙަ ޙަދީޘުން ޘާބިތުވެގެން ވެއެވެ. އެކަލޭގެފާނު ޙަދީޘްކުރައްވާފައިވެއެވެ.\n((الْمَدِينَةُ حَرَمٌ، فَمَنْ أَحْدَثَ فِيهَا حَدَثًا، أَوْ آوَى مُحْدِثًا، فَعَلَيْهِ لَعْنَةُ اللهِ وَالْمَلَائِكَةِ وَالنَّاسِ أَجْمَعِينَ، لَا يُقْبَلُ مِنْهُ يَوْمَ الْقِيَامَةِ عَدْلٌ، وَلَا صَرْفٌ))\nމާނައީ :” މަދީނާއަކީ ޙަރަމެކެވެ. ފަހެ އެތަނުގައި ބިދުޢައެއް ހަދައިފިމީހާ ނުވަތަ ބިދުޢަވެރިއަކަށް ހިޔާވަހިކަންދީފިމީހާ (ދަންނައެވެ.) ފަހެ އޭނާއަށް ﷲއާއި މަލާއިކަތުންނާއި އެންމެހާ މީސްތަކުންގެ ލަޢުނަތްވެއެވެ. ޤިޔާމަތްދުވަހުން އޭނާގެ ކިބައިން ފަރުޟެއްވެސް އަދި ސުންނަތެއްވެސްޤަބޫލް ނުކުރައްވާނެތެވެ.”\nމިއީ އިމާމް މުސްލިމްގެ ރިވާޔަތުގައި ވާގޮތެވެ. އެކަލޭގެފާނު ރިވާކުރައްވާފައިވަނީ އަބޫހުރައިރާ رضى الله عنه ގެ އަރިހުންނެވެ. ޞަޙީޙުލްބުޚާރީ އާއި މުސްލިމްގައި ޢަލީ رضى الله عنه ގެކިބައިންވެސް މިޙަދީޘް ރިވާވެގެން އައިސްފައިވެއެވެ.


Coalition Leaderuna eku alu bahdhaluvunthah baavan fashanee\nރައީސް ސޯލިހް މިއަދު ނޫސްވެރިންގެ ބައްދަލުވުމުގައި:\n4 ޖުލައި 20192ކޮމެންޓް\nކޯލިޝަންގެ ހުރިހާ ލީޑަރުން ގައުމުގައި ތިއްބަވާ ދުވަހަކު ބައްދަލުވުން ބާއްވާނަން: ރައީސް\nސަރުކާރު ކޯލިޝަންގެ ހުރިހާ ލީޑަރުން ރާއްޖޭގައި ތިއްބަވާ ދުވަހެއްގައި ކޯލިޝަން ލީޑަރުންގެ ބައްދަލުވުމެއް ބާއްވާނެ ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސާލިހު ވިދާޅުވެއްޖެއެވެ.\nރައީސް އޮފީހުގައި މިއަދު ނޫސްވެރިންނަށް މައުލޫމާތު ދެއްވަމުން ރައީސް ވިދާޅުވީ ކޯލިޝަން ލީޑަރުންގެ ބައްދަލުވުން ބޭއްވުމަށް މަގުފަހިވެފައިވާ ކަމަށެވެ. ރައީސް ވިދާޅުވީ ކޯލިޝަން ލީޑަރުންގެ މެދުގައި ގުޅުން އެބައޮތް ކަމަށާއި ރައްޔިތުން މަޖިލީހުގެ އިންތިހާބުގެ ދުވސްވަރު ކޯލިޝަން ލީޑަރުންގެ ބައްދަލުވުންތައް ނުބޭއްވުނީ ލީޑަރުން އެކުގައި މަސައްކަތް ކުރުމަށް އެއްބަސްވުމަކަށް ނާދެވުމުން ކަމަށެވެ. އެހެންކަމުން އެފަދަ ބައްދަލުވުމަކުން ނަތީޖާއެއް ނާންނާނެ ކަމަށް ރައީސް ވިދާޅުވިއެވެ.\nރައީސް ވިދާޅުވީ ކަމެއް ކުރާއިރު އެކަމުން ނެރެވޭނެ ނަތީޖާއެއް އޮންނަންވާނެ ކަމަށާއި އެކަމުން ކުރާނެ ފައިދާއެއްވެސް އޮންނަންވާނެ ކަމަށެވެ.\n"އިންތިހާބުގެ ތެރޭ ކޯލިޝަނުގެ ބައްދަލުވުމެއް ނުބޭއްވީ، އެ ބައްދަލުވުމުން ކުރާނެ ފައިދާ އެއް އަޅުގަނޑަށް ނުފެންނާތީ. ބައްދަލުވެގެން ކޮލިޝަނަށް އެކީގައި އޮންނަން ކުރެވޭނެ އިތުރު ފައިދާއެއް އޮތްކަމަކަށް [އޭރު] އަޅުގަނޑަކަށް ނުފެނުނު. އެހެންވެ އޭރު ލީޑަރުން ބައްދަލުކުރުމަށްވުރެ ނުކުރުން އެއީ ކޯލިޝަނަށް އޮތް އެންމެ ފައިދާހުރިގޮތްކަމަށް ފެންނާތީ، އަޅުގަނޑު އެގޮތަށް ނިންމީ،"\n"އެނގިވަޑައިގަންނަވާނެ، މަޖިލިސް އިންތިހާބަށް ދިޔައިރު، އަޅުގަނޑުމެންނަށް އެއްބަހެއް ނުވެވުނު މަޖިލީހަށް ދާނީ އެކީގައި ކަމަކަށް. އެގަޑީގައި ހަތަރު ލީޑަރުންނާ އަޅުގަނޑާ އެކީގައި އިށީނދެގެން ކުރެވޭނެ މަޝްވަރާއެއް އޮތްކަމަށް، އެއްތަނެއްގައި ތިބެގެން ނިންމޭނެ ނިންމުމެއް އޮތްކަމަކަށް އަޅުގަނޑަށް ގަބޫލެއް ނުކުރެވުނު. މިހާރު އަނެއްކާވެސް މިއޮތީ ފައްކާވެފައި، މަގުފަހިވެފައި،" ރައީސް ވިދާޅުވިއެވެ.\nރައީސް އިބްރާހިމް މުހައްމަދު ސޯލިހުގެ ސަރުކާރުގައި ނިސްބަތްވަނީ އެމްޑީޕީ އާއި ޖުމްހޫރީ ޕާޓީގެ އިތުރުން އަދާލަތު ޕާޓީ އާއި ކުރީގެ ރައީސް މައުމޫން އަބްދުލްގައްޔޫމު ލީޑުކުރައްވާ މައުމޫން ރިފޯމް މޫވްމަންޓް (އެމްއާރުއެމް) އެވެ.\nކޯލިޝަން ލީޑަރުން ރައީސް ޞާލިޙް ސިޔާސީ މަޝްރަހު\nއަޅުގަނޑު ގަބޫލު ކުރާގޮތުގައި ކޯލިޝަން ދެމެހެއްޓުމުގައި ޖޭޕީވަނީ ފޭލްވެފައެވެ. އެހެން ކަމުން ޖޭޕީ ލައިގެން ނިންމާ ނިންމުމަކީ އިދިކޮޅު ޕާޓީއާއި މެދު ވެވޭ އެއްބަސް ވުމެއްކަމަށެވެ. އިޚުލާސްތެރިކަން ނެތީއެވެ. މިހާރު އެތެރޭގެ ޚަބަރުތަށް އިދިކޮޅަށް ދޭ ބަޔަކީ ޖޭޕީއެވެ. ސަރުކާރު ފޭލްކޮއްލަށް އުޅެނީ ވެސް ޖެޕީއެވެ. އޮފީސްތަކުގެ މަސައްކަތަށް ހުރަސް އަޅަނީ ވެސް ޖޭޕީއެވެ. 2018 ވަނަ އަހަރު ޖޭޕީ ލީޑަރު މަޖުލިސްގެ ރައީސްކަމަށް ހުރެ ރިޔާސީ ކޮމިޝަނަށް ބާރުދޭ ދެކޮޅު ހެދީ ވެސް ޖޭޕީއެވެ. މީހަގީގަތެވެ. އެހެން ކަމުން5މިލިއަން ޑޮލަރު ދިނީމާ ސޭޓް ހަމަޔަކަށް އެޅޭނެ ކަމަށް ހީކުރުމަކީ ބޮޑު މޮޔަ ޚިޔާލެކެވެ. ކަރަންޓު ބުރުމާ މިހާރު ދެކޮޅަށް އެބުރޭނެއެވެ.\n23/9/2018 ގައި ރައްޔިތުން ނިންމި އެންމެ ބޮޑު ނިންމުމަކީ ހުރިހާ މީހުން ރަގަޅަށް ހުރިހާ ކަމެއްކުރުމަށް އެންމެންވެސް ރަގަޅުކަންކަން ކުރުމަށް، ގޯސްކޮށް އެއްވެސް ކަމެއްނުކުރުމަށް ގޯސްކަމެއްވެސް އެކަކުވެސް ނުކުރުމަށް !